Alah gym fashaa meehunnah Hammer in programme eh\nއަލަށް ޖިމަށްދާ މީހުންނަށް ހާއްސަކޮށް ހެމާއިން ޕްރޮގްރާމެއް\nހެމާ ޖިމް: އަލަށް ޖިމަށްދާ މީހުންނަށް ހާއްސަކޮށް ހެމާއިން ޕްރޮގްރާމެއް ފަށަން ވަނީ ނިންމައިފައި-- ފޮޓޯ/ ހެމާ\nޖިމަށް ދާ ކޮންމެ މީހަކު އަބަދު ޕާސަނަލް ޓްރެއިނަރެއް ބޭނުމެއް ނުވާނެ އެވެ. އެއީ ކުށްހީ އެކެެވެ. ޕާސަނަލް ޓްރެއިނަރަކާއެކު ވޯކްއައުޓް ކުރަން ފެށިޔަސް އެ ވޯކް އައުޓްތައް ރަނގަޅަށް ދަސްވެެއްޖެނަމަ ފަހުން އަމިއްލައަށް ވެސް ވޯކްއައުޓްތައް ހެދޭނެ އެވެ.\nމާލޭގައި މިވަގުތު ހުރި އެންމެ ފާހަގަކޮށްލެވޭ ޖިމް، ހެމާއަކީ އަލަށް ޖިމަށް ދާން ބޭނުންވާ މީހުންނަށް ހަމަ ވަަަރަށް ފައްކާ ޖިމެކެެވެ.\nހެމާއިން އަލަށް "ތުރައިވް" ގެ ނަމުގައި އާ ޕެކޭޖެއް ފަށަން ނިންމާފައިވާ އިރު މި ޕެކޭޖުގެ އަޖުމަ ބެލުމުގެ ގޮތުން ހެމާއިން ކުރިން ވަނީ ތިން މަސް ދުވަސް ވަންދެން އަލަށް ޖިމްއަށް ވަންނަ ކުދިން ތަމްރީން ކޮށްފަ އެވެ. އަދި އޭގެ ނަތީޖާ ރަނގަޅުވުމާއެކު ހެމާއިން ވަނީ މި ޕެކޭޖް ފުޅާކުރަން ނިންމައިފަ އެވެ.\n"ފުރަތަމަ ފެށި ކުއްޖާއަށް އަމިއްލައަށް އެބަ ހެދޭ ކޮންފިޑެންޓާއެކު. އޭނާއަށް ބަދަލުތައް ވެސް އެބަ އާދޭ." ހެމާގެ މެނޭޖަރު އަހުމަދު އަޝްފާގު ވިދާޅުވި އެވެ.\n"ތްރައިވް" ގެ ނަމުގައި ހެމާއިން މިހާރު ދަނީ އަލަށް ނުވަތަ ގިނަދުވަސް ވަންދެން ޖިމާ ދުރަށް ގޮސް ތިބި މީހުންނަށް ހާއްސަކޮށް ވޯކް އައިޓް ޕްރޮގްރާމެއް ފަށަން ތައްޔާރުވެފަ އެވެ.\nހެމާގެ އަމާޒަކީ ތްރައިވް ޕްރޮގްރާމްގައި ބައިވެރިވާ މީހުންނަށް އިންސްޓްރަކްޓަރުންގެ ފުރިހަމަ އިރުޝާދާއެކު ޖިމް ޕްލޭނެއް ހަދައިދީ އަދި ފަހު އެ މީހުން ފަހުން އަމިއްލައަށް ވޯކްއައުޓްކުރަން އެނގޭވަރުކޮށްދިނުމެވެ.\n"ފުރަތަމަ އަންނަ ދުވަހު އަޅުގަނޑުމެން އެސެސްމަންޓްތައް ހަދާނެ. އޭގަ ބަލާނެ އެއްވެސް ކަހަަލަ އިންޖަރީއެއް އުޅޭތޯ. ސިއްހީ މައްސަލައެއް ހުރިތޯ. ޖޮއިންޓްތައް މޫވް ކުރަނީ ރަނގަޅަށްތޯ. މަސަލް އިމްބެލެންސްއެއް އުޅޭތޯ. އެ ހުރިހާ އެއްޗަކަށް ބަލާފަ ކްލަޔަންޓްގެ ގޯލްއަށް ބަލާފަ ކަސްޓަމައިޒް ޕްރޮގްރާމެއް މި ތައްޔާރުކުރަނީ. ދެން އެ ޕްރޮގްރާމް ނިމުނީމަ ނެކްސްޓް ސްޓެޕަށް ދާން އެހެން ޕްރޮގްރާމެއް ފަށާނީ. ފުރަތަަމަ މަހުގައި ނޫނީ އަމިއްލަށް ފޮލޯ ކުރެވެންދެން ޓްރެއިނާއެއް ހުންނާނެ ކައިރީގައި. ދެން ޕްރޮގްރާަމް އަޕްޑޭޓްވީމަ އަނެއްކާ ވެސް އާ މޯވްއެއް ނޫނީ ނޭނގޭ އެއްޗެއް އިނިއްޔާ ޓްރެއިނާ ހުންނާނެ ކައިރީގައި" އަޝްފާގު ވިދާޅުވި އެވެ.\nތުރައިވް ޕްރޮގްރާމަށް ހެމާއިން ޗާޖުކުރަނީ މަހަކު 1600 ރުފިޔާ އެވެ. އަދި މި ޕްރޮގްރާމް ކުރިއަށް ގެންދަން ނިންމައިފައިވަނީ ކޮންމެ މަހަަކު ވެސް 10 ޖާގަ އަށް ލިމިޓްކޮށްގެން ނެވެ.\nހެމާގައި ޖިމުގެ ހިދުމަތް ހޯދާ މީހުންނަށް ޕާސަނަލް ޓްރެއިނަރުން ނެގުމުގެ ފުުރުސަތު ލިބޭއިރު ސެމީ ޕާސަނަލް ޓްރެއިނަރުންގެ ވެސް ހިދުމަތް ހޯދޭނެ އެވެ.\nއެގޮތުން ޖިމް ފީ އާ ނުލައި ޕާސަނަލް ޓްރެއިނާއަކަށް 2000- 3000 ރުފިޔާ އަދި ސެމީ ޕްރައިވެޓް ޓްރެއިނާއަކަށް 1000- 1500 ރުފިޔާވަރު ދައްކަން ޖެހޭނެ އެވެ.\nމީގެ އިތުރުން ވޭ ޕްރޮޓީން ހިމެނޭ އަލްފާ ޕްރައިމްއާ އޮޕްޓިމަމް ނިއުޓްރިއަންޓްސް ފަދަ ސަޕްލިމެންޓް ހެމާއިން ލިބޭނެ އެވެ.\nހެމާ ހުޅުވިފައި ހުންނަނީ ކޮންމެ ދުވަހަކު ފަތިހު ފަހަކުން ރޭގަނޑު 10 ޖަހަން ދެން ނެވެ.\nއެސްޓީއޯގެ ރެޑީމިކްސް ކޮންކްރީޓް އިތުބާރު ހޯދައިފި


ކީރިތި ރަސޫލާގެ ބޭފުޅުން | ސިޔަރަތު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ސިޔަރަތު ކީރިތި ރަސޫލާގެ ބޭފުޅުން\nކީރިތި ރަސޫލާއަށް ލިބިވަޑައިގަތީ ޖުމުލަ ހަތް ބޭފުޅުންނެވެ. އެއީ ފިރިހެން ތިން ބޭފުޅުންނާއި ހަތަރު އަންހެން ބޭފުޅުންނެވެ. އިބްރާހީމް ފިޔަވާ ހުރިހާ ދަރިކަލުންނާއި ދަރިކަނބަލުންގެ މަންމާފުޅަކީ މަތީގައިވެސް ބުނެވުނުފަދައިން ޚަދީޖަތުގެފާނެވެ.\nމީގެ ތެރެއިން ހުރިހާ ފިރިހެން ބޭކަލުން ވަނީ ތުއްޕުޅުއިރު އަވަހާރަވެފައެވެ. ހުރިހާ އަންހެން ދަރިކަނބަލުން ރަސޫލާ ދީނަށް ގޮވައިލެއްވުމުން އިސްލާމްވެވަޑައިގެން،\nއަދި ފަހުން މަދީނާއަށް ހިޖްރަކުރެއްވިއެވެ. ފާޠިމަތުގެފާނު ފިޔަވައި ހުރިހާ އަންހެން ދަރިކަނބަލުންވެސް، ރަސޫލާ ޙަޔާތްޕުޅުގައި ދުނިޔެ ދޫކުރެއްވިއެވެ. ފާޠިމަތުގެފާނު އަވަހާރަވީ ރަސޫލާ ސުވަރުގެވަޑައިގަތްތާ ހަ މަސް ފަހުންނެވެ.\nތިރީގައިމިވަނީ ޚަދީޖަތުގެފާނާއި ކީރިތި ރަސޫލާއަށް ލިބިވަޑައިގަތް ހަ ދަރިކަލުން ތަރުތީބުންނެވެ.\n1- އަލްޤާސިމް : އުފަންވިތާ މަދު ދުވަސްކޮޅަކަށް ފަހުވަނީ އަވަހާރަވެފައެވެ. ކީރިތި ރަސޫލާއާށް '' އަބުލް ޤާސިމް '' މި ކުންޔާ ދެވުނީ މި ނަމަށް ނިސްބަތް ކޮށެވެ.\n2- ޒައިނަބް : ކައިވެނި ބައްލަވައިގަތީ ، ބޮޑު ދައިތަ ހާލާ ބިންތު ޚުވައިލިދުގެ ދަރިކަލެއް ކަމުގައިވާ އަބުލްޢާޞް ބިން ރަބީޢު އާއެވެ. ރަސޫލާ ރަސޫލު ކަމާއިގެން ފޮނުއްވުމުން ޒައިނަބް އިސްލާމްވެ ވަޑައިގަތުމުންވެސް އަބުލް ޢާޞް އިސްލާމެއް ނުވެއެވެ. ނަަމަވެސް އޭރު އަދި މުސްލިމް އަންހެނުން، ކާފިރިންނާއި ކައިވެނި ކުރުން ޙަރާމްވާ ޙުކުމް ބާވައި ނުލައްވާތީ، އެ ގޮތުގައި ތިއްބެވެ. އަބުލްޢާޞް ޒައިނަބް ދެކެ އިންތިހާއަށް ލޯބިވެ އަދި އިޙްތިރާމް ކުރިއެވެ. ހަމަ އެހެން ޒައިނަބްވެސް އެ ޝުޢޫރު ފާޅު ކުރެއްވިއެވެ.\nކޮންމެއަކަސް ބަދުރު ހަނގުރާމައިގެ މުޝްރިކުންގެ ލަޝްކަރު ތެރޭގައި، ޒައިނަބްގެ ފިރިކަލުންވެސް މަޖްބޫރު ކަހަލަ ގޮތަކަށް ބައިވެރިވާން ޖެހި، މުޝްރިކުން ބަލިވި އިރު އަސީރުވިއެވެ. އަބުލް ޢާޞް އަސީރު ކުރެވުމާއި ވިދިގެން ޒައިނަބް އޭނާ މިނިވަން ކުރައްވަން ފައިސާގެ ގޮތުގައި، ކައިވެނި ކުރެވުނު ދުވަހު ޚަދީޖަތުގެފާނު ދެއްވާފައި އޮތް ފަށެއް ޒައިނަބް ފޮނުއްވިއެވެ.\nއެކަމާ ރަސޫލާ ހިތްޕުޅަށް އަސަރު ކޮށް، ޒައިނަބްގެ ފރިކަލުން މިނިވަންކޮށް، ފައިސާ އަނބުރާ ފޮނުވަން ފެނޭތޯ މުސްލިމުން ކައިރިން އެއްސެވުމަށްފަހު އެކަމާ އެންމެން އެއްބަސް ވުމުން، އަބުލް ޢާޞް މިނިވަން ކުރެވުނެވެ. ނަމަވެސް މައްކާއަށް ގޮސް ވީ އެންމެ އަވަހަކަށް ޒައިނަބް ފޮނުވައި ދިނުމަށް ޝަރުޠުކުރެވުނެވެ. މައްކައަށް ގޮސް އެ ވަޢްދު ފުއްދުމުގެ ގޮތުން އޭނާގެ ކޮއްކޮއެއްގެ ހަވާލުގައި މައްކާ މީހުންނަށް ވަގަށް، ޒައިނަބް މަދީނާއަށް ފޮނުވަން ރޭވިއެވެ. ނަމަވެސް ބަދްރު ހަނގުރާމައިގެ ރުޅިގަނޑުގައި ތިބި މުޝްރިކުންގެ ބަޔަކު ޞަހަރާތެރެއިން ޒައިނަބް ހުންނެވި ޖަމަލަށް ހަމަލާދީ، އަދި ވެއްޓިވަޑައިގަތް ވަގުތު ހިލައެއްގައި ޖެހިފައި ބަނޑުފުޅުގައި އޮތް ދަރިފުޅު މަރުވިއެވެ. މިފަހަރު މަދީނާށް ނުދެވުނަސް ފަހުން، ޒައިދް ބިން ޙާރިޘާ ވަޑައިގެން، އެކަމަނާ މަދީނާއަށް ގެނެވުނެވެ.\nއަދި ހިޖުރައިން ހަވަނަ އަހަރު އަބުލް ޢާޞް ޝާމުން އައި ޤާފިލާއަކަށް ހަމަލާ ދެވުނީމާ ފިލައިގެން މަދީނާއަށް އައިސް ، ޒައިނަބްގެ ގެކޮޅަށް ގޮސް އަމާންކަން ހޯދިއެވެ. އަދި ރަސޫލާ އަމާންކަން ދެއްވައި މެޙްމާންދާރީ އަދާކުރުމަށާއި، ނަމަވެސް މިހާރު ޒައިނަބް މުޝްރިކަކަށް ޙަލާލް ނުވާނެކަންވެސް ޒައިނަބަށް އެންގެވިއެވެ. އަދި ފަހުން މީނަ މައްކާއަށް ގޮސްފައި އައިސް އިސްލާމްވުމުން ކުރީގެ ކައިވެނީގެ ޢަޤުދު އަލުން އާ ނުކޮށް، ޙަލާލްކުރެވުނެވެ. ދެމަފިރިން އަލުން އެއްތަންވިތާ އަހަރެއްފަހުން ކުރީފަހަރު ވީ އަނިޔާގެ ސަބަބުން އަވަހާރަވިއެވެ. އެއީ ހިޖުރައިން 8 ވަނަ އަހަރުގައެވެ. އުފަންވެވަޑައިގަތީ ހިޖިރައިގެ 23 އަހަރު ކުރީގައެވެ. ވީމާ އަވަހާރަވި ޢުމުރުފުޅަކީ 31 އަހަރުފުޅެވެ.\n3- ރުޤިއްޔާ : ރަސޫލާ ރަސޫލު ކަމާއިގެން ފޮނުއްވުމުގެ ކުރިން، ރުޤިއްޔާ ކައިވެނި ބައްލަވައިގެން ހުންނެވީ، ރަސޫލާގެ ބޮޑުބޭބެ އަދި ރަސޫލާއާއި އެންމެ ދުޝްމަން، އަބޫލަހަބްގެ ދަރިއެއްކަމުގައިވާ ޢަތަބާ އާއެވެ. ނަމަވެސް ސޫރަތުލް މަސަދް ބާވައިލެއްވުމުން، އަބޫ ލަހަބް އިހުނަށްވުރެ ދުޝްމަންވެ، ރުޤިއްޔާ ވަރި ކުރަން، އޭނާގެ ދަރިއަށް މަޖްބޫރު ކުރިއެވެ. އަދި ޚުދު ރުޤިއްޔާއާއި ކީރިތި ރަސޫލާވެސް މިގޮތް ބޭނުންފުޅުވިއެވެ.\nވަރި ވުމަށްފަހު، ޢުޘްމާންގެފާނާއި ކައިވެނި ކުރައްވަންދެން ރުޤިއްޔާ ހުންނެވީ އެކަމަނާގެ ބައްޕާފުޅު، ކީރިތި ރަސޫލާ، އަރިއަހުގައެވެ. ކައިވެންޏަށްފަހު މާ ގިނަ ދުވަސްތަކެއް ނުވެ، ޢުޘްމާނުގެފާނު އަރިއަހުގައި ރުޤިއްޔާ ޙަބްޝުކަރައަށް ހިޖުރަ ކުރެއްވިއެވެ. އިސްލާމް ދީނުގައި އެންމެ ފުރަތަމަ ހިޖުރަ ކުރި މީހުންގެ ތެރޭގައި މި ދެބޭފުޅުން ހިމެނިވަޑައިގަންނަވައެވެ.\nނަޖާޝީގެ މެހުމާންދާރީގައި ތިއްބެވި ދުވަސްވަރު، ލިބުނު ފުރަތަމަ ދަރިފުޅު ބައިގެން ގޮސް ދެވަނައަށް ލިބިލެއްވީ ޢަބްދުއްﷲ އެވެ. ގިނަ ދުވަސްތަކެއްވަންދެން ތިއްބަވުމަށްފަހު، އެނބުރި މައްކާއަށް ވަޑައިގަންނެވިތާ ގިނަ ދުވަހެއް ނުވެ، މަންމާފުޅު ޚަދީޖަތުގެފާނު އަވަހާރަވިއެވެ. އަނެއްކާވެސް މުޝްރިކުންގެ އުނދަގޫ ބޮޑުވުމުން ރަސޫލާ އަމުރު ކުރެއްވުމުން ޢުޘްމާންގެފާނާއި ރުޤިއްޔާ މަދީނާއަށް ހިޖުރަ ކުރެއްވިއެވެ. މިފަދައިން ދެ ހިޖުރަ ކުރެއްވުމުން '' ދެ ހިިޖުރައިގެވެރި އަންހެނާ '' ގެ ލަޤަބު ދެވުނެވެ.\nފަހުން ދަރިފުޅު ޢަބްދުﷲ ވެސް ޢުމުރުން6އަހަރުގައި އަވަހާރަވެ، ފުލުފުލުގައި ލިބިވަޑައިގަތް ހިތާމަފުޅާއި އާލާސްކަންފުޅުގައި އުޅުއްވަން ޖެހިވަޑައިގަތެވެ. މުސްލިމުން ބަދުރު ހަނގުރާމަ ކުރަން ޖެހުނު ޢަސްކަރީ ހަރަކާތުގައި ދިޔައިރު ރުޤިއްޔާ އާލާސްކަންފުޅާ އުޅުއްވުމުން ޢުޘްމާންގެފާނު ބަދުރު ހަނގުރާމައިގައި ބައިވެރިވެ ވަޑައިނުގެންނެވުނެވެ. އަދި ހަނގުރާމައިގެ ނަޞްރުގެ ޚަބަރު މަދީނާއަށް އައި އިރު އެކަމަނާ އަވަހާރަވެއްޖެއެވެ. އެއީ ހިޖުރައިން2ވަނަ އަހަރުގައެވެ. އުފަންވެވަޑައިގަތީ މައްކާގައި ހިޖުރައިގެ6އަހަރު ކުރިންނެވެ. ވީމާ އެކަމަނާ އަވަހާރަވި އިރު ޢުމުރުފުޅަކީ 21 އަހަރެވެ.\n4- އުއްމު ކުލްޘޫމް : ރަސޫލާ ރަސޫލު ކަމާއިގެން ފޮނުއްވުމުގެ ކުރިން، އުއްމު ކުލްޘޫމް ކައިވެނި ބައްލަވައިގެން ހުންނެވީ، އަބޫލަހަބްގެ އެހެން ދަރިއެއްކަމުގައިވާ ޢުތައިބާ އާއެވެ. ރުޤިއްޔާގެ ކައިވެނު ރޫޅާލެވުނު ގޮތަށް މިކައިވެނިވެސް ރޫޅުނެވެ. ޢުޘްމާނުގެފާނު ކައިވެނި ބައްލަވައިގެން ހުންނެވި ރުޤިއްޔާ އަވަހާރަވުމުން، ރުޤިއްޔާގެ ކޮއްކޮ ކަމުގައިވާ އުއްމު ކުލްޘޫމާއި، ޢުޘްމާނުގެފާނު ކައިވެނި ބައްލަވައިގެތެވެ. ޢުޘްމާނުގެފާނަށް ޛުއްނޫރައިން ނުވަތަ ދެ އަލިކަމުގެ ވެރިއާ މި ލަޤަބު ދެވިފައިވަނީ، ކީރިތި ރަސޫލާގެ ދެ ދަރިކަނބަލުންނާއި ކައިވެނި ބައްލަވައިގަތީމައެވެ.\n5- ފާޠިމަތު : ފާޠިމަތުގެފާނު ކައިވެނި ބައްލަވައިގަތީ، ރަސޫލާގެ ބޮޑުބޭބެ އަބޫޠާލިބްގެ ދަރިފުޅު ޢަލީގެފާނާއެވެ. ވީމާ ޢަލީގެފާނު ވާނީ ފާޠިމަތުގެފާނުގެ ކާފާފުޅުގެ ބޭބެގެ ދަރިކަލަކަށެވެ. ސުވަރުގޭގެ އަންހެނުންގެ އެންމެ ޢިއްޒަތްތެރިއާ ކަމަށް ރަސޫލާ ޙަދީޘް ކުރައްވާފައިވެއެވެ. ފާޠިމަތުގެފާނުގެ ތިއްބެވީ ޙަސަންގެ ފާނާއި ޙުސައިންގެފާނެވެ. އަދި އުއްމު ކުލްޘޫމް އާއި ޒައިނަބް އެކެވެ. (ރަސޫލާގެ ދެ ދަރިކަނބަލުންނަށްވެސް މި ނަން ކިޔޭ)\n7- އިބްރާހީމް : އިބްރާހީމްގެ މަންމާ ފުޅަކީ މިޞްރުގެ ޖާރިއާއެއް ކަމުގައިވާ މާރިއާ އެވެ. މި ކަލޭގެފާނުވެސް ވަނީ ތުއްޕުޅު އިރު އަވަހާރަވެފައެވެ. މިއީ ކީރިތި ރަސޫލާގެ އެންމެ ތުއްޕުޅު ދަރިކަލުންނެވެ.


SunOnline: Amihla dhandugai Ingireysinah maayooskan, Italy ah dhevana Euro\nއަމިއްލަ ދަނޑުގައި އިނގިރޭސިންނަށް މާޔޫސްކަން، އިޓަލީއަށް ދެވަނަ ޔޫރޯ\nޢަބްދުﷲ އައިމަން 12 Jul 2021, 08:22\nުޔޫރޯ 2020 ގެ ޓްރޮފީއާއެކު އިޓަލީގެ ޓީމުގެ ކުޅުންތެރިން އުފާފާޅުކުރަނީ --- ފޮޓޯ//ޔޫރޯ މީޑިއާ\nއިނގިރޭސިވިލާތުގެ އަމިއްލަ ބިމުގައި ކުޅުނު ފައިނަލުގައި ޕެނަލްޓީ ޖަހައިގެން އެގައުމު ބަލިކޮށް އިޓަލީއިން ޔޫއެފާ ޔޫރޯ ޗެމްޕިއަންޝިޕް ދެ ވަނަ ފަހަރަށް ކާމިޔާބުކޮށްފި އެވެ.\nއިންގްލެންޑްގެ ވެމްބްލީ ސްޓޭޑިއަމުގައި ކުޅުނު ފައިނަލް މެޗު އިޓަލީން ކާމިޔާބުކުރީ ފުރިހަމަ ވަގުތު ހަމަވި އިރު 1-1 ގެ ނަތީޖާއަކުން އެއްވަރުވެފައި އޮތުމުން ކުޅުނު އިތުރުވަގުތުގެ ދެ ހާފުގައި ވެސް ނަތީޖާއެއް ނެރެވިފައި ނުވުމުން ޖެހު ޕެނަލްޓީގައި 3-2 ގެ ނަތީޖާއަކުން ކުރި ހޯދައިގެންނެވެ. މިއީ 1968 ވަނަ އަހަރަށްފަހު އިޓަލީން ޔޫރޯ ކާމިޔާބުކުރި ފުރަތަމަ ފަހަރެވެ. އަދި މިއީ އެ ގައުމުން މި މުބާރާތް ކާމިޔާބުކުރި ދެވަނަ ފަހަރެވެ.\nމެޖޯރިޓީ އިންގްލެންޑް ސަޕޯޓަރުންގެ ކުރިމަތީގައި ކުޅުނު މެޗު ފަށައިގެން ދެވަނަ މިނެޓުގައި އިންގްލެންޑުން ވަނީ ލަނޑު ޖަހައިފަ އެވެ. ކިރަން ޓްރިޕިއާ ނަގައިދިން ބޯޅަ ގޯލް ކުރިމައްޗަށް ހުރަސް ވުމުން ލޫކް ޝޯ އޭރިއާ ތެރެއަށް އަރައި އެއްފަހަރުން ޖަހައި ގޯލްތެރެއަށް ބޯޅަ ވައްދާލި އެވެ. މިއީ ޔޫރޯ ފައިނަލެއްގައި މިހާތަނަށް ޖެހި އެންމެ އަވަސް ގޯލެވެ.\nއިނގިރޭސިންގެ ގޯލަށްފަހު އިޓަލީން މުޅި މެޗު ޑޮމިނޭޓްކޮށްގެން ވަނީ ކުޅެފަ އެވެ. އެގޮތުން މެޗުގެ ފުރަތަމަ ހާފުގައި އިޓަލީގެ އެންމެ ނުރައްކާތެރި ހަމަލާ ފޮނުވާލީ މިފަހަރުގެ މުބާރާތުގައި މޮޅު ކުޅުމެއް ދައްކަމުން އަންނަ ފެޑެރިކޯ ކިއޭސާ އެވެ. އޭރިޔާ ބޭރުން ކިއޭސާ ފޮނުވާލި ބާރު ހަމަލާ ދިޔައީ އަރިމަތިން ބޭރަށެވެ.\nމެޗުގެ 67 ވަނަ މިނެޓުގައި އިޓަލީން ނެގި ކޯނަރެއްގައި އެޓީމަށް ނަތީޖާ ހަމަހަމަކޮށްދިނީ ލިއޮނާޑޯ ބޮނޫޗީ އެވެ. މާކޯ ވެރާޓީ ބޮލުން ޖެހި ބޯޅަ ގޯލުގެ ދަނޑީގައި ޖެހިފައި ނުކުތް ވަގުތު ބޮނޫޗީ ވަނީ ފަސޭހައިން ގޯލަށް ވައްދާލައިފަ އެވެ. އުމުރުން 34 އަހަރުގެ ބޮނޫޗީ ވެފައިވަނީ ޔޫރޯ ފައިނަލެއްގައި ލަނޑު ޖެހި އެންމެ ދުވަސްވީ ކުޅުންތެރިޔާއަށެވެ.\nމެޗު އެއްވަރުވުމާ ގުޅިގެން ޖެހި ޕެނަލްޓީގައި އިޓަލީން ކުރި ހޯދީ ޖެހި ފަސް ޕެނަލްޓީގެ ތެރެއިން ތިން ޕެނަލްޓީ ކާމިޔާބުކޮށްގެންނެވެ. ޕެނަލްޓީ ޝޫޓްއައުޓުގައި އިންގްލެންޑްގެ މާކަސް ރަޝްފޯޑާއި، ޖޭޑަން ސަންޗޯ އަދި ބުކަޔޯ ސަކާ ފޮނުވާލި ޕެނަލްޓީތައް ކާމިޔާބުވެފައެއް ނުވެއެވެ. އަދި އިޓަލީގެ އަންދްރެއާ ބެލޮއްޓީ އާއި ޖޯޖީނިއޯ ފޮނުވާލި ޕެނަލްޓީތައް އިންގްލެންޑުގެ ގޯލްކީޕަރު ޖޯޑަން ޕިކްފޯޑް ވަނީ ދިފާއުކޮށްފައެވެ.\nޑޮނަރޫމާގެ މޮޅު ކުޅުމާ އެކު ތިން ޕެނަލްޓީ އިޓަލީން ދިފާއު ކުރި އިރު، މުބާރާތުގެ ިމޮޅު ކުޅުންތެރިޔާގެ މަގާމު ވެސް ލިބިފައިވަނީ އޭނާއަށެވެ. މިއީ ޔޫރޯ މުބާރާތެއްގެ މޮޅު ކުޅުންތެރިޔާގެ މަގާމު ކީޕަރަކަށް ލިބުނު ފުރަތަމަ ފަހެރެވެ.


Nasheedhuge rahdhu Saeedhah: FTA rangalhah bahlavaafaeh nei – Iru\nނަޝީދުގެ ރައްދު ސައީދަށް: އެފްޓީއޭ ރަނގަޅަށް ބައްލަވާފައެއް ނެތް\nރާއްޖެ އާއި ޗައިނާ އާއި ދެމެދުގައި ގާއިމު ކުރި ފްރީ ޓްރޭޑް އެގްރީމަންޓް (އެފްޓީއޭ) އެއްބަސްވުމުގައި ސޮއިކުރުމުގެ ކުރިން ރަނގަޅަށް ބައްލަވާފައި ނުވާ ކަމަށް ވިދާޅުވެ، އިކޮނޮމިކް މިނިސްޓަރު މުހައްމަދު ސައީދަށް ރައްޔިތުންގެ މަޖިލިހުގެ ރައީސް މުހައްމަދު ނަޝީދު ރައްދު ދެއްވައިފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ފިޝަރީޒް މިނިސްޓަރު ޒަހާ ވަހިދާއި ވަނީ ޗައިނާއާއި އެކު ހަދާފައިވާ ފްރީޓްރޭޑް އެގްރީމެންޓްގެ ދަށުން މަސްވެރިންނަށް ހާއްސަވާ ކަންކަމާއި ގުޅޭގޮތުން ސުވާލުކޮށްފަ އެވެ.\nމިނިސްޓަރުގެ ވާހަކަތަކަށް ފަހު މަޖިލީހުގެ ރައީސް މުހައްމަދު ނަޝީދު ވަނީ ޗައިނާ އާއިއެކު ހަދާފައިވާ ފްރީޓްރޭޑް އެގްރީމެންޓާއި ގުޅޭގޮތުން ވާހަކަ ދައްކަވާފައެވެ. އެގޮތުން ރައީސް ނަޝީދު ވިދާޅުވީ މިހާރު “އޮޕަރޭޝަންގައި ނެތް” ޗައިނާ އާއި އެކު ހަދާފައިވާ އެގްރީމެންޓްގެ ދަށުން ރާއްޖެއިން އެކްސްޕޯޓްކުރާ ގިނަ މަސްވެރިކަމުގެ ބާވަތްތަކުގެ ޑިއުޓީ ހުރީ ޔޫރަޕިއަން ޔޫނިއަންގެ ޑިއުޓީއާ ދާދި އެއްވަރެއްގައި ކަމަށެވެ. އަދި ރާއްޖެއިން ލިބެން ނެތް ބާވަތެއްގެ އެއްޗެއް ނަމަ އޭގައި ޑިއުޓީ ހުރީ ސުން ޕަސެންޓްގައިކަން ރައީސް ނަޝީދު ފާހަގަކުރެއްވި އެވެ.\n“މެމްބަރުން ބައްލަވައިފި ނަމަ، ޑިއުޓީ ޝީޓު ފެނިވަޑައިގަންނަވާނެ، ފްރީ ޓްރޭޑް އެގްރީމަންޓްގައި އަޅުގަނޑުމެންނަށް ލިބިފައި އޮތް ޑީލް. ރާއްޖެ އިން ނުބާނާ ހުރިހާ ބާވަތެއްގެ މަހަކަށް ސުން ޕަސަންޓު އެބަހުރި،” ނަޝީދު ވިދާޅުވިއެވެ.\nނަޝީދުގެ އެ ވާހަކަތަކާ ގުޅިގެން މާވަށު ދާއިރާގެ މެމްބަރު މުހައްމަދު ސައީދު ނިޒާމީ މައްސަލައެއް ނަންގަވައި ވިދާޅުވީ، ނަޝީދު ހެއްދެވީ އިތުރުފުޅެއް ކަމަށެވެ. އޭނާ ވިދާޅުވި ގޮތުގައި އެފްޓީއޭގެ ސަބަބުން 296 އައިޓަމް ސުން ޕަސަންޓުގައި އެކްސްޕޯޓް ކުރެވޭނެއެވެ.\nމަސްވެރިއަކު ފިޓް ޖެހިގެން އެމްއެންޑީއެފުން އެހީތެރިކަން ފޯރުކޮށްދެނީ\nއެވާހަކަ އަށް ރައްދު ދެއްވައި ނަޝީދު ވިދާޅުވި ގޮތުގައި ސައީދު ދެއްކެވީ ހިތާމަ ހުރި ވާހަކައެކެވެ.\n“އަޅުގަނޑު އަތުގައި މިއޮތީ އެގްރީމަންޓްގެ ސީދާ ކޮޕީ. އެއީ މިތަނުގައި ބާއްވާފައި އޮތް ކޮޕީ. މިތަނަށް ގެނެސްފައި އެގްރީމަންޓް ނިންމީ. މިތަނުން ވޯޓު ދީގެން މިކަން ކުރީ. މިތަނުގައި އޮތް ކޮޕީގައި ބައިވަރު އައިޓަމް އެބަހުރި. އަޅުގަނޑު ހިތުން ތިޔަބޭފުޅުން މި ބައްލަވާފައެއް ނެތް،” ނަޝީދު ވިދާޅުވިއެވެ.


އާމްދަނީން ޓެކްސް ނެގުމުގެ ގަވާއިދު މީރާއިން މިއަދު ގެޒެޓުކޮށްފިއެވެ.\nއާމްދަނީން ޓެކްސް ނެގުމުގެ ޤާނޫނު (ޤާނޫނު ނަންބަރު 2019/25) ގެ ދަށުން ހަދާފައިވާ މި ގަވާއިދުގައި، ޤާނޫނުގައި ބަޔާންކޮށްފައިވާ އެކިއެކި ކަންކަމުގައި ޢަމަލުކުރާނެގޮތް ކަނޑައެޅިފައިވެއެވެ. މީގެ ތެރޭގައި، އާމްދަނީން ނެގޭ ޓެކުހަށް ޓެކްސް ދައްކާ ފަރާތްތައް ރަޖިސްޓަރީކުރުމާއި ޓެކްސް ބަޔާން ހުށަހެޅުމުގައި ޢަމަލުކުރަންޖެހޭ އުސޫލުތައް ހިމެނެއެވެ.\nޓެކްސް ނެގުމާބެހޭ އިދާރީ ޤާނޫނުގެ ދަށުން މިހާރު މީރާގައި ރަޖިސްޓަރީކޮށްފައިވާ ފަރާތްތަކުން އާމްދަނީން ޓެކްސް ނެގުމުގެ ޤާނޫނުގެ ދަށުން އަލުން މީރާގައި ރަޖިސްޓަރީކުރާކަށް ނުޖެހޭނެކަމަށް ގަވާއިދުގައި ކަނޑައަޅައިފައިވާކަމާށް މީރާއިން މައުލޫމާތު ދެއެވެ. އަދި އެ ފަރާތްތައް އައު ޤާނޫނުގެ ދަށުން ރަޖިސްޓަރީކުރުމުގެ ކަންތައްތައް މީރާއިން ކުރިއަށް ގެންދާނެކަމަށް ވެސް އެ އޮތޯރިޓީން ހާމަކުރެއެވެ.\nއާމްދަނީން ޓެކްސް ނެގުމުގެ ޤާނޫނާއި ގަވާއިދުގައިވާ ގޮތުގެ މަތިން، މުވައްޒަފުންގެ އުޖޫރައިން ނެގޭ ވިތުހޯލްޑިންގ ޓެކްސް ދައްކަންޖެހޭ ފަރާތްތައް މީރާގައި ރަޖިސްޓަރީކުރުމަކީ ވަޒީފާ ދޭ ފަރާތުގެ ޒިންމާއެކެވެ. މިގޮތުން، ވަޒީފާ އަދާކުރާ ފަރާތްތައް ޓެކުހަށް ރަޖިސްޓަރީ ކުރަންޖެހޭނީ އުޖޫރައިގެ ގޮތުގައި 12 މަސްދުވަހުގެ މުއްދަތެއްގައި އެވްރެޖްކޮށް މަހެއްގެ މައްޗަށް، ވިތުހޯލްޑިންގ ޓެކްސް ބިނާކުރެވޭ އުޖޫރައިގެ ގޮތުގައި -/60,000 (ފަސްދޮޅަސް ހާސް) ރުފިޔާ ލިބޭނަމަ، ނުވަތަ ލިބޭނެ ކަމަށް އަންދާޒާކުރެވޭނަމައެވެ. އަދި ވަޒީފާ ދޭ ފަރާތަކުން އުޖޫރަ ދޭ އެއްވެސް މުވައްޒަފަކު މީރާގައި ރަޖިސްޓަރީކުރުމަށް ލާޒިމުވެއްޖެނަމަ، އެ ފަރާތަކުން އުޖޫރަ ދޭ ހުރިހައި މުވައްޒަފުން މީރާގައި ރަޖިސްޓަރީކުރުން ލާޒިމުވާނެއެވެ.\nވިޔަފާރި ރަޖިސްޓަރީކުރުމުގެ ޤާނޫނުގެ ދަށުން ރަޖިސްޓަރީކުރަންޖެހޭ އެންމެހައި ފަރާތްތައް އާމްދަނީން ޓެކްސް ނެގުމުގެ ޤާނޫނު ދަށުން ރަޖިސްޓަރީކުރަން ޖެހެއެވެ.\nމީގެ އިތުރުން، އުޖޫރަނޫން ގޮތަކަށް އާމްދަނީ ހޯދާ ފަރުދުންނާއި، ޑީމްޑް ޕާޓްނަރޝިޕްތަކުން އާމްދަނީން ނަގާ ޓެކުހަށް ރަޖިސްޓަރީ ކުރަން ޖެހެނީ، އެ ފަރާތުން ވިޔަފާރި ހަރަކާތެއް ހިންގުމަށް ސަރުކާރުގެ ކަމާބެހޭ އިދާރާއަކުން ހުއްދައެއް ނުވަތަ ލައިސަންސެއް ދޫކޮށްފައިވާނަމަ، ނުވަތަ އެ ފަރާތުން އުޖޫރަ ދޭ މުވައްޒަފެއްގެ އުޖޫރައިން ވިތުހޯލްޑިންގ ޓެކްސް އުނިކުރަންޖެހޭ 1 ނުވަތަ އެއަށްވުރެ ގިނަ މުވައްޒަފުން ތިބޭނަމަ ނުވަތަ، 12 މަސްދުވަހުގެ މުއްދަތެއްގެ ތެރޭގައި އެ ފަރާތުން ހިންގާ ހުރިހައި ވިޔަފާރި ހަރަކާތެއްގެ ޖުމްލަ އާމްދަނީގެ ގޮތުގައި އެވްރެޖްކޮށް މަހެއްގެ މައްޗަށް 40,000/- (ސާޅީސް ހާސް) ރުފިޔާއަށްވުރެ އިތުރަށް ލިބޭނަމައެވެ. އަދި، އެއް ފަރާތަށްވުރެ ގިނަ ފަރާތުން އުޖޫރައިގެ ގޮތުގައި މަހަކު 40,000/- ރުފިޔާއަށްވުރެ އިތުރަށް ލިބޭ ފަރުދުންވެސް އާމްދަނީން ނަގާ ޓެކުހަށް ރަޖިސްޓަރީ ކުރަން ހުށަހަޅަން ޖެހެއެވެ.\nއާމްދަނީން ނަގާ ޓެކުހަށް ރަޖިސްޓަރީކުރަންޖެހޭ ފަރާތްތަކުން މީރާގައި ރަޖިސްޓަރީކުރުމަށް އެދި ހުށަހަޅަންވާނީ، "އާމްދަނީން ނަގާ ޓެކުހަށް ރަޖިސްޓަރީކުރުން" (MIRA 117) ފޯމެވެ. މި ފޯމް ހުށަހަޅަން ޖެހޭނީ ފޯމު ފުރިހަމަކުރުމަށްފަހު، އެ ފޯމުގައި ބަޔާންކޮށްފައިވާ އެންމެހައި މައުލޫމާތާއި ލިޔެކިޔުންތަކާ އެކުގައިކަމަށް މީރާއިން މައުލޫމާތުދެއެވެ. ނަމަވެސް، އުޖޫރަ ލިބޭ މުވައްޒަފުން ރަޖިސްޓަރީކުރުމަށް އުޖޫރަ ދޭ ފަރާތްތަކުން ހުށަހަޅަންވާނީ، "އުޖޫރަ ލިބޭ މީހާ ރަޖިސްޓަރީކުރުން" (MIRA 118) ފޯމުކަމަށް ވެސް މީރާއިން ހާމަކުރެއެވެ.\nއާމްދަނީން ޓެކްސް ނެގުމުގެ ޤާނޫނުގެ ދަށުން ޓެކްސް ނަގަން ފަށާނީ 1 ޖަނަވަރީ 2020 އިން ފެށިގެންނެވެ. އަދި، މި ޤާނޫނުގެ ދަށުން، 1 އެޕްރީލް 2020 އިން ފެށިގެން މުވައްޒަފުންގެ އުޖޫރައިން ޓެކްސް ނަގަން ފަށާނެއެވެ. އަދި، މި ޤާނޫނުގެ ދަށުން 1 ޖަނަވަރީ 2020 އިން ފެށިގެން ޓެކްސް ނަގަން ފެށުމާއެކު ވަޒީފާއާ ބެހޭ ޤާނޫނުގެ ދަށުން ނެގެމުން އައި ރެމިޓެންސް ޓެކްސް އަދި ދިވެހިރާއްޖޭގެ ބިމާބެހޭ ޤާނޫނުގެ ދަށުން ނެގޭ ލޭންޑް ސޭލްސް ޓެކްސް އެއްކޮށް އުވިގެންދާނެއެވެ.


Kulhunteriyakah thin mahu musaara nudheefinama contract baathil vaane - One Online\nފުޓްބޯލް އެސޯސިއޭޝަންގެ ރައީސް ބައްސާލް އަދީލް ޖަލީލް. ފޮޓޯ: މިހާރު\nކުޅުންތެރިޔަކަށް ތިންމަހު މުސާރަނުދީފިނަމަ ކޮންޓްރެކްޓް ބާޠިލްވާނެ: އެފް.އޭ.އެމް\nއަންނަ އަހަރުން ފެށިގެން ރާއްޖޭގެ ކްލަބްތަކުގެ ކުޅުންތެރިންގެ މުސާރަ ކަނޑައަޅާނީ އެފް.އޭ.އެމް އިން ކަމަށާއި، ކުޅުންތެރިޔަކަށް މަހެއްގެ މައްޗަށް މުސާރައިގެ ގޮތުގައި ގިނަވެގެން ދެވޭނީ 40,000 (ސާޅީސް ހާސް) ރުފިޔާކަމަށާއި، އެއީ ދި މަހުގެ ސީޒަނަކަށް 400,000 (ހަތަރު ލައްކަ) ރުފިޔާ ކަމަށާއި، ކޮންމެ ކުޅުންތެރިޔަކު ކްލަބާއިއެކު މަދުވެގެން ތިން އަހަރަށް ކޮންޓްރެކްޓް ހަދަންޖެހޭނެކަމަށް އެފް.އޭ.އެމް އިން މިއަދު ނިންމައިފިއެވެ.\nދިވެހިރާއްޖޭގެ ކްލަބް ތަކަށް މިހާރު ދިމާވެގެންއުޅޭ މާލީ މައްސަލަތަކަށް ހައްލެއް ހޯދުމުގެ ނިޔަތުގައި މިއަދު ދިވެހިރާއްޖޭގެ ފުޓްބޯލް އެސޯސިއޭޝަންގެ މައި އިދާރާގައި ބޭއްވި ނޫސް ކޮންފެރެންސްގައި ވާހަކަ ދައްކަމުން އެ އެސޯސިއޭޝަނުގެ ރައީސް ބައްސާލް އަދީލް ޖަލީލް ވިދާޅުވީ، މި ނިންމުމަކީ ކްލަބްތަކާއި ކުޅުންތެރިންނާ މަޝްވަރާކުރުމަށްފަހު ނިންމި ނިންމުމެއް ކަމަށާއި، މީގެ ސަބަބުން ފައިދާހުރި ގޮތެއްގައި ކްލަބްތަކުގެ ހިންގުން ކުރިއަށްގެންދެވޭނެ ކަމަށް ގަބޫލުކުރައްވާ ކަމަށް އޭނާ ވިދާޅުވިއެވެ.\nމީގެ އިތުރުން، އެ ކުޅިންތެރިޔަކު ނިސްބަތްވާ ކުލަބަކުން ޖެހިޖެހިގެން ތިން މަސް ދުވަހު މުސާރަނުދީފި ނަމަ، އެ ކުޅުންތެރިޔަކާއި ކުލަބާ ދެމެދު އޮތް ކޮންޓްރެކްޓް އޮޓޮމެޓިކުން ބާތިލްވާ ގޮތަށް ވެސް އެފްއޭއެމުން ނިންމާފައިވެއެވެ. އެފް.އޭ.އެމްގެ މި ނިންމުމަކީ، ރާއްޖޭގެ ގިނަ ކްލަބްތަކަށް މާލީ ގޮތުން ދިމާވެފައިވާ ދަތިތަކުން ޓީމުތައް އެރުވުމަށް ކުރާ މަސައްކަތުގެ ބައެއްކަމަށާއި، އަންނަ އަހަރު ކްލަބްތަކަށް މީގެ ސަބަބުން ފައިދާކުރާނެކަމަށް ބައްސާމް ވިދާޅުވިއެވެ.\nރާއްޖޭގެ އެންމެ ބޮޑު މުސާރަލިބޭ އެއް ކުޅުންތެރިޔާ އަލީ އަޝްފާޤު (ދަގަނޑޭ). ފޮޓޯ: އެފް.ބީ\nކޮންޓްރެކްޓް ތަކުގައި ބޮޑެތި މުސާރަ އާއި އިނާޔަތްތައް ޖަހާ، އެ ނުދެވިގެން އުޅޭތަން މިހާރު މިދިމާވަނީ. އަދި އެ ނުލިބިގެން ހޯދަންއުޅޭ ކުޅުންތެރިޔާއަށް މި އޮންނަނީ ބޮޑު ޕްރޮސެސްއެއް. ކުރިއަށް އޮތްތާނގައި އެހެނެއް ނުވާނެ. ތިންމަސްދުވަހު މުސާރަ ނުދީފިއްޔާ އޮޓޯމެޓިކުން ކޮންޓްރެކްޓް ބާޠިލް ވާނެ.\nރާއްޖޭގެ ކްލަބްތަކަށް މިހާރު ދިމާވެގެން އުޅޭ މާލީ ދަތިކަމުގެ ސަބަބުން ރާއްޖޭގެ އެންމެ ތާރީހީ އެއް ކްލަބްކަމަށްވާ ވިކްޓަރީ ސްޕޯރޓްސް ކްލަބްވަނީ ރޭ ކްލަބް ޓީސީ އާއި ދެކޮޅަށް ކުޅެންއޮތް މެޗަށް ހާޒިރުވެސް ނުވެފައެވެ. ގިނަ ކުޅުންތެރިންތަކަކަށް މުސާރަނުދެވި، ޕްރެކްޓިސްވެސް ބޭއްވިފައި ނެތްއިރު އެޓީމުގެ ކޯޗު ލާސްލޯ ކިސް އާއި ޑެންމާކުގެ ބިދޭސީ ކުޅުންތެރިޔާ ކިމް އެލްގާޑުވެސް ވަނީ ފުރައިގެން ރަށަށް ގޮސްފައެވެ. މީގެ އިތުރުން ކްލަބް އީގަލްސްގެ ބިދޭސީ ދެކުޅުންތެރިންވެސް ފޮނުވާލިއިރު، މިނިވަން ޗެމްޕިއަންޝިޕުން ލީގުގައި ވާދަކުރާ ތިމަރަފުށީ ޓީމުންވެސް އަންނަނީ ލީގުގައި އެޓީމު ވާދަކުރާވަރަށް އެޓީމުގެ މާލީހާލަތު ތަންނުދޭކަމަށް ތަކުރާރުކޮށް ބުނަމުންނެވެ.\nބައްސާމް އިތުރަށް ވިދާޅުވީ މުސާރައިގެ އޮނިގަނޑު ހަދާނީ އެ އެސޯސިއޭޝަނުން ކަމަށާއި، އޭގައި މުސާރައިގެ ކެޓަގަރީތައް ހިމެނޭނެ ކަމަށާއި، ގައުމީ ޓީމުގެ ކުޅުންތެރިންގެ މުސާރަ ތަފާތުވާނެ ކަމަށެވެ. އަދި މުސާރަ ކަނޑައެޅުމުގައި ވަކި ކަންތައްތަކަކަށް ބަލާނެ ކަމަށާއި، އެގޮތުން ނިމިގެންދާ އަހަރު ކުޅުންތެރިޔާ ކުޅުނު ވަގުތާއި ދެއްކި ޕާފޯމަންސާއި އަދި ކުޅިވަރުގެ އިޖުތިމާޢީ އަހުލާގަށް ބަލާނެ ކަމަށް ވެސް ވިދާޅުވި އެވެ.\nގުޅޭ ޓެގު ދިވެހި ޕްރިމިއާ ލީގު އެފްއޭއެމް


ކެންސަރު - ވިކިޕީޑިއާ\n6.2 ރޭޑިއޭޝަން ދިނުން\n6.3 ކީމޯތެރަޕީ ދިނުން\n6.4 ހޯމޯން ތެރަޕީ ދިނުން\n7 ކެންސަރުން ރައްކާތެރިވުމަށް ކުރެވިދާނެ ބައެއް ކަންތައްތައް\n7.1 އަނގައިގެ ކެންސަރާއި މެދު ރައްކާތެރިވުން\n7.2 ފުއްޕާމޭގެ ކެންސަރާއި މެދު ރައްކާތެރިވުން\n7.3 ރަހިމުގެ ދޮރަށް ޖެހޭ ކެންސަރާއި މެދު ރައްކާތެރިވުން\n7.4 ފިރިހެނުންގެ ޖިންސީގުނަވަނަށް ޖެހޭ ކެންސަރާއި މެދު ރައްކާތެރިވުން\n7.5 ކެންސަރުން ރައްކާތެރިވުމަށްޓަކައި ޢާންމުގޮތެއްގައި ކުރެވިދާނެ ކަންތައްތައް\n8 އަދިވެސް ބައްލަވާލައްވާ\nކެންސަރު އުފެދެނީ ބައިބައިވެ އިތުރުވުން ކޮންޓްރޯލް ނުކުރެވޭ ސެލް ހަށިގަނޑުގައި އުފެދުމުގެ ސަބަބުންނެވެ. މިއީ ކެންސަރުގެ ސެލް(އިނގިރޭސި ބަހުން: Cancer cell) އެވެ. މިބާވަތުގެ ސެލް ހަށިގަނޑުގެ ޓިޝޫތަކުގެ ތެރެއަށް ވަދެ ޓިޝޫތައް ހަލާކު ކުރެއެވެ. ހަށިގަނޑުގައި ކެންސަރުގެ ސެލް އުފެދެމުންދާނީ، އާދައިގެ އެހެން ސެލްތަކާ ވެސް އެކުގައެވެ. ނަމަވެސް ކެންސަރުގެ ސެލް އިތުރުވަމުންދާ ނިސްބަތް ހަށިގަނޑުގެ އެހެން ސެލްތަކަށްވުރެ މާގިނައެވެ. އެހެންކަމުން ކެންސަރުގެ ސެލްތަކަށް އާލޭހޮޅިތައް އުފެދި، ހަށިގަނޑުގައިވާ ލޭގެ ވަރަށް ބޮޑު ބައެއް ޙިއްޞާ ކުރަމުންދަނީ މިސެލްތަކެވެ. ނަތީޖާއަކީ ހަށިގަނޑުގައިވާ އެހެން ސެލްތަކަށް ބޭނުންވާ ކާނާގެ މާއްދާތައް އެސެލްތަކަށް ނުލިބުމުގެ ސަބަބުން އާދަޔާ ޚިލާފަށް ހަށިަގނޑުން ލޭމަދުވެގެން ދިއުމެވެ. ކެންސަރުގެ ސެލްތަކުގެ ހަރަކާތްތައް އާދައިގެ އެހެން ސެލްތަކާ ބައެއް ގޮތްގޮތުން ތަފާތެވެ. އޭގެތެރޭގައި:-\nކެންސަރުގެ ސެލް ހަށިގަނޑުގެ ވަކިތަނެއްގައި ހިފެހެއްޓިފައެއް ނުހުރެއެވެ.\nހަށިގަނޑުގެ އެތެރޭގައިވާ ގުނަވަންތަކުގެ ޓިޝޫތަކުގެ ތެރެއަށް ކެންސަރު ސެލްތައް ވަދެ، މުޅި އެގުނަވަނެއްގެ ހަރަކާތުގެ ނިޒާމަށް ބުރޫއަރުވައެވެ.\nބައެއް ކެންސަރުގެ ސެލް، އެސެލްތައް ފުރަތަމަ އުފެދުނު ހިސާބުން ވަކިވެ، ލޭހޮޅިތަކުގެ ތެރެއިންނާއި، ލިމްފްްް ދަތުރުކުރާ ހޮޅިތަކުގެ ތެރެއިން ހަށިގަނޑުގެ ދުރު ހިސާބުތަކަށް ދަތުރުކޮށް، އެހިސާބުގައި ހާލިހަދާ އިތުރު ޓިއުމަރު ނުވަތަ ގަނޑު އެތަންތާގައި އުފައްދައެވެ. މިބާވަތުގެ ކެންސަރު އަށް ކިޔަނީ ފުރަތަމަ އުފެއްދި ކެންސަރު އިން އުފެއްދި ދެވަނަ ކެންސަރު ނުވަތަ ސެކަންޑްރީ ކެންސަރު އެވެ.\nކެންސަރ ސެލްތަކުން ހަށިގަނޑުގެ އެކި ހިސާބުގައި ޓިއުމަރު (ގަނޑު) އުފައްދާ އުޞޫލުން، ހަށިގަނޑުގެ އެތެރޭގެ ގުނަވަންތަކުގެ ތެރެއަށް ވެސް ދަތުރުކޮށް އެތަންތާގައި ވަކި ހިއްޕާލާ އޭގެ ސަބަބުން އެގުނަވަނެއް ހަލާކުކޮށްލާ އެންމެ ފަހުން އެމީހެއްގެ މަރާ ކުރިމަތިކުރުވައެވެ.\nހަށިގަނޑުގައި ކެންސަރު ފުރަތަމަ އުފެދޭ ތަނެއްގައި އެބަލި ފެތުރުން ބައެއް ފަހަރު ލަސްވާގޮތް ވެދާނެއެވެ. ނަމަވެސް ފުރަތަމަ އުފެދުނު ކެންސަރުގެ ސަބަބުން ހަށިގަނޑުގެ އެހެން ގުނަވަނެއްގައި އުފައްދާ ދެވަނަ ކެންސަރު މާހަލުވިކަމާއެކު ފެތުރިގެންދާގޮތް ދިމާވެއެވެ. މިސާލަކަށް ބަނޑުގެ ވަކި ތަނެއްގައި ކެންސަރު އުފެދި އިތުރު ތަނަކަށް ނުފެތުރި ކުޑަ ދުވަސްކޮޅަކު ހުރެދާނެއެވެ. ނަމަވެސް ބަނޑުގައި އުފެދުނު ކެންސަރުގެ ސެލްތަކުގެ ތެރެއިން ބައެއް ސެލް ފުރަމޭގެ ތެރެއަށް ނުވަތަ އެހެން ގުނަވަނަކަށް ދަތުރުކޮށް، އޭގެ ސަބަބުން އުފައްދާ ކެންސަރު މާހަލުވިކަމާއެކު ފެތުރިދާގޮތް ދިމާވެއެވެ. އަދި މިގޮތަށް އުފެދޭ ކެންސަރުގެ ނުރައްކާތެރިކަން ވެސް މާބޮޑުވާނެ އެވެ. ހަށިގަނޑުގައި ކެންސަރު ފެތުރުމުގެ އަވަސް ލަސްމިން ބިނާވެފައި އޮންނަނީ ކެންސަރ ސެލް އުފެދެން ފަށާފައިވާ ހަށިގަނޑުގެ ޓިޝޫގެ ވައްތަރާއި، އަދި ހަށިގަނޑުގައި އުފެދިފައިވާ ކެންސަރުގެ ބާވަތުގެ މައްޗަށެވެ. ގިނަފަހަރަށް ކެންސަރު ޖެހިފައިވާކަން ދެނެގަނެވެނީ ވެސް ފުރަތަމަ އުފެދުނު ކެންސަރު އިން އުފައްދާ ދެވަނަ ކެންސަރު ހަށިގަނޑުގައި ފެތުރެން ފެށުމާއި ގުޅިގެންނެވެ. ހަށިގަނޑުގައި ކެންސަރު ސެލް އިތުރުވާން ފަށައިފިނަމަ، އާންމު ގޮތެއްގައި ދިމާވާ ކަމަަކީ ހަށިގަނޑުގެ އެކިތަންތާގައި ގޮށްލާ ދުޅަވާގޮތް ވުމެވެ. ނޫނީ ގަނޑު އުފެދުމެވެ. މިގޮތުން ހަށިގަނޑުގައި ކެންސަރުގެ ގަނޑާއި، ކެންސަރު ނޫން ގަނޑު އުފެދެއެވެ. ހަށިގަނޑުގައި އުފެދޭ ކެންސަރުގެ ގަނޑަށް ކިޔަނީ މެލިގްނަންޓް ޓިއުމަރ(އިނގިރޭސި ބަހުން: Malignant Tumour) އެވެ. ކެންސަރަށް ނުވާ ބާވަތުގެ ގަނޑަށް ކިޔަނީ ބެނައިން ޓިއުމަރ(އިނގިރޭސި ބަހުން: Benign Tumour) އެވެ. ވީމާ ކެންސަރަކީ ޓިއުމަރު(ގަނޑު)ގެ ބާވަތެކެވެ.\nހަށިގަނޑުގެ އެކި ތަންތާގައި އުފެދޭ ގަނޑުގެ ވަށައިގެންވާ ޓިޝޫތައް ހުންނަނީ ގަނޑާ އެކުވެފައެވެ. އެކަމުގެ ސަބަބުން ގަނޑު އުފެދިފައިވާ ހިސާބުގައި ހަމުގެ މަތީން އަތް ޖައްސާލައިފިނަމަ ހަރުކަމެއް ހުރެދާނެއެވެ. ނަމަވެސް ގަނޑުގައި ހިފައި ކޮޅުކޮޅަށް ޖައްސައެއް ނުހެދޭނެއެވެ.\nހަށިގަނޑުގައި ދުޅަވާ ކޮންމެ ގޮށަކީ އަދި ގަނޑަކީ ކެންސަރެއް ނޫނެވެ. އަދި ހަށިގަނޑުގައި އުފެދޭ ސިސްޓް އާއި ގޮށާއި، އެސްވަޅުފަދަ ތަންތަން ފަރުވާކޮށްގެން ރަގަޅު ކުރެވިދާނެ އެވެ. ނަމަވެސް ހަށިގަނޑުގައިވާ މިފަދަ ތަނެއް އޮޕަރޭޝަންކޮށްގެން ނަގައިފިނަމަ ކެންސަރުގެ އަސަރެއް އޭގައި އެކުލެވިގެންވޭތޯ ބެލުމުގެ ގޮތުން އޭގެ އެތިކޮޅެއް ނަގައިގެން (ބައިއޮޕްސީ) ޓެސްޓްކުރުމަކީ މުހިއްމު ކަމެކެވެ. އިންސާނާގެ ހަށިގަނޑުގައި އުފެދޭ ޓިއުމަރު ދެވައްތަރުގެ ތެރެއިން ކެންސަރު ގެ ގޮތުގައި ބެލެވެނީ ހަމައެކަނި މެލިގްނަންޓް ޓިއުމަރު ނުވަތަ ކެންސަރު ޖައްސާ ޓިއުމަރު އަށެވެ.\nކެންސަރު ޖެހުމުން ދިމާވާ އެންމެ ބޮޑު މައްސަލައަކީ ހަށިގަނޑުގެ އެކި ހިސާބުތަކަށް ބަލީގެ އަސަރު ފެތުރިގެން ދިއުމެވެ. މިގޮތުން ކެންސަރުގެ އަސަރު ހަށިގަނޑުގައި ފެތުރެމުންދަނީ ތިރީގައި މިބަޔާންކުރާ އުޞޫލުތަކާ އެއްގޮތަކަށެވެ.\nހަށިގަނޑުގައި ކެންސަރު އުފެދުނު ފުރަތަމަ ހިސާބުގައި ބަލި ފެތުރެމުންދިއުން : ހަށިގަނޑުގައި ކެންސަރުގެ އަސަރު ފުރަތަމަ ފެށުނު ގުނަވަނާ އެގުނަވަނަކާއި، ގުޅިފައިވާ ޓިޝޫތައް ފިޔަވައި، އެހެން ހިސާބުތަކަށް ބަލި ފެތުރެމުންދިއުން\nލިމްފް މަގުން ކެންސަރު ފެތުރުން : ހަށިގަނޑުގެ ތެރޭގައި ދަތުރުކުރާ ލިމްފް ދިޔަވަރުގެ ތެރެއަށް ކެންސަރުގެ ސެލްތައް ފެތުރި، ލިމްފް ގްލޭންޑް ނުވަތަ ލިމްފް ނޯޑް ގައި ކެންސަރު ސެލްތައް ހަރުލާ އެތަންތާގައި މިބަލި ފެތުރެމުންދިއުން\nލޭގެ މަގުން ކެންސަރު ފެތުރުން: ލޭގެ ތެރެއަށް ކެންސަރުގެ ސެލްތައް ދަތުރުކޮށް، ލޭގެ ތެރޭގައި މިސެލްތައް ފެތުރެމުންދިއުމާއި، އަދި ހަށިގަނޑުގެ ހުރިހާ ހިސާބަކަށް މިސެލްތައް ދަތުރުކޮށް އެތަންތާގައި ސެލްތައް ހަރުލައި، ފުރަތަމަ އުފެދުނު ކެންސަރުން އުފައްދާ ދެވަނަ ކެންސަރު އުފެދުން. މިގޮތުން އުފެދޭ ދެވަނަ ކެންސަރު އެންމެ އާންމުކޮށް ޖެހޭ ކަމަށް ބެލެވޭ އެއް ގުނަވަނަކީ ފުއްޕާމޭ އެވެ. އެތެރެހަށީގެ ގުނަވަންތަކުގެ ތެރެއިން އެންމެ އާންމުކޮށް ޖެހެނީ ފުރަމޭ އަށެވެ. ނަމަވެސް ހަށިގަނޑުގެ އެތެރޭގެ ކޮންމެ ގުނަވަނަކަށް ވެސް ފަސޭހަކަމާއެކު ކެންސަރު ޖެހިދާނެ އެވެ.\nކެންސަރުގެ ވައްތަރުތައް ބަހާލެވެނީ މައިގަނޑު4ބަޔަކަށެވެ. އެއީ:-\nކާސިނޯމާ : އެޕިތީލިއަލް ސެލްއަށް ޖެހޭ ބާވަތުގެ ކެންސަރު\nސާރކޯމާ : މަހާއި ކަށީގެ ބައިތަކަށާއި، ލޭހޮޅިތަކަށާއި، ލިމްފް ދަތުރުކުރާ ހޮޅިތަކަށް ޖެހޭ ބާވަތުގެ ކެންސަރު\nލުކީމިޔާ : ލެޔަށްޖެހޭ ކެންސަރު\nލިމްފޯމާ: ލިމްފް ގްލޭންޑް އާއި ލިމްފް ނޯޑް އަށް ޖެހޭ ކެންސަރު\nކެންސަރު ޖެހިދާނެކަމަށް ބެލެވޭ ސަބަބުތައްEdit\nތިމާވެށްޓާއި ގުޅުންހުރި ކަންތައްތައްEdit\nކެންސަރު ޖެހުމަކީ ތިމާވެއްޓާއި ގުޅުންހުރި ކަމެއްކަން މިއަދުވަނީ ސާބިތުވެފައެވެ. އެގޮތުން ފާހަގަކުރެވޭ ކަންތައްތަކުގެ ތެރޭގައި:-\nކެމިކަލް : ބައެއް ބާވަތުގެ ކެމިކަލް އިން ކެންސަރު ޖެހެއެވެ. ކުރު މުއްދަތަކަށް ނަމަވެސް މިބާވަތުގެ ކެމިކަލްގެ އަސަރު ފޯރާ ހިސާބުގައި އުޅުމަކީ ފުއްޕޭމޭގެ ކެންސަރު އަދި އެހެން ބާވަތްތަކުގެ ކެންސަރު ޖެހުމުގެ ފުރުޞަތު ބޮޑުވާނެ ކަމެކެވެ.\nދުންފަތުގެ އިސްތިއުމާލުކުރުން: ބިޑި، ސުއްޓާ ސިގިރޭޓް އަދި ގުޑުގުޑާއިން އުފެދޭ ދުމުންނާއި، އަދި ދުންފަތް ލައިގެން ދުފުމަކީ ކެންސަރުޖެހުމާއި ގުޅުންހުރި ކަމެއްތޯ ބެލުމަށް އެތަކެއް ބަޔަކު ވަނީ ވަރަށްގިނަ ދިރާސާތައް ކޮށްފައެވެ. މިހުރިހާ ދިރާސާތަކުން ދައްކަނީ ދުންފަތުގެ އިސްތިއުމާލު ކުރުމަކީ ކެންސަރުޖެހޭ ސަބަބެއް ކަމުގައެވެ.\nދުންފަތް ލައިގެން ދުފާމީހުންނަށް ގިނައިން ޖެހެނީ އަނގައިގެ ކެންސަރު އެވެ. ދުފާމީހުންގެ އަނގައިގެ އެއްތަނެއްގައި ހަންޕުޑުގަނޑު ބާއްވައިގެން އުޅޭނަމަ، ނޫނީ އަނގަ ސާފުނުކޮށް ހަންޕުޑު ގަނޑާއެކު ނިދާނަމަ، ހަންޕުޑުގަނޑު ޖެހޭ ހިސާބުގައި ކެންސަރު އުފެދޭގޮތް ދިމާވެއެވެ. ބިޑި ސިގިރޭޓް ސުއްޓާ އަދި ގުޑުގުޑާ ބޯމީހުންނަށް ގިނައިން ޖެހެނީ ފުއްޕާމޭގެ ކެންސަރު އެވެ. އަދި ދުންފަތުގެ އިސްތިއުމާލު މަދުންކުރާ މީހުންނަށްވުރެ ގިނައިން ކުރާމީހުންނަށް ކެންސަރު ޖެހުމުގެ ފުރުޞަތު ބޮޑެވެ. ބިޑި ސުއްޓާ ސިގިރޭޓް އަދި ގުޑުގުޑާއިން އުފެދޭ ދުމުގައި ނިކޮޓީން، ކާބަން މޮނޮކްސައިޑް އަދި ވިހަ ގޭސްތަކާއި އެކިއެކި ކެމިކަލްތައް އެކުލެވިފައި ވެއެވެ. އެހެން ކަމުން މިފަދަ ދުން ފުއްޕާމޭގެ ތެރެއަށް ހިނގައްޖެނަމަ، ފުއްޕާމޭގެ އެތެރޭގެ ދުލިފަށް ތަކުގައި ތަތްވެ މުށިކުލައިގެ ގެދަބުޅިއެއް ޖަހަން ފަށައެވެ. އަދި މިގެދަބުޅި ހިފާފައިވާ ހިސާބުގައި ކެންސަރު އުފެދޭގޮތް ވުމަކީ ވަރަށް ކައިރި ކަމެކެވެ. ބޭނުންކުރާ ކޮންމެ ސިގިރޭޓަކަށް 20 މިލިގްރާމް ތާރު ހަށިގަނޑުގެ ތެރެއަށް ފޮނުވާލައެވެ. އެހެން ކަމުން ދުވާލަކު 20 ސިގިރޭޓް ބޯމީހެއްނަމަ އަހަރަކު 150 ގްރާމް ތާރު އެމީހެއްގެ ހަށިގަނޑަށް އެތެރެވާނެ އެވެ. ތާރަކީ ވިހައެއްކަމުން މިއީ ފުއްޕާމެޔަށްހުރި ވަރަށް ބޮޑު ނުރައްކަލެކެވެ.\nރޭޑިޔޯއެކްޓިވް މާއްދާތަކާއި ގުޅުންހުރި ކަންތައްތައްEdit\nއެކްސްރޭ ނަގާވަގުތު ފޮނުވައިދޭ އަލިންނާއި، ރޭޑިޔޯ އެކްޓިވް މެޝިންތަކުން ފޮނުވާ މިފަދަ ރޭޑިއޭޝަންގެ ސަބަބުން ކެންސަރު އުފެދޭކަންވަނީ ކަށަވަރުވެފައެވެ. ހޯދުންތަކުން އެނގުނު ގޮތުގައި އެކްސްރޭ ނެގުމުގައި އުޅޭ ޓެކްނީޝަނުންނަށް ހަމުގެ ކެންސަރު އަދި ލޭގެ ކެންސަރު ޖެހިފައި އެބަހުރިއެވެ. މިގޮތުން މެޝިނަރީ ތަކުން ފޮނުވާ ރޭޑިއޭޝަން އިން ކެންސަރު ޖެހޭއިރު އިރުގެ ދޯދީގައި އެކުލެވިފައިވާ ރޭޑިއޭޝަނުން ހަމުގެ ކެންސަރު ޖެހެއެވެ.\nދެވަނަ ބޮޑު ހަނގުރާމައިގައި ޖަޕާންގެ ހީރޯޝީމާ އަދި ނަގަސާކީ އަށް ރޭޑިޔޯ އެކްޓިވް ނުވަތަ އެޓޮމިކް ބޮން އެޅިއެވެ. އޭގެ ސަބަބުން ގިނަ ބަޔަކަށް ލޭގެ ކެންސަރު އަދި އެހެން ބާވަތްތަކުގެ ކެންސަރު ޖެހިފައި ވެއެވެ.\nތިމާވެއްޓާއި ގުޅިގެން ކެންސަރު ޖެހިދާނެ ކަމަށް ފާހަގަކުރި މިކަންތައްތަކުގެ ސަބަބުން އެތަނެއްގައި ނުވަތަ އެހިސާބުގަނޑެއްގައި އުޅޭ އެންމެންނަކަށް މިބައްޔެއް ނުޖެހެއެވެ. އެހެންކަމުން ބުނަންޖެހެނީ ތިމާވެއްޓާއި ގުޅިގެން ނަމަވެސް ނުވަތަ އެހެން ގޮތަކުން ނަމަވެސް ކެންސަރުޖެހެނީ އެމީހެއްގެ ހަށިގަނޑުގައި އެބަލި ޖެހޭނެ ގޮތްތަކެއް ހުންނަ މީހުންނަށެވެ.\nވައިރަސް އާއި ގުޅުންހުރި ކަންތައްތައްEdit\nއެކި ގޮތްގޮތުން ހަށިގަނޑަށް ވަންނަ ވައިރަސްގެ ސަބަބުން ބައެއް ފަހަރު ކެންސަރު ޖެހެއެވެ. މިގޮތުން ހެޕަޓައިޓިސް ބީގެ ސަބަބުން ފުރަމޭގެ ކެންސަރު ޖެހެއެވެ. ހަމައެފަދައިން އެހެން ބައެއް ވައިރަސްގެ ސަބަބުން ހަށިގަނޑުގެ އެކި ގުނަވަންތަކަށް ކެންސަރު ޖެހެއެވެ.\nހޯމޯންއާއި ގުޅުންހުރި ކަންތައްތައްEdit\nހޯމޯން އަކީ ހަށިގަނޑުގެ ގުނަވަނަކުން ނުވަތަ ހަށިގަނޑުގެ ވަކި ހިސާބަކުން ކުރަމުންދާ މަސައްކަތަށް ބަދަލުގެނައުމަށްޓަކައި، ނުވަތަ އަސަރުކުރުވުމަށްޓަކައި، ހަށިގަނޑުގެ އެތެރޭގެ އެހެން ގުނަވަނަކުން ނުވަތަ އެހެން ހިސާބަކުން އުފައްދައިދޭ މާއްދާ އެކެވެ. މިމާއްދާގެ ސަބަބުން ބައެއް ފަހަރު ކެންސަރު ޖެހުމަށް މަގުފަހިކޮށްދެއެވެ. މިގޮތުން ފިރިހެނުންގެ ޕްރޮސްޓޭޓް ގްލޭންޑްގެ ކެންސަރު އަދި އަންހެނުންގެ އުރަމަތީގެ ކެންސަރު އަކީ ހޯމޯންގެ ސަބަބުން ޖެހޭ ކެންސަރުގެ ބާވަތްތަކެވެ.\nއާއިލީގޮތުން ދިމާވާ ކަންތައްތަކާއި އަމިއްލަ ޒާތީ ކަންތައްތައްEdit\nއާއިލީ ކަންތައްތަކާއި އަދި އެމީހެއްގެ އަމިއްލަ ޒާތީ ކަންތައްތަކުގެ ތެރޭގައި ހިމެނޭ އުމުރު، ޖިންސް، ނަސްލު، މީހުންނާއި އިނުމުގެ ކަންތައްތަކަކީ ވެސް ކެންސަރު ޖެހުމުގައި މުހިއްމު ދައުރެއް އަދާކުރާ ކަންތައްތަކެވެ. 50 އަހަރަށްވުރެ މަތީ ފިރިހެނުންނަށް އެއުމުރުގެ އަންހެނުންނަށްވުރެ ގިނައިން ކެންސަރުޖެހޭކަމަށް ވަނީ ފާހަގަ ކުރެވިފައެވެ. އަދި ފުއްޕާމޭ އާއި ކާތަކެތި ދަތުރުކުރާ ހޮޅިއަށް ގިނައިން ކެންސަރު ޖެހެނީ ފިރިހެނުންނަށެވެ. ޅައުމުރުގައި މީހުންނާއި އިނުމަކީ އަންހެނުންނަށް ރަހިމުގެ ކެންސަރު ޖެހުމުގެ ފުރުޞަތު ބޮޑުވާ ކަމެކެވެ.\nކެންސަރު ޖެހިފައިވާކަން ދެނެގަތުންEdit\nކެންސަރުޖެހޭތާ ކުރީކޮޅު ބަލި ދެނެގަތުމަކީ ބަލި ފަސޭހަކުރުމަށް ލިބޭ ވަރަށް ބޮޑު ފުރުޞަތެކެވެ. އެހެންކަމުން މިބަލި ދެނެގަތުމަށްޓަކައި ބަލީގެ ނިޝާންތަކާއި، އަލާމާތްތައް ދެނެގަތުން މުހިއްމު ވާނެއެވެ. ކެންސަރާމެދު ޝައްކުކުރެވޭ އެއްވެސް ނިޝާނެއް ފެނިއްޖެނަމަ ލަސްނުކޮށް ޑޮކްޓަރަކާ މަޝްވަރާކޮށް ފަރުވާ ހޯދުން މުހިއްމެވެ.\nކެންސަރުޖެހިފައިވާކަމަށް ޝައްކުކުރެވިދާނެ ބައެއް ނިޝާންތައްEdit\nހަމުގެ ދަށުގައި ލޭފޭދިފައިހުރުން\nހަށިގަނޑުގެ ހުޅުވިފައިވާ އެއްވެސް ދޮރަކުން އާދަޔާ ޚިލާފަށް ލޭއައުން\nބޮޑުކަމުދާ ނަޖިސް އަދި ކުޑަކަމުދާ ނަޖިސް ގައި ލޭހުރުން\nޙައިޟުގެ ދުވަސްތައް ފިޔަވައި އެނޫން ދުވަސްތަކާއި، އަނބިފިރިކަމުގެ ގުޅުން ހިންގުމުން އަންހެނުންގެ ކުރިމަތި ފަރާތުން ލޭއައުން: އަދި އަންހެނުންގެ ކުރިމަތި ފަރާތުން އަންނަ އެއްޗެހީގައި ލޭހުރުން\nވިހެއުމަށްފަހު ލޭއައުމުގެ މުއްދަތު ދިގުލައިދިއުން\nހަމުގައި ހުންނަ އުން ފަދަ ތަންތަނުން ލޭއައުން\nހަށިގަނޑުގެ އެކިތަންތާގައި ގަނޑުލާ ހަރުވެފައިހުރުން\nކަރުގައިވާ ތައިރޮއިޑް ގްލޭންޑް، ބަނޑު، ތުންފަތުގެ އެތެރ، ކަރު، އުރަމަތި، އަތްފައި، މަސްގަނޑު، އަދި މިނޫން ވެސް ހަށިގަނޑުގެ އެކި ތަންތާގައި ގަނޑުލާ ހަރުތަންތަން އުފެދުން\nހަމުގައި އުފެދިފައިވާ ކަޅުތިލަ ބޮޑުވުމާއި، މިފަދަ ތަންތަނުން ލޭއައުމާއި، އަދި މިފަދަ ތަންތަނުގެ ކައިރީގައި ކުދިކުދި ކަޅުތިލަ އުފެދުން\nފާރުގަނޑެއް އުފެދި ފަސޭހަނުވެ ދިގުލައިހުރުން\nހަށިގަނޑުގެ ކޮންމެ ހިސާބެއްގައި ނަމަވެސް ފާރުގަނޑެއް އުފެދި، ފަސޭހަނުވެ، ދިގުލައި ދިއުމާއި، ފާރުގަނޑުގައި ހަރުކަމެއް ހުރުން\nމިބާވަތުގެ ފާރުގަނޑު ގިނަފަހަރު އުފެދިފައި ހުންނަނީ ފިރިހެނުންގެ ޖިންސީ ގުނަވަން، އަދި އަނގައިގެ ތެރޭގައެވެ. މިއީ ވަރަށް ބޮޑަށް ސަމާލުވާން ޖެހޭނެ ކަމެކެވެ.\nބަނޑުހިކުން: ބަނޑުހިކުމުގެ އުދަގޫވާއިރު ދޭތެރެދޭތެރެއިން ބަނޑުދިޔާވާގޮތް ވެސް ވެއެވެ.\nބަރުދަން ލުއިވުން : ކިތައްމެ ރަގަޅަށް ކެޔަސް ސަބަބު ބުނެދޭން ނޭނގި ހަށިގަނޑުގެ ބަރުދަން ލުއިވަމުން ދިއުން : ގިނަ ފަހަރަށް މިކަން ދިމާވަނީ ބޮޑެތި މީހުންނަށެވެ.\nކާހިތްކުޑަވުން ނުވަތަ ކާހިތްނުވުން ނުވަތަ ކާހިތް ކެނޑުން\nވަރުބަލިވުން: ވަރުބަލިކަން އެއްދުވަހުން އަނެއް ދުވަހަކަށް ބޮޑުވަމުން ދިއުމާއެކު، ގިނަ ވަގުތު ހުން ވައްތަރު ވެފައި ހުރުމާއެކު ލޭމަދުވުން\nހަށިގަނޑުގެ ތަންތަން ދުޅަވެ، ބައެއް ތަންތާގައި ރިހުން: އާންމުކޮށް ދުޅަވެ ރިހުން އުފެދޭ ތަންތަނުގެ ތެރޭގއި ކަރު، ބަނޑު، އަދި ފިރިހެނުންގެ އޮަށް ހިމެނެއެވެ.\nދިރުވާލުމަށް އުދަގޫވުން:މަޑުކާނާއާއި އޮއްޓަރުކާނާ ދިރުވުމަށް އުދަގޫވުމާއި، ކައިނިމިގެން ހޮނޑުލެވޭގޮތްވުމާއި، ހޮނޑުގައި ލޭހުރުން\nކެންސަރު ޖެހުމުގެ ފުރުޞަތު ބޮޑުކަމަށް ފާހަގަކުރެވޭ މީހުންEdit\nބިޑި، ސުއްޓާ، ސިގިރޭޓް އަދި ގުޑުގުޑާއިން ދުންފަތުގެ އިސްތިއުމާލުކުރާ މީހުން\nވެހިކަލްގެ ދުމާއި، ނުސާފުވައި ބޭރުކުރާ ކާރުޚާނާ ތަކާއި ކައިރި ހިސާބުގައި ދިރިއުޅޭމީހުން\nސިމެންތި ޓިނާއި މިފަދަ ތަކެތި ތައްޔާރުކުރާ ކާރުޚާނާ ތަކުގައި މަސައްކަތްކުރާމީހުން\nގިނައިން އެކްސްރޭ ނެގޭ މީހުންނާއި، އެކްސްރޭ ނެގުމުގެ މަސައްކަތުގައި އުޅޭމީހުން\nގިނަ މީހުންނާއެކު ޖިންސީގުޅުން ހިންގާ އަންހެނުން\nއިއްދައިން ކެނޑިފައިވާ މީހުން: ޚާއްޞަކޮށް ރަހިމުގެ ކެންސަރު ޖެހެއެވެ\nޅައުމުރުގައި މީހުންނާ އިނުމާއި މާ ޅައުމުރުގައި ވިހެއުން\nކެންސަރު ޖެހިފައިވާކަން ދެނެގަތުމުގެ ގޮތުން ކުރެވިދާނެ ކަންތައްތައްEdit\nކެންސަރު ޖެހުމަށް މެދުވެރިވާ ސަބަބުތަކާއި، ބައްޔަށް ޝައްކުކުރެވޭ އަލާމާތެއް ފެނުނު ނަމަވެސް އެކަމާމެދު ވަކިގޮތެއް ކަނޑައަޅާ ނިންމަންވާނީ ކަމުގެ ތަޖުރިބާކާރުންނެވެ. އެހެންކަމުން މިފަދަ ނިންމުމެއް ޑޮކްޓަރު ނިންމަވާއިރު ކޮންމެހެން ހޯދަން ބޭނުންވާނެ މައުލޫމާތު ތަކާއި، ބަލާނެ މައިގަނޑު ކަންތައްތައް، ކުރާނެ މައިގަނޑު ޓެސްޓްތައް، މިފަދަ ކަންތައްތައް ކުރިން އެނގިފައިއޮތުން މުހިއްމު ވާނެއެވެ.\nކެންސަރު ޖެހިފައިވާކަން ދެނެގަތުމުގެ ގޮތުން ކުރަން ބޭނުންވާނެ މައިގަނޑު ކަންތައްތަކަކީ:-\nބަލީގެ މައުލޫމާތު ހޯދުން\nހަށިގަނޑަށް އައިސްފައިވާ ބަދަލުތައް ދެނެގަތުން\nބައެއް ތަހްލީލުތައް ކުރުން\nބައްޔާއި ބެހޭގޮތުން ހޯދޭ މައުލޫމާތު ތަކާއި، ހަށިގަނޑުން ފެންނަ ފެނުންތަކާއި، އަދި ޓެސްޓްތަކުން ލިބޭ ނަތީޖާތަކަކީ ބަލިމީހާގެ ފަރުވާ ކުރިޔަށް ގެންދާނެ ގޮތެއް ކަނޑައެޅުމުގައި ވަރަށް މުހިއްމު ކަމެކެވެ. ވީމާ ހޯދޭ މައުލޫމާތު ތަކަކީ ތެދު މައުލޫމާތުތަކަކަށް ހެދޭތޯ ސަމާލުކަން ދިނުން މުހިއްމެވެ.\nބައްޔާއި ބެހޭގޮތުން ހޯދޭ މައުލޫމާތުEdit\nބައްޔާއި ބެހޭގޮތުން ހޯދޭ މައުލޫމާތުތައް ބިނާވެފައި އޮންނާނީ ބަލިމީހާގެ އިހްސާސް ތަކާއި، ކެކުޅުންތަކާއި ބަދަލުވަމުން އަންނަ ބަލީގެ އަލާމާތްތަކާއި، އެމީހެއްގެ އަމިއްލަ ޞިއްޙަތާއި، މިފަދަ ކަންކަމުގެ މައްޗަށެވެ. މިގޮތުން ފާހަގަކުރެވޭ ކަންތައްތަކުގެ ތެރޭގައި:-\nބަލީގެ ސަބަބުންވާ އުދަނގޫތައް\nބަލި ފެށިގެން އައިގޮތާއި، މިހާރު ފާހަގަކުރެވޭ އަލާމާތްތައް\nބޭނުންކުރި ބޭހަކާ އެބޭހުން ލިބުނު ނަތީޖާ\nއެއްވެސް ބައްޔެއްގައި ކުރިން އުޅުނުނަމަ އެކަމުގެ މައުލޫމާތު\nޢާއިލާގެ ޞިއްޙަތާއި ބެހޭ މަޢުލޫމާތު\nހިތް ހަމަޖައްސާލުމުގެ ގޮތުން ކުރާ އަމިއްލަ ޒާތީ ކަންތައްތައް\nހަށިގަނޑަށް އައިސްފައިވާ ބަދަލުތަކާއި ގުޅޭގޮތުން ހޯދޭ މައުލޫމާތުEdit\nބައްޔާބެހޭ މައުލޫމާތު ނުވަތަ ބަލީގެ ހިސްޓްރީ ނެގުމަށްފަހު ދެން އެންމެ ބޮޑު އިސްކަމެއް ދެވޭނީ ބަލީގެ ސަބަބުން ހަށިގަނޑަށް އެއްވެސް ބަދަލެއް އައިސްފައިވޭތޯ ބެލުމުގެ މައްޗަށެވެ. މިގޮތުން ބަލަންބޭނުންވާނެ ކަންތައްތަކުގެ ތެރޭގައި:-\nބަލާބެލުމަށް ބަލިމީހާގެ ޞިއްޙަތު ފެންނަނީ ކިހިނެއްތޯ؟\nހަށިގަނޑު ހިކި އަނަރޫވެފައިވޭތޯ؟\nއުމުރާ އަޅާ ބަލާއިރު ބަރުދަން ރަގަޅުތޯ؟\nހަށިގަނޑުގައި ރިހުމެއް ނުވަތަ ތަދެއް ހުރިތޯ؟\nވިންދުޖެހުމާއި ނޭވާލުމުގެ އަވަސްލަސްމިން ރަގަޅުތޯ؟\nލޭގެ ޕްރެޝަރު ރަގަޅުތޯ؟\nހަށިގަނޑުގެ އެއްވެސް ހިސާބެއްގައި ދުޅަކަމެއް ހުރިތޯއާއި، އަދި އެއްވެސް ހިސާބަކުން މަސްތައް ވިރި ކަމީނާ ވެފައިވޭތޯ؟\nހަށިގަނޑުގެ އެކި ގުނަވަންތައް ގަވާޢިދުން މަސައްކަތްކުރޭތޯ\nއެއްވެސް ގުނަވަނަކަށް އާދަޔާ ޚިލާފަށް ބަދަލެއް އައިސްފައިވޭތޯ\nކުރަން ބޭނުންވާ ބައެއް ތަހްލީލްEdit\nހަށިގަނޑަށް އައިސްފައިވާ ބަދަލުތައް ދެނެގަތުމަށްފަހު، ދެން އެންމެ ބޮޑު އިސްކަމެއް ދޭންބޭނުންވާނެ އެއްކަމަކީ ބައްޔާއި ބެހޭގޮތުން ކުރަން ބޭނުންވާ ޓެސްޓްތައް ކުރުމަށެވެ. މިގޮތުން ކުރަންބޭނުންވާނެ ޓެސްޓްތަކުގެ ތެރޭގައި:-\nކުޑަކަމުދާ ނަޖިސް، ބޮޑުކަމުދާ ނަޖިސް، ކުޅު، ލޭގެ ބައެއް ޓެސްޓް\nއެކިއެކި ގޮތްގޮތަށް ނެގޭ އެކްސްރޭ : މާބަނޑުމީހުން އެކްސްރޭ ނެގުމަކީ ރައްކާތެރި ކަމެއް ނޫނެވެ. އެގޮތަކީ އެކްސްރޭ ނަގާއިރު ފޮނުވައިދޭ ރޭޑިއޭޝަންގެ ސަބަބުން ބަނޑުގައިވާ ދަރިފުޅަށާއި، މައިމީހާގެ ޞިއްޙަތަށް ނުރައްކާ ވެދާނެ އެވެ.\nސީޓީ ސްކޭން އަދި އަލްޓްރާ ސައުންޑް ސްކޭން\nބައިއޮޕްސީ ޓެސްޓް : މިއީ ބަލި އުފެދިފައިވާ ހިސާބުން ކުޑަ އެތިކޮޅެއް ނަގައިގެން ކެންސަރުގެ އަސަރެެއް ހުރިތޯ ބެލުމަށް ކުރާ ޓެސްޓެކެވެ.\nއެންޑޯސްކޯޕީ ކޮލޮނޯސްކޯޕީ: މިއީ ބަނޑުތެރޭގެ އެކިއެކި ކަންތައްތައް ދެނެގަތުމަށްޓަކައި ވަކި ޚާއްޞަ ހަތިޔާރެއް އަނގައިގެ މަގުން ބަނޑުތެރެއަށް ލައްވައިގެން ކުރާ ޓެސްޓެކެވެ.\nކެންސަރު ޖެހިފައިވާ ކޮންމެ މީހަކަށްމެ ދޭނެ ފަރުވާ ކަނޑައަޅާނީ ހަށިގަނޑުގައި ބަލި ފެތުރިފައިވާ ތަނަކާއި، އަދި ބަލިޖެހިފައިވާ މިންވަރެއްގެ މައްޗަށް ބިނާކޮށެވެ. ދެވޭ ފަރުވާ ތަކުގެ ތެރޭގައި:-\nހޯމޯން ތެރަޕީ ދިނުންEdit\nކެންސަރުން ރައްކާތެރިވުމަށް ކުރެވިދާނެ ބައެއް ކަންތައްތައްEdit\nކެންސަރު ޖެހިދާނެ ކަންތައްތަކުން ރައްކާތެރިވެ ތިބުމަކީ ކެންސަރުން ސަލާމަތްވެ ތިބުމަށް ކުރަންޖެހޭ އެންމެ މުހިއްމު ކަންތަކެވެ. މިކަމަށްޓަކައި ކުރަންޖެހޭ ކަންތައްތައް މައިގަނޑު ގޮތެއްގައި2ބަޔަކަށް ބަހާލެވިފައި ވެއެވެ.\nފުރަތަމަ ބައިގައި ހިމެނެނީ ތިމާވެއްޓާއި ގުޅިގެން ކެންސަރު ޖެހިދާނެ ކަންތައްތަކަކީ ކޮބައިކަން ދެނެގަތުމެވެ. އެކަންކަމާއި ގުޅިގެން ކެންސަރު ޖެހުމުގެ ފުރުޞަތު ބޮޑީ ކޮންބަޔަކަށްކަން ފާހަގަ ކުރުމެވެ. އަދި މިފަދަ މީހުންނަށް ރައްކާތެރިވެ ތިބެވޭނެގޮތްތައް ރާވައި ދިނުމެވެ.\nދެވަނަބައިގައި ހިމެނެނީ ހަށިގަނޑުގައި އުފެދިފައިވާ ކަމެއް ނުވަތަ ދިމާވެފައިވާ މައްސަލައެއް ޙައްލުނުކުރެވި ގިނަދުވަހަށް ދެމިހުންނަގޮތް ވެއްޖެނަމަ، ކެންސަރަށް ބަދަލުވެދާނެފަދަ ކަންކަމާ މެދު ކުރިއްސުރެ ވިސްނާ، އެކަންކަމަށް ސަމާލުކަން ދިނުމެވެ. ވީހާއަވަހަކަށް އެކަންކަމަށް ފަރުވާ ހޯދާ އެކަމެއް ފަސޭހަކުރެވޭތޯ ބެލުމެވެ. މީގެ ތެރޭގައި ހަށިގަނޑުގެ އެކި ތަންތާގައި ގަނޑު ނެގުމާއި، ގޮށްލާ ބޮޑުވުމާއި، ފާރުގަނޑު އުފެދި ފަސޭހަނުވެ ގިނަދުވަސްވުން ފަދަ ކަންތައްތައް ހިމެނެއެވެ. މިއީ ކެންސަރުން ރައްކާތެރިވުމުގައި ވަރަށް ބޮޑަށް ސަމާލުކަން ދޭންޖެހޭނެ ކަންކަމެވެ. މިފަދަ މައްސަލަތައް ދިމާވެދާނެ މުހިއްމު ގުނަވަންތަކުގެ ތެރޭގައި ރަހިމު، ފުއްޕާމޭ، އަނގަ، ބަނޑު، އުރަމަތި، އަދި ފުރަމޭ ހިމެނެއެވެ.\nކެންސަރުން ރައްކާތެރިވުމަށް ކުރެވޭ މަސައްކަތްތައް ދެބަޔަކަށް ބަހާލެވެއެވެ. އެއީ ވަކިވަކި ގުނަވަންތަކުގެ ރައްކާތެރިކަމަށްޓަކައި، ކުރަންޖެހޭ މަސައްކަތްތަކެވެ. އަދި އާންމު ރައްކާތެރި ކަމަށްޓަކައި ކުރަން ބޭނުންވާ ކަންތައްތަކެވެ.\nއަނގައިގެ ކެންސަރާއި މެދު ރައްކާތެރިވުންEdit\nއަބަދުވެސް އަނގަ ސާފުކޮށް ބެހެއްޓުން\nދުފައިގެން އަނގަ ސާފުނުކޮށް ހަންޕުޑުގަނޑާއެކު ނުނިދުން\nއަނގައިގެ ތެރޭގައި ފާރުކޮޅެއް އުފެދިއްޖެނަމަ ލަސްނުކޮށް ފަރުވާހޯދުން\nފުއްޕާމޭގެ ކެންސަރާއި މެދު ރައްކާތެރިވުންEdit\nދުންފަތުގެ އިސްތިއުމާލު ކުރުމާއި ދުރުހެލިވުން\nދުންފަތުގެ އިސްތިއުމާލު ނުކުރާ މީހުންވެސް އެއަމަލުކުރާ މީހުންނާއި ދުރުގައި ތިބުން\nރަހިމުގެ ދޮރަށް ޖެހޭ ކެންސަރާއި މެދު ރައްކާތެރިވުންEdit\nމާޅައުމުރުގައި މީހުންނާއި ނުއިނުން\nގިނަ މީހުންނާއި ޖިންސީ ގުޅުން ނުހިންގުން\nމާގިނައިން ޖިންސީ ގުޅުން ނުހިންގުން\nއުމުރުން ދުވަސްވީ މީހުން މަދުވެގެން އަހަރަކު 1 ފަހަރު ޕެޕްސްމިއަރ ޓެސްޓްހެދުން\nފިރިހެނުންގެ ޖިންސީގުނަވަނަށް ޖެހޭ ކެންސަރާއި މެދު ރައްކާތެރިވުންEdit\nފިރިހެންހަށި ރަގަޅަށް ސާފުކޮށްފައި ބެހެއްޓުން\nކެންސަރުން ރައްކާތެރިވުމަށްޓަކައި ޢާންމުގޮތެއްގައި ކުރެވިދާނެ ކަންތައްތައްEdit\nހަށިގަނޑު އަބަދުވެސް ސާފުކޮށް ބެހެއްޓުމަކީ ގިނަ ވައްތަރުތަކުގެ ކެންސަރުން ރައްކާތެރިކޮށްދޭނެ ކަމެކެވެ.\nޖައްވުގެ ނުސާފުކަން ކޮންޓްރޯލް ކުރެވިއްޖެނަމަ އެއީ ކެންސަރުން ރައްކާތެރިވުމަށް އެޅޭ މުހިއްމު ފިޔަވަޅެކެވެ.\nބޭހާއި ރީތިވުމަށް ބޭނުންކުރާ ލޯޝަނާއި، ކްރީމްއާއި ޕައުޑަރު ފަދަ ތަކެއްޗާއި، ތައްޔާރީ ކާނާގެ ބާވަތްތައް އުފައްދާއިރު، އެތަކެއްޗާއި އެއްކުރާ ކެމިކަލްތަކުގެ އެކިއެކި ބާވަތްތަކަކީ ކެންސަރު އުފެދިދާނެ ތަކެތިތޯ ބަލައި، ޓެސްޓްކުރުމަކީ ވެސް މިބަލިން ރައްކާތެރިވުމަށް ކުރެވިދާެނ މުހިއްމު ކަމެކެވެ.\nހަށިގަނޑުގެ ތެރެއަށް ރޭޑިއޭޝަން ދިއުން މަދުކުރުމަށް މަސައްކަތްކުރުން: މީގެ ތެރޭގައި އެކްސްރޭ ނެގުމުގެ އަދަދު މަދުކުރުން، އެކްސްރޭ ނެގުމުގެ މަސައްކަތުގައި އުޅޭ މީހުން ވެސް ރައްކާތެރިވުމުގެ ގޮތުން ބޭނުންކުރަންޖެހޭ ހެދުމާއި، އަދި މިނޫންވެސް ހަތިޔާރު އެކަމަށް ކަނޑައެޅިފައިވާ ވަގުތުތަކުގައި ބޭނުންކުރުން ހިމެނެއެވެ.\nކެންސަރު އުފެދިދާނެ ކަމަށް ގަބޫލުުކުރެވޭ އެކިއެކި ކެމިކަލްއާއި ގުޅުންހުރި ޞިނާޢީ މަސައްކަތްތަކުގައި އުޅޭމީހުން ރައްކާތެރިވުމުގެ ގޮތުން އަޅަންޖެހޭ ފިޔަވަޅެއް ކުރިން އެޅުމަކީ މުހިއްމު ކަމެކެވެ. މީގެތެރޭގައި އަނގަޔާއި ނޭފަތް ނިވާކުރަން ބޭނުންކުރާ މާސްކް ފަދަ ތަކެއްޗާއި، ހެދުމާއި، އަދި މިނޫނަސް ހަތިޔާރު އެކަމަށް ކަނޑައެޅިފައިވާ ވަގުތުތަކުގައި ބޭނުންކުރުން ހިމެނެއެވެ.\nމަދިރި ފަދަ ކުދިކުދި ސޫފި މެރުމަށް ބޭނުންކުރާ ޑީޑީޓީ، އާއި، މެލެތިއޯން ފަދަ ބޭސްތަކާއި، ދަނޑުވެރިކަމުގައި ގަސްގަހަށް ޖެހުމަށް ބޭނުންކުރާ އެކިބާވަތުގެ ކެމިކަލް ބޭސްތައް ބޭނުންކުރާ މިންވަރު ވީވަރަކުން މަދުކުރުމަކީ ވެސް ކެންސަރުން ރައްކާތެރިވުމަށް ކުރެވިދާނެ މުހިއްމު ކަމެކެވެ.\nބަނގުރާ ބުއިމަކީ ފުރަމޭގެ ކެންސަރު ޖެހޭކަމަކަށްވާތީ ރާބުއިން ހުއްޓާލުމަކީ މިބަލިން ރައްކާތެރިވުމަށް ކުރެވިދާނެ ކަމެކެވެ.\nއިރުގެ ދޯދީގައި ވެސް ރޭޑިއޭޝަންގެ އަސަރު އެކުލެވިފައިވާތީ އާންމު ގޮތެއްގައި ގިނަ ވަގުތު އަވީގައި އުޅެން ޖެހިއްޖެނަމަ، ރައްކާތެރިވުމުގެ ގޮތުން ކުޑަޔާއި، ތޮފި ފަދަ ތަކެތި ބޭނުންކުރުމަކީ ބޭނުންތެރި ކަމެކެވެ.\nދޭތެރެ ދުރުކުރުމަށް ބޭސް ބޭނުންކުރާ މީހުން، ގަވާއިދުން ބޭސް ބޭނުން ކުރުމާއެކު، ދިގުމުއްދަތެއްގައި ބޭސް ބޭނުންކުރާނަމަ، ޑޮކްޓަރެއްގެ ލަފާ ހޯދުން ވެސް މުހިއްމު ވާނެއެވެ.\nLast edited on6ސެޕްޓެމްބަރު 2020, at 11:18\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ6ސެޕްޓެމްބަރު 2020، 11:18 ގައެވެ.


ޕޭމަންޓް ވައުޗަރުން ޚަރަދުކުރުން | ދައުލަތުގެ މާލިއްޔަތުގެ ގަވާއިދު\n6.04 ޕޭމަންޓް ވައުޗަރުން ޚަރަދުކުރުން\nޕޭމަންޓް ވައުޗަރު ބޭނުންކޮށްގެން ދައުލަތުގެ ފައިސާ ޚަރަދުކޮށް ބެލެހެއްޓުމުގައި ތިރީގައިވާ ލިޔެކިޔުންތައް ރަނގަޅަށް ބަލަހައްޓަންވާނެއެވެ.\n1.\tޕޭމަންޓް ވައުޗަރު\n1.1\tޕޭމަންޓް ވައުޗަރަކީ ފައިސާ ޚަރަދުކުރުމާއި ފައިސާ ހަވާލުކުރުމަށް ތައްޔާރުކުރެވޭ، ފައިސާ ލިބިގަތުމަށް ހުށަހަޅާ ހުރިހާ ލިޔެކިޔުންތަކުގެ ޚުލާޞާ ލިޔުމެކެވެ. ފައިސާ ޚަރަދުކުރުމުގެ ވައުޗަރު ބޭނުންކޮށްގެން ފައިސާ ޚަރަދުކުރެވޭނީ އެކަމަށް ހުއްދަކުރުމުންނެވެ.\n1.2\tކޮންމެ އެކައުންޓަކުން ޚަރަދުކުރުމަށް ބޭނުންކުރަންވާނީ ވަކި ވައުޗަރެވެ. އެ އެކައުންޓަކުން ޚަރަދުކުރުމަށް ބޭނުންކުރާ ވައުޗަރުގައި ތަރުތީބުން ވައުޗަރު ނަންބަރު ޖަހަންވާނެއެވެ. ކޮންމެ އެކައުންޓެއްގެ ވައުޗަރު ނަންބަރު ޖެހުމުގައި މާލީއަހަރު ނިމުމުން، އާއަހަރުގެ ބަޖެޓުން ކުރާ ޚަރަދެއް ނަމަ ފަށަންވާނީ 1 (އެކެއް) އިންނެވެ. ފައިސާ ޚަރަދުކުރުމުގެ ވައުޗަރު ޗާޕުކޮށްފައި ބަހައްޓާނަމަ، ޗާޕުކުރަންވާނީ އަސްލަކާއި2(ދޭއް) ކޮޕީ ހިމެނޭ ގޮތަށެވެ.\n1.3\tމިނިސްޓްރީ އޮފް ފިނޭންސްއިން ހިސާބު ބަލަހައްޓަމުންގެންދާ "ޕަބްލިކް އެކައުންޓިންގ ސިސްޓަމް" ގައި ޕޭމަންޓް ވައުޗަރު އޮންނަންޖެހޭ ގޮތާއި، ޕޭމަންޓް ވައުޗަރު ފުރިހަމަކުރަންޖެހޭ ގޮތް ބަޔާންކުރެވިފައިވާ ޕޭމަންޓް ވައުޗަރުގެ ފޯމެޓާއި، ޕޭމަންޓް ވައުޗަރު ތައްޔާރުކުރާނެ ގޮތް ބަޔާންކުރެވިފައިވާ ލިޔުން MG/BC04 ގައި ވާނެއެވެ. ދައުލަތުގެ ހުރިހާ އޮފީސްތަކުންވެސް ފައިސާ ހޯދުމަށް މިނިސްޓްރީ އޮފް ފިނޭންސްއަށް ހުށަހަޅަންޖެހޭނީ މި ސިސްޓަމްގައިވާ ގޮތުގެމަތިން ޕޭމަންޓް ވައުޗަރު ފުރިހަމަކޮށްގެންނެވެ.\n2.\tޕޭމަންޓް ވައުޗަރު ރަޖިސްޓަރީ\n(ހ) ޕޭމަންޓް ވައުޗަރު ރަޖިސްޓަރީ ބޭނުންކުރަންވާނީ ޕޭމަންޓް ވައުޗަރު ތައްޔާރު ކުރުމަށްފަހު ވައުޗަރުގެ ނަންބަރު ތަރުތީބުން ރެކޯޑް ކުރުމަށެވެ.\nމި ރަޖިސްޓަރީގައި ތިރީގައިވާ މަޢުލޫމާތު އެނގެން އޮންނަންވާނެއެވެ.\nތައްޔާރުކުރެވޭ ހުރިހާ ވައުޗަރެއް ނަންބަރު ތަރުތީބުން\nއެ ޚަރަދެއްގެ ތަފުސީލު\nއެ ވައުޗަރެއްގައިވާ ޚަރަދުގެ ކޯޑުތަކާއި ސަބްކޯޑު އަދި ފައިސާގެ އަދަދު\nއެ ޚަރަދެއް ކުރި ޗެކު ނަންބަރާއި ޗެކުގެ ތާރީޚާއި ޗެކުގެ ފައިސާގެ އަދަދު\n(ށ) ޕޭމަންޓް ވައުޗަރު ރަޖިސްޓަރީގެ ނަމޫނާއެއް މި ގަވާއިދުގެ MG/BC07 ގައި ވާނެއެވެ.\n3.\tޗެކު ރަޖިސްޓަރީ\nޕޭމަންޓް ވައުޗަރު ނިޒާމެއްގައި ޗެކު ރަޖިސްޓަރީއެއް އޮންނަންވާނެއެވެ. ޗެކު ރަޖިސްޓަރީއެއްގެ އެންމެބޮޑު ބޭނުމަކީ ފައިސާ ޚަރަދުކުރާ އެކައުންޓު ބާކީކުރުމާއި، އެކައުންޓުން ކުރަމުންދާ ޚަރަދުގެ މަޢުލޫމާތު އެނގެން އޮތުމާއި، ޗެކު ނަންބަރާއި ވައުޗަރު ނަންބަރު ތަރުތީބުން އެނގެން އޮތުމެވެ. ޗެކު ރަޖިސްޓަރީ އޮންނަންވީ ގޮތުގެ ނަމޫނާ މި ގަވާއިދުގެ MG/BC08 ގައި ވާނެއެވެ.\nޕޭމަންޓް ވައުޗަރު ބޭނުންކުރުމުގައި ތިރީގައިވާ ކަންތައްތައް ކުރަންވާނެއެވެ.\nފައިސާ ދޭންޖެހޭކަމުގެ އަސްލު ލިޔުންތައް ހޯދައި ހަމަކުރުން.\nޕޭމަންޓް ވައުޗަރާ ގުޅޭގޮތުން ކުރަންޖެހޭ މަސައްކަތްތައް މުވައްޒަފުންނާ ހަވާލުކޮށް، އެ ތަނެއްގައި އެ މަސައްކަތް ހިންގޭނެ އިންތިޒާމު ހަމަޖެހިފައިއޮތުން.


ޓިވެކްގެ ކޯސްތަކަށް ކުރިމަތިލުމުގެ މުއްދަތު އިތުރުކޮށްފި\nޓިވެކްގެ ދަރިވަރުންތަކެއް، އެ ތަނުގެ ކްލާހެއްގައި ބައިވެރިވެގެން.–ފޮޓޯ: ޓިވެކް\nކޯސްޓްލައިން ފައުންޑޭޝަނުން ބ. ކިހާދޫގައި ހިންގާ، ޓެކްނިކަލް އެންޑް ވޮކޭޝަނަލް އެޑިއުކޭޝަން ސެންޓަރުގެ (ޓިވެކް) ތިންވަނަ ބެޗުގެ ކޯސްތަކަށް އެދުމުގެ މުއްދަތު މިއަދު އިތުރުކޮށްފި އެވެ.\nކުރިން ހަމަޖައްސާފައިވާ ގޮތުން މިދިޔަ މަހުގެ 25 ވަނަ ދުވަހަކީ އަންނަމަހު ފަށާ ކޯސްތަކަށް ކުރިމަތިލުމުގެ ފަހު ދުވަހެވެ. ނަމަވެސް ވީހާ ވެސް ގިނަ ދަރިވަރުންނަށް ފުރުސަތު ދިނުމަށް އަންނަ ހޯމަ ދުވަހާ ހަމައަށް މުއްދަތު ވަނީ އިތުރުކޮށްފަ އެވެ.\nއަންނަ ޖޫންމަހު ފަށާ ކޯސްތަކުގެ ތެރޭގައި ހިމެނެނީ ޑީސަލް އަދި ޕެޓްރޯލް އިންޖީން މަރާމާތުކޮށް ބެލެހެއްޓުމާއި އިލެކްޓްރީޝަން އަދި އެއާކޮންޑިޝަން އާއި ރެފްރިޖަރޭޓާ މަރާމާތު ކުރުމުގެ އިތުރުން ޕްލަންބަރ ކޯހެކެވެ. މި ކޯސްތަކުން ޖުމްލަ 50 ދަރިވަރުންނަށް ދެވަނަ ތިންވަނަ ވެސް ޖާގަ ދޭނެ ކަމަށް ޓިވެކުން ބުންޏެވެ.\n18 ހަފްތާގެ މުއްދަތަށް ހިންގާ މި ކޯސްތަކުން އެއްވެސް ކުއްޖެއްގެ އެއްވެސް އަތުން ފީއެއް ނުނަގާނެ އެވެ. އަދި ކިހާދޫގައި ހުންނަ އެ ކެމްޕަހުގައި ހުރިހާ ކަމެއް ވެސް އޮންނާނީ ހިލެ އެވެ. އެގޮތުން ކެއުމާއި ހުރުމުގެ އިތުރުން ކުދިން މުނިފޫހިފިލުވުމަށް ވެސް ގިނަ ކަންތައްތަކެއް އޮންނާނެ ކަމަށް ޓިވެކުން ބުންޏެވެ.\nމި ކޯސްތަކަކީ ކޮލިފިކޭޝަން އޮތޯރިޓީ ގަބޫލުކުރާ ކޯސްތަކެކެވެ.\nކޯސްޓްލައިނުން މި ކެމްޕަސް ގާއިމުކޮށްފައިވަނީ ކިހާދޫގެ 240،000 ވުރެ ބޮޑު ބިމެއް ނަގައިގެންނެވެ.\nރާއްޖޭގެ އެކި ސަރަހައްދުތަކުން ދަރިވަރުން ބައިވެރިވި ޓިވެކްގެ ފުރަތަމަ ބެޗުގެ ކޯސްތައް 44 ދަރިވަރުން ވަނީ ފުރިހަމަކޮށްފަ އެވެ.\nކޯސްތަކުގައި ބައިވެރިވުމަށް އެތަނުގެ ވެބްސައިޓް ޓީވީއީސީޑޮޓްއެމްވީ އިން ފޯމު ޑައުންލޯޑް ކުރެވޭނެ އެވެ. އަދި ކިހާދޫގައި ގާއިމުކޮށްފައިވާ ޓިވެކްގެ އޮފީހަށް (ސްޓޫޑަންޓް ސާވިސް 7434324) އަށް ގުޅައޖ ފޯމް އީމެއިލް ވެސް ކުރެވޭނެ އެވެ.\nއުރީދޫގެ އިތުރު ޑޭޓާ މި މަހުގެ ނިޔަލަށް ލިބޭނެ\nބީއެމްއެލް އިން މިއަދުން ފެށިގެން ކަސްޓަމަރުންނަށް ކާޑު ދޫކުރާނީ އެޕޮއިންޓްމަންޓަށް\nއޭދަފުށީގައި ކެފޭ/ރެސްޓޯރަންޓްތައް އާއްމުކޮށް ހުޅުވަން ހުއްދަ ދީފި\n31 މޭ 2020


Salaf ah fiyavalhu elhithoa saafukuran Mahloof majleehah haaziru kuranee\nޔޫތް މިނިސްޓަރު އަހުމަދު މަހުލޫފް: ފައިލް ފޮޓޯ ވީ ނިއުސް\nޖަމިއްޔަތުއް ސަލަފަށް ފިޔަވަޅު އެޅިތޯ ސާފުކުރުމަށް ޔޫތް މިިނިސްޓަރު އަހުމަދު މަހްލޫފް ރައްޔިތުންގެ މަޖިލީހަށް ހާޒިރު ކުރަން ނިންމައިފިއެވެ.\nމަހްލޫފް މަޖިލީހަށް ހާޒިރު ކުރަނީ ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު އެކަމާއި ގުޅޭގޮތުން ސުވާލުކުރުމަށް އެދިލައްވާތީއެވެ.\nޖާބިރު ސުވާލު ކުރައްވަނީ މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަނުން ޑރ. އަފްރާޝީމް އަލީގެ މަރުގެ މައްޗަށް އެކުލަވާލާފައިވާ ރިޕޯޓުގައި ޖަމިއްޔަތުއް ސަލަފާއި މެދު ތުހުމަތުތަކެއް ކުރެވޭއިރު އެ ޖަމިއްޔާއާއި މެދު އެއްވެސް ފިޔަވަޅެއް އަޅާފައިވޭތޯ؟ އާއި އަދި އެޅުއްވި ފިޔަވަޅަކީ ކޮބައިތޯ؟ އެވެ.\nސަލަފް ޖަމާއަތައް ފިޔަވަޅު އެޅުމަށް ސަލާމަތީ ހިދުމަތްތަކާ ބެހޭ ކޮމެޓީން އެކުލަވާލި ސަބް ކޮމެޓީން ނިންމާފައިވާކަމަށް މައުލޫމާތު ލިބިފައިވާކަމަށް ރައްޔިތުންގެ މަޖިލީހުގެ ރައީސް ރައީސް މުހައްމަދު ނަޝީދު މިއަދު ވަނީ ވިދާޅުވެފައެވެ.\nރައީސް ނަޝީދު ވިދާޅުވީ ސަލާމަތީ ހިދުމަތްތަކާ ބެހޭ ކޮމެޓީން މަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމެޓީން އެކުލަވާލި ޑރ. އަފްރާޝީމް އަލީގެ މަރުގެ ރިޕޯޓުގައި ސަލަފް ޖަމިއްޔާއަކީ ޓެރަރިޒަމަށް ވާގިވެރިވާ ޖަމިއްޔާއަށް ކަމަށް ބެލެވޭކަމަށެވެ.\nރައީސް ނަޝީދު މިވާހަކަ ފުޅު ވިދާޅުވާން ފެއްޓެވުމުން ނައިފަރު ދާއިރާގެ ޕީޕީއެމްގެ މަޖިލިސް މެންބަރު އަޙްމަދު ޝިޔާމް ނިޒާމީ ނުކުތާއެއް ނެންގެވިއެވެ.\n"އެނގި ވަޑައިގަންވާނެ ރާއްޖޭގައި އެންމެ ފުރަތަަމަ އިސްލާމިކް މިނިސްޓްރީއެއް އުފެއްދީ ދިވެހިރައްޔިތުންގެ ޑިމޮކްރަޓިކް ޕާޓީގެ ވެރިކަމުގައި. ކަން ދިމާކުރިގޮތުން އޭރު ވެރިކަމުގައި ހުރީ އަޅުގަނޑު. އަދި އެ ޖަމިއްޔާ ރެޖިސްޓާ ކޮށްދިނީ ވެސް މި ވެރިކަމުގައި،" ރައީސް ނަޝީދު ވިދާޅުވިއެވެ.\nރައީސް ނަޝީދު ވިދާޅުވީ އޭރު އެ ޖަމިއްޔާއަށް ހުއްދަ ނުދިންނަމަ އެ ޖަމިއްޔާ 'އަންޑަގްރައުންޑަށް' ދިޔައީސް ކަމަށެވެ.\nރައީސް ނަޝީދު ވިދާޅުވީ އަދިވެސް އެ ޖަމިއްޔާމެދު ފިޔަވަޅު އަޅައިފިނިމަ 'އަޑިއަށް ގޮސްދާނެ' ކަމަށެވެ.\nމަރުތަކާބެހޭ ކޮމިޝަނުން ނެރުނު ރިޕޯޓުގައި ބުނެގައިވަނީ ޑރ އަފްރާޝީމް އަވަހާރަކޮށްލުމަކީ ދީނީ ޢިލްމުވެރިން ކުރިކަމެއް ނޫން ނަމަވެސް އެކަން ކުރީ" ދީނުގެ ނަމުގައި މީހުން މެރުމުގެ ވިސްނުން ހުރީ ޖަމާއަތަކުން " ކުރިކަމެއް ކަމަށެވެ.


SunOnline: Dhifaaii nizaamu varugadha kurumah takai komme dhuvahaku lunbo fen buin rangalhu!\nދިފާއީ ނިޒާމު ވަރުގަދަކުރުމަށްޓަކައި ކޮންމެ ދުވަހަކު ލުނބޯ ފެން ބުއިން ރަނގަޅު!\nފާތިމަތު ސާނިހާ 23 Jun 2022, 09:18\nދުވާލަކު މަދުވެގެން އަށް ތަށި ފެން ބުއިމަކީ މުހިންމު ކަމެއްކަން އަހަރެމެން އެންމެނަށްވެސް އެނގެއެވެ. ހަމަ އެފަދައިން ކޮންމެ ދުވަހަކު ލުނބޯފެން ބުއިމަކީ ވެސް މުހިންމު ކަމެކެވެ. ސަބަބަކީ ލުނބޯއަކީ ސިއްހީގޮތުން އިންސާނާއަށް ގިނަގުނަ ފައިދާތަކެއް ލިއްބައިދޭ މާއްދާތަކެއް އެކުލެވިގެންވާ މޭވާއަކަށް ވާތީއެެވެ.\nލުނބޯއަކީ ހުތް މޭވާއެއްކަމުން، އޭގައި ގިނަ އަދަދަކަށް ވިޓަމިން ސީ އެކުލެވިގެންވެއެެވެ. ވިޓަމިން ސީ މުހިންމުވާ ސަބަބަކީ އެއީ ހަށިގަނޑަށް ގެންލުންދޭ ރެޑިކަލްތަކުން ހަށިގަނޑު ރައްކާތެރިކޮށްދޭ އެންޓިއޮކްސިޑެންޓަކަށް ވާތީއެވެ.\nއިންސާނާގެ ދިފާއި ނިޒާމް ވަރުގަދަކުރުމަކީ ނުރައްކާތެރި ބަލިތަކުން ހަށިގަނޑު ރައްކާތެރިކޮށްދޭނެ ކަމެކެވެ. ދުވާލަކު މަދުވެގެން އެއް ތަށި ލުނބޯފެން ބުއިމަކީ ނުރައްކާތެރި ވައިރަސްތަކާއި ބެކްޓީރިއާތަކުން އިންސާނާގެ ހަށިގަނޑު ރައްކާތެރިކޮށްދޭ ކަމެކެވެ. އެމެރިކާގެ ނެޝަނަލް އިންސްޓިޓިއުޓް އޮފް ހެލްތުން ޝާއިއުކޮށްފައިވާ ދިރާސާއެއްގައި ވަނީ ކޮންމެ ދުވަހަކު ލުނބޯފެން ބުއިމަކީ ދިފާއީ ނިޒާމު ވަރުގަދަކޮށްދޭ ކަމެއްކަމަށެވެ.\nހުން އައުމުން ނުވަތަ ރޯގާ ޖެހުމުން ހޫނު ސައި ތައްޓަކަށް ލުނބޯ ފިތުމަށް ފަހު ސައިބުއިމަކީ އާންމު ކަމެކެވެ. އަދި އެ ސައިތަށި ބުއިމުން ހަށިގަނޑަށް ލުއިތަކެއް ލިބިގެންދެއެވެ. އެއީ ލުނބޯގައި އެކުލެވިގެންވާ އެންޓިބެކްޓީރިއަލް އަދި އެންޓިވައިރަލް މާއްދާތަކުން ބަލި ފަސޭހަ ކުރުމަށް އެހީތެރިވެދޭތީއެވެ.\nއެމެރިކާގެ އޮހަޔޯ ސްޓޭޓް ޔުނިވާސިޓީގެ ދިރާސާތަކުން ދައްކާ ގޮތުގައި ލުނބޯގެ ވަސް ޖެހުމުން ވެސް މީހުންގެ މޫޑް ރަނގަޅުކޮށްދެއެވެ. އެހެންކަމުން ލުނބޯއަކީ ބޭނުންނުކޮށް ދޫކޮށްލެވޭ ވަރުގެ މޭވާއެއް ނޫނެވެ.


Bai million meehunnah ehdhuvahaa covid-19 jehijje\nމިއީ އެއްދުވަހާ ބައިމިލިއަނަށްވުރެ ގިނަ މީހުންނަށް ކޮވިޑް-19 ޖެހިގެން ރިކޯޑްކުރެވުނު ފުރަތަމަ ފަހަރު\nފާއިތުވި ހަފްތާތަކުގައި ރިކޯޑް މިންވަރަކަށް ކޭސްތައް އިތުރުވެފައިވަނީ ޔޫރަޕް އަދި ލެޓިން އެމެރިކާގެ ގައުމުތަކުގައި\nއެމެރިކާ އަކީ އަދިވެސް މުޅި ދުނިޔޭގައި އެންމެ ގިނަ އަދަދެއްގެ މީހުންނަށް ވައިރަސް ޖެހިގެން ރިޕޯޓްކުރަމުން އަންނަ ގައުމު\nކ. މާލެ | 31 އޮކްޓޯބަރ 2020 | ހޮނިހިރު 05:17 | 3,302\nއިންޑިޔާގައި މީހަކު ކޮވިޑް-19 އަށް ޓެސްޓް ކުރަނީ - ރޮއިޓަރސް\nމުޅި ދުނިޔޭގައި އެއްދުވަހާ ބައި މިލިއަނަށްވުރެ ގިނަ މީހުންނަށް ކޮވިޑް-19 ޖެހިއްޖެއެވެ.\nމިއީ އެއްދުވަހާ ބައިމިލިއަނަށްވުރެ ގިނަ މީހުންނަށް ކޮވިޑް-19 ޖެހިގެން ރިކޯޑްކުރެވުނު ފުރަތަމަ ފަހަރެވެ. ބުދަ ދުވަހު ބައި މިލިއަނަށްވުރެ ގިނަ މީހުންނަށް ކޮވިޑް-19 ޖެހުނީ ދުނިޔޭގެ އުތުރުގެ ސަރަހައްދުތަކުގައި ކޭސްތައް އިތުރުވުމާއި ގުޅިގެންނެވެ.\nކޮވިޑް-19 ޖެހުނު މީހުންގެ އަދަދު އެއް ދުވަހާ ބައިމިލިއަނަށް އަރާފައިމިވަނީ އެއްދުވަހާ ހަތަރު ލައްކަ މީހުންނަށް ވައިރަސް ޖެހިގެން ރިކޯޑް ކުރިތާ ދެ ހަފްތާވެސް ނުވަނީހެވެ. އެންމެ ފަހުން ރިކޯޑް މިންވަރަކަށް އެއްދުވަހާ ކޮވިޑް-19 ޖެހިގެން ރިޕޯޓްކޮށްފައިވަނީ މިދިއަ ހުކުރު ދުވަހު އެވެ.\nފާއިތުވި ހަފްތާތަކުގައި ރިކޯޑް މިންވަރަކަށް ކޭސްތައް އިތުރުވެފައިވަނީ ޔޫރަޕް އަދި ލެޓިން އެމެރިކާގެ ގައުމުތަކުގައެވެ. އެއާއެކު އެގައުމުތަކުގައި ވަނީ ވައިރަސް ފެތުރުން ކޮންޓްރޯލްކުރުމަށްޓަކައި ވަރުގަދަ ފިޔަވަޅުތަކެއް އަޅާފައެވެ.\nމިހާރު މުޅި ދުނިޔެއިން 44.7 މިލިއަން މީހުންނަށް ކޮވިޑް-19 ޖެހިފައިވާއިރު މިވައިރަސް ޖެހިގެން 1.17 މިލިއަން މީހުން ވަނީ މަރުވެފައެވެ.\nޔޫރަޕާއި، އުތުރު އެމެރިކާ އަދި ލެޓިން އެމެރިކާ އިން މުޅި ދުނިޔޭގައި ވައިރަސް ޖެހިފައިވާ މީހުންގެ 66 އިންސައްތަ ހިއްސާކުރެއެވެ. އަދި މިބަލީގައި މަރުވެފައިވާ މީހުންގެ 76 އިންސައްތަ އެ ސަރަހައްދުތަކުން ހިއްސާކުރެއެވެ.\nފާއިތުވި ދެ ހަފްތާގައި ޔޫރަޕްގައި ކޮވިޑް-19 ޖެހޭ މީހުންގެ އަދަދު ވަނީ ދެ ގުނަ ވެފައެވެ. އެގޮތުން ޔޫރަޕްގައި ފުރަތަމަ ފަހަރަށް އެއްދުވަހާ 250،000 މީހުންނަށް ކޮވިޑް-19 ޖެހިގެން ބުދަ ދުވަހު ވަނީ ރިކޯޑްކޮށްފައެވެ. ޔޫރަޕް ބައްރުން މިހާތަނަށް އައިއިރު 9.5 މިލިއަން މީހުންނަށް ވައިރަސް ޖެހިފައިވާއިރު 261،000 މީހުން ވަނީ މިބަލީގައި މަރުވެފައެވެ.\nފްރާންސްގައި ރިކޯޑް މިންވަރަކަށް އެއްދުވަހާ މީހުންނަށް ވައިރަސް ޖެހިގެން އާދިއްތަ ދުވަހު ވަނީ ރިކޯޑްކޮށްފައެވެ. އެއީ 50،000 ށް ވުރެ ގިނަ މީހުންނަށް އެދުވަހު ކޮވިޑް-19 ޖެހިގެންނެވެ.\nޔޫރަޕްގައި ކޮވިޑް-19 ގެ ކޭސްތައް އިތުރުވަމުން ދިއުމާއެކު ވައިރަސް ފެތުރުން ކޮންޓްރޯލްކުރުމަށް އަޅަމުންދާ ފިޔަވަޅުތަކާއެކު އެސަރަހައްދުގެ އިގްތިޞާދީ ހަރަކާތްތަކަށް ވަނީ މަޑުޖެހުމެއް އައިސްފައެވެ. އެއާއެކު އިގްތިޞާދު ދަށަށް ގޮސްފައިވާކަމަށް ރިޕޯޓްތައް ބުނެއެވެ.\nއެމެރިކާ އަކީ އަދިވެސް މުޅި ދުނިޔޭގައި އެންމެ ގިނަ އަދަދެއްގެ މީހުންނަށް ވައިރަސް ޖެހިގެން ރިޕޯޓްކުރަމުން އަންނަ ގައުމެވެ. އެގައުމުގެ 8.9 މިލިއަން މީހުންނަށް ވައިރަސް ޖެހިފައިވާއިރު 228،000 މީހުން ވަނީ މިހާތަނަށް އައިއިރު އެމެރިކާއިން މިބަލީގައި މަރުވެފައެވެ.\nއަނެއްކޮޅުން އެމެރިކާގައި ހުކުރު ދުވަހު ވަނީ އަލަށް 84،269 މީހުންނަށް ކޮވިޑް-19 ޖެހިގެން އަނެއްކާވެސް ރިކޯޑެއް ހަދާފައެވެ. އަންނަ ހަފްތާގެ އަންގާރަ ދުވަހު އެގައުމުގެ ރިޔާސީ އިންތިޚާބު އޮންނައިރު އެގައުމުގައި އަންނަނީ ރިކޯޑް މިންވަރަކަށް ކޭސްތައް އިތުރުވަމުންނެވެ.\nއެމެރިކާގައި މީގެކުރިން ދުވާލެއްގެ މައްޗަށް އެވްރެޖްކޮށް ކޮވިޑް-19 ޖެހިގެން ރިކޯޑްކުރަމުން އައީ 75،000 މީހުންނެވެ.\nއޭޝިޔާ ސަރަހައްދުން 10 މިލިއަން މީހުންނަށް ވައިރަސް ޖެހިގެން ރިކޯޑްކޮށްފައިވަނީ މިދިޔަ ހަފްތާގެ ހޮނިހިރު ދުވަހުއެވެ. އޭޝިޔާއަކީ މުޅި ދުނިޔެއިން ދެ ވަނަ އަށް އެންމެ ގިނަ އަދަދެއްގެ މީހުންނަށް ކޮވިޑް-19 ޖެހިގެން ރިޕޯޓްކުރަމުން އަންނަ ސަރަހައްދެވެ. އޭޝިޔާގައި ހިމެނޭ އިންޑިޔާގައި ކޭސްތައް ފެންނަ މިންވަރު ވަނީ ދަށަށްދާން ފަށާފައެވެ.\nއިންޑިޔާއަކީ ދެވަނަ އަށް އެންމެ ގިނަ އަދަދެއްގެ މީހުންނަށް ކޮވިޑް-19 ޖެހި އަދި މަރުވެގެން ރިޕޯޓްކުރަމުން އަންނަ ގައުމެވެ. އިންޑިޔާއިން އަންނަނީ ދުވާލެއްގެ މައްޗަށް 48،000 މީހުންނަށް އެވްރެޖްކޮށް ކޮވިޑް-19 ޖެހެމުންނެވެ. އިންޑިޔާގައި ވައިރަސް ޖެހުނު މީހުންގެ އަދަދު ވަނީ 8 މިލިއަނާ ކައިރިކޮށްފައެވެ.\nއިންޑިޔާގެ ބޮޑު ވަޒީރު ނަރެންދްރަ މޯދީ ވަނީ ކޮވިޑް-19 އަށް ވެކްސިނެއް ލިބޭއިރަށް އެގައުމުގެ 1.3 ބިލިއަން މީހުންނަށް ވެކްސިން ދޭނެކަމަށް ވައުދުވެވަޑައިގެންފައެވެ. އެގައުމުން މިހާރުވެސް އަންނަނީ ސަރުކާރު އަދި ޕްރައިވެޓް ސެކްޓަރ ގައި ސިއްހީ ދާއިރާގައި މަސައްކަތްކުރާ މީހުންގެ ޑާޓާ ބޭސް އެއްކުރަމުންނެވެ.\nމެދު އިރުމައްޗަށް ބަލާއިރު އިރާނަކީ ކޮވިޑް-19 ގެ ހާލަތު އެންމެ ގޯސް ގައުމެވެ. އިރާނުގެ ދައުލަތުގެ ޓީވީން ބުނާގޮތުގައި އެގައުމުގައި ކޮންމެ ތިން މިނެޓަކުން ކޮވިޑް-19 ޖެހިގެން މީހަކު އަންނަނީ މަރުވަމުންނެވެ.


Park kurumah7imaaraaiy Male gai alhanee | Mihaaru\nމާލޭގައި ހަދާފައިވާ ޕާކިން ޒޯނެއް: ހަތް ސަރަހައްދެއްގައި ޕާކިން އިމާރާތް ހެދުމަށް ވަނީ ނިންމާފައި\nޕާކު ކުރުމަށް ހަތް އިމާރާތް މާލޭގައި އަޅަނީ\n16 އޮކްޓޯބަރ 2020 - 19:54 28 comments\nޖާގަފުރި، ތޮއްޖެހިފައިވާ މާލެއަށް ދިމާވެފައިވާ ވެހިކަލް ޕާކު ކުރުމުގެ މައްސަލައަށް ހައްލެެއް ގެނައުމަށް މާލޭގެ ހަތް ސަރަހައްދެއްގައި ޕާކިން އިމާރާތްތަކެއް އެޅުމަށް ނިންމައިފި އެވެ.\nއެނގިފައިވާ ގޮތުގައި ޕްލޭނިން މިނިސްޓްރީން ވަނީ، ހ. ހީނާމާގޭ ބިމުގައި ހަތަރު ބުރީގެ ޕާކިން އިމާރާތެއް މިއަހަރު އެޅުމަށް ނިންމައިފަ އެވެ. އަދި މި ފަދަ އުސް އިމާރާތްތަކެއް މާލޭގެ އެކި ތަންތަނުގައި އެޅުމަށް އެ މިނިސްޓްރީން ވަނީ ނިންމައިފަ އެވެ.\nޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރު ޝިމާޒް އަލީ މިރޭ ވިދާޅުވީ، ހީނާމާގޭގައި އަޅާ ޕާކިން ބިލްޑިންގައި ގާތްގަނޑަކަށް، ހަތަރު ފުރޮޅުލީ 400އެއްހާ އުޅަނދު ޕާކު ކުރެވޭނެ ކަމަށެވެ. އެކަމަކު އެތަނުގައި ސައިކަލަށް ވެސް ޕާކު ކުރެވޭނެ ކަމަށް އޭނާ ވިދާޅުވި އެވެ.\nޕާކިން މައްސަލަ ހައްލު ކުރުމަށް، ކުރީގެ ސަރުކާރުން އެތަނުގައި މެކޭނިކަލް ޕާކިން ސިސްޓަމެއް ވެސް ބެހެއްޓި އެވެ. އެކަމަކު އެތަކެތި ބޭނުން ނުކުރެވި، ދަބަރަށް ވާން ފެށުމުން މި ސަރުކާރުން ވަނީ އެ ސިސްޓަމް ނަގައި، އެ ބިން އާއްމުންނަށް ހުޅުވާލާފަ އެވެ.\nހީނާމާގެ އިތުރުން ވެލާނާގެ ކައިރި އަދި ގާކޮއްޓާއި ވިޔަފާރިވެރިންގެ ޖަމިއްޔާގެ މިސްކިތް ކައިރީގައި ވެސް އެ ފަދަ ސިސްޓަމްތަކެއް ކުރިން ބެހެއްޓި އެވެ.\nހީނާމާގޭ ބިމުގައި ޕާކިން އިމާރާތެއް އެޅުމަށް މި އަހަރު ކުރީކޮޅު ވެސް މަޝްވަރާ ކުރި އެވެ. އެކަމަކު ކޮވިޑް-19ގެ ބަލިމަޑުކަމާ ހެދި ބަޖެޓްގެ ތާށިކަން ކުރިމަތިވެ، އެކަން ލަސްވީ އެވެ.\n"އަޅުގަނޑުމެންނަށް މައުލޫމާތު ލިބިފައިވާ ގޮތުން ހީނާމާގޭ ބިލްޑިންގެ މަސައްކަތް ވަރަށް އަވަހަށް ފަށާނެ. އެކަމަކު ނިމޭނެ ތާރީހެއް ދަންނަވާކަށް ނޭނގޭ،" ޝިމާޒް ވިދާޅުވި އެވެ.\nއޭނާ ވިދާޅުވީ ހީނާމާގޭގެ އިމާރާތަށް ފަހު މާލޭގެ އެހެން ސަރަހައްދުތަކުގައި ވެސް ޕާކިން އިމާރާތް ހެދުމުގެ މަސައްކަތް ފަށާނެ ކަމަށެވެ. އަދި އެކި ސައިޒުގެ އެ ހުރިހާ އިމާރާތެއްގައި ވެސް، ކާރާއި ސައިކަލަށް ޕާކު ކުރެވޭނެ ކަމަށް ވިދާޅުވި އެވެ.\nމިދިޔަ ޖެނުއަރީ މަހުގެ ތެރޭގައި މާލޭ ސިޓީ ކައުންސިލުން ބުނެފައިވާ ގޮތުގައި، ޕާކު ކުރުމަށް މާލޭގައި 11 ޕާކިން ޒޯނެއް ވަނީ ހަދައިފަ އެވެ. މިދިޔަ އެއް އަހަރު ތެރޭ ހެދި ޕާކިން ޒޯންތަކުގެ ތެރޭގައި ހިމެނެނީ 80-400އާ ދެމެދުގެ އުޅަނދުތައް ޕާކްކުރެވޭނެ ޖާގަ ހުރި ޒޯންތައް ކަމަށް ކައުންސިލުން ބުނެފައި ވެ އެވެ. ބައެއް ޕާކިން ޒޯނުތައް ހަދާފައިވަނީ އެ ޒޯނެއް ހަދާ ހިސާބެއްގެ މަގުމަތީ އޮންނަ ޕާކިން ޒޯނު ނެގުމަށް ފަހުގަ އެވެ.\nއިތުރު ލިޔުންތައް ޓްރާންސްޕޯޓް މިނިސްޓްރީ ޕާކިން ޒޯން ޕާކިން ނެޝަނަލް ޕްލޭނިން އެންޑް އިންފްރާސްޓްރަކްޗަރު


Argentina molhuvi iru, Brazil ge silsilaa nimumakah\nއާޖެންޓީނާ މޮޅުވިއިރު، ބްރެޒިލުގެ ސިލްސިލާ ނިމުމަކަށް\nއާޖެންޓީނާ މޮޅުވީ އުރުގުއޭ އަތުން 3-0 ގެ ނަތީޖާއަކުން\nކޮލަމްބިއާ އާއި ބްރެޒިލް އެއްވަރުވީ 0-0 ގެ ނަތީޖާއަކުން\n11 އޮކްޓޯބަރ 2021 | ހޯމަ 10:26\nއާޖެންޓީނާ އާއި އުރުގުއޭ ބައްދަލުކުރި މެޗުގެ ތެރެއިން\nފީފާ ވޯލްޑް ކަޕުގެ ދެކުނު އެމެރިކާ ކޮލިފައިންގައި ހޯމަ ދުވަހުގެ ފަތިހު ކުޅުނު މެޗުން އުރުގުއޭ އަތުން އާޖެންޓީނާ މޮޅުވިއިރު، ކޮލަމްބިއާއާ އެއްވަރުވެ ބްރެޒިލުގެ މޮޅުވުމުގެ ސިލްސިލާއަށް ނިމުން އަތުވެއްޖެއެވެ.\nއަމިއްލަ ގައުމުގައި ކުޅުނު މެޗުން އާޖެންޓީނާ މޮޅުވީ އުރުގުއޭ އަތުން 3-0 ގެ ނަތީޖާއަކުންނެވެ.\nމި މެޗުގައި އާޖެންޓީނާއިން މޮޅު ކުޅުމެއް ދެއްކިއިރު، ފުރަޔަމަ ހާފުގައި އެ ޓީމުން ވަނީ ދެ ލަނޑުގެ ލީޑެއް ނަގާފައެވެ. އެގޮތުން މެޗުގެ 38 ވަނަ މިނެޓުގައި ޖިއޮވާނީ ލޮ ސެލްސޯ ދިން ބޯޅައަކުން އާޖެންޓީނާއަށް ލީޑު ނަގައިދިން ލަނޑު ކާމިޔާބުކޮށްދިނީ ކެޕްޓަން ލިއޮނަލް މެސީއެވެ.\nއަދި އޭގެ ހަ މިނެޓު ފަހުން ލަޓާރޯ މާޓިނޭޒްގެ އެހީތެރިކަމާއެކު ރޮޑްރީގޯ ޑެ ޕޯލް ވަނީ ލަނޑެއް ޖަހައި، އާޖެންޓީނާގެ ލީޑު ފުޅާކޮށްދީފައެވެ. ދެން މި މެޗުގައި އާޖެންޓީނާއިން ޖެހި ތިންވަނަ ލަނޑު މެޗުގެ 62 ވަނަ މިނެޓުގައި ލޮ ސެލްސޯ ދިން ބޯޅައަކުން ކާމިޔާބުކޮށްދިނީ މާޓީނޭޒެވެ.\nކޮލަމްބިއާ އާއި ބްރެޒިލް ބައްދަލުކުރި މެޗުގެ ތެރެއިން - ގެޓީ އިމޭޖަސް\nމީގެ އިތުރުން ކޮލިފައިންގައި ހޯމަ ދުވަހުގެ ފަތިހު ކުޅުނު މެޗުން ކޮލަމްބިއާ އާއި ބްރެޒިލް އެއްވަރުވީ ދެ ޓީމުން ކުރެ ޓީމަކަށް ލަނޑެއް ނުޖެހިއެވެ. މި މެޗުގެ ކުރިން ކޮލިފައިންގައި ކުޅުނު ނުވަ މެޗުންވެސް ބްރެޒިލް ވަނީ މޮޅުވެފައެވެ.\nކޮލަމްބިއާގައި ކުޅުނު މި މެޗުގައި ބްރެޒިލުން ރަނގަޅު ކުޅުމެއް ދެއްކިއިރު، ލަނޑެއް ޖަހަން އެ ޓީމުގެ ފްރެޑް އާއި ރަފީނިއާއަށް ވަނީ ރަނގަޅު ފުރުސަތުތަކެއް ލިބި ބޭކާރުވެފައެވެ. އެކަމަކު މި މެޗުގައި ކޮލަމްބިއާގެ ޑިފެންޑަރުން ވަނީ ބްރެޒިލުގެ ތަރި ނޭމާ ހުއްޓުވަން މޮޅު ކުޅުމެއް ދައްކާފައެވެ.\nމި ނަތީޖާތަކާއެކު ދެކުނު އެމެރިކާގެ ކޮލިފައިން ބުރުގައި ބްރެޒިލުގެ ސައްތައިން ސައްތަ ރިކޯޑަށް ނިމުން އައިރު، އެ ޓީމު އެއްވަނައިގައި އޮތީ ކުޅުނު 10 މެޗުން ލިބުނު 28 ޕޮއިންޓާއެކުއެވެ. ދެވަނައިގައި އާޖެންޓީނާ އޮތީ ނުވަ މެޗުން 19 ޕޮއިންޓް ހޯދައިގެންނެވެ. އަދި ތިންވަނައިގައި އޮތް އެކުއެޑޯ އާއި ހަތަރުވަނައިގައި އޮތް އުރުގުއޭއަށް 11 މެޗުން ލިބިފައިވަނީ 16 ޕޮއިންޓެވެ.\nބްރެޒިލް ކޮލިފައިވުމާ ގާތަށް، އާޖެންޓީނާއަށް މުހިންމު މޮޅެއް\nޑެންމާކް ވޯލްޑް ކަޕަށް، ރޮނާލްޑޯގެ ހެޓްރިކާއެކު ޕޯޗުގަލަށް މޮޅެއް\nވޯލްޑް ކަޕަށް ކޮލިފައިވި ފުރަތަމަ ގައުމަކަށް ޖަރުމަން\nއެންޑޯރާ ބަލިކޮށް އިންގްލެންޑް ކޮލިފައިވުމާ ގާތަށް


ނިއު ނޯމަލް / ސިއްހަތު\nJuly 29, 2020 7\nލުއިތަކުން ނަތީޖާ ގޯސް ނަމަ، ކަންކަން މަޖުބޫރުކުރޭ!\nއަބަދުވެސް ނުރައްކަލުގެ ރަނގަބީލުގެ އަޑު ގަދަ ވާހަކަ އެވެ. ލޮކްޑައުންގައި ނުތިބެވޭނެ ކަމަށް ބުނެ، ކުރަމުން ދިޔަ ޝަކުވާތަކެވެ. ސަރުކާރާއި ސަރުކާރު ނިސްބަތްވާ މައި ޕާޓީގެ ސުޕަ މެޖޯރިޓީ އޮތް ރައްޔިތުންގެ މަޖިލިހުގެ ވިސްނުމާއި ސަރުކާރުގެ ސިޔާސަތާ ދިމާނުވުމުގެ މަންޒަރުތަކެވެ. ތަޖުރިބާކާރުންގެ އިރުޝާދުތައް ބޮލާލައި ޖަހައި، އާންމުން...\nJuly 28, 2020 69\nރެކޯޑް އަދަދަކަށް ދިވެހިން ކޮވިޑަށް ޕޮޒިޓިވްވެއްޖެ\nކޮވިޑް-19 އިން ރައްކާތެރިވުމުގެ ފިޔަވަޅަށް ލުއި ދިން ފަހުން ރެކޯޑް އަދަދަކަށް ދިވެހިން މިއަދު ޕޮޒިޓިވްވެއްޖެ އެވެ.\nJuly 22, 2020 32\n3،000 ކޭސް: ދިވެހިން އިތުރުވެ މަރުވުން މައްޗަށް\nބަލިމަޑުކަމުގެ ކުރީކޮޅު ފުލުފުލުން ޕޮޒިޓިވްވަމުން ދިޔައީ، ދިވެހިންނަށް ވުރެ މާ ގިނައިން، ބިދޭސީންނެވެ. އޭޕްރީލް 15ގައި މާލެ އިން ފެނުނު ކޮމިއުނިޓީ ޓްރާންސްމިޝަންގެ ފުރަތަމަ ކޭސްއަކީ ދިވެހި އަންހެނެކެވެ. އެކަމަކު އެ ހިސާބުން ރާއްޖޭގެ ކޮވިޑް-19 ކޭސްތައް ރާސްލާފައި މައްޗަށް އަރައިގެން ދިޔުމުގެ ބޮޑު ބައި އެއީ ބޭރު ގައުމުތަކުގެ...\nJuly 12, 2020 17\nގިނަ ތަންތަނުން އަމަލުކުރަނީ އުސޫލާ ޚިލާފަށް: އެޗްޕީއޭ\nކޮވިޑް-19 އިން ރައްކާތެރިވުމުގެ ފިޔަވަޅުތަކަށް ދިން ބޮޑު ލުޔާއެކު، "ނިއު ނޯމަލް" ގެ ޚާއްސަ އުސޫލުން ޚިދުމަތްތައް އާންމުންނަށް ހުޅުވާލައިފައިވީ ނަމަވެސް ގިނަ ތަންތަނުން އަމަލުކުރަނީ އެޗްޕީއޭގެ އުސޫލުތަކާ ޚިލާފަށް ކަމަަށް އެ އިދާރާ އިން މިއަދު ބުނެފި އެވެ.\nJuly 06, 2020 16\nހަމަ ސުވާލެއް: މި ފެންނަނީ މާ ބޮޑު ދޫވުމެއް ނޫންތަ؟\nކޮރޯނާވައިރަސް އިން ރައްކާތެރިވާން ހަރުކަށި ފިޔަވަޅުތަކެއްގައި ދެ މަހެއްހާ ދުވަހު މާލޭގެ ރައްޔިތުން ތިބުމަށް ފަހު، މި މަހު އެކަކުން ފެށިގެން ދިން ދޫތަކުގައި ފެންނަ މަންޒަރާ މެދު، އެތައް ބައެއްގެ ކަންބޮޑުވުން އެބަ އޮތެވެ.\nJuly 01, 2020 25\nފަރުވާކުޑަ ނުކުރޭ، ޕީކެއް އަތުވެދާނެ: ނަޒްލާ\n"ނިއު ނޯމަލް" ގެ އުސޫލުތަކަށް ފަރުވާކުޑަކޮށްފި ނަމަ ޕީކެއް އަތުވެދާނެ ކަމަށް ހެލްތު ޕްރޮޓެކްޝަން އޭޖެންސީ (އެޗުޕީއޭ) ގެ މެޑިކަލް އޮފިސަރު ޑރ. ނަޒްލާ ރަފީގް މިރޭ ވިދާޅުވެއްޖެ އެވެ.\nJuly 01, 2020 8\nމާލެ އަންނަން ހުއްދަ ނަގަންނުޖެހޭ ގޮތަށް ހަމަޖައްސައިފި\nކޮވިޑް-19 ފެތުރުން ކޮންޓްރޯލްކުރަން އަޅާފައިވާ ފިޔަވަޅުތަކަށް އިތުރު ލުއިތަކެއް ދީ، ރާއްޖޭގެ އެހެން ރަށްރަށުން މާލެ އަށް ދަތުރުކުރަން ހުއްދަ ނަގަން ނުޖެހޭ ގޮތަށް ސަރުކާރުން...\nJune 21, 2020 36\nކެފޭތަކުގައި ދުންފަތުގެ އިސްތިއުމާލުކުރުން މަނާކޮށްފި\nކޮވިޑް-19 ފެތުރުން ކޮންޓްރޯލް ކުރުމަށް މާލެ ސަރަހައްދުގައި ދަމަހައްޓާފައި އޮތް ދެ މަސް ދުވަހުގެ ލޮކްޑައުން އަށް، ސަރުކާރުން ދޭ ލުއިތަކާ އެކު، ކެފޭ/ރެސްޓޯރަންޓުތައް އަންނަ މަހު އަލުން ހުޅުވި ނަމަވެސް، އެ ތަންތަނުގައި ދުންފަތުގެ އިސްތިއުމާލުކުރުން އެޗްޕީއޭ އިން މަނާކޮށްފި އެވެ.


ރައީސް ސާލީހްއަށް ސަލާމަތް އޮތީ ކަތުރުފަނިތައް ފިލުވައިގެން! | | Sangu News\nރައީސް ސާލީހްއަށް ސަލާމަތް އޮތީ ކަތުރުފަނިތައް ފިލުވައިގެން!\n29 ސެޕްޓެމްބަރ 2019 - 10:34\nރައީސް ސާލިޙް ސުޔާސީ ޕާޓީތަކުގެ ލީޑަރުންނާއެކު: ފައިލް ފޮޓޯ\nރައީސުލްޖުމްހޫރީއްޔާ އިބްރާހިމް މުހައްމަދު ސާލިޙްގެ ސަރުކާރަށް އެއް އަހަރުވާން ދެން މާ ގިނަ ދުވަހެއް ނެތެވެ. މިވީ ކުޑަ މުއްދަތުގެ ތެރޭގައި ރައީސް ސާލިޙްއަށް ކުރިމަތި ލައްވަން ޖެހިވަޑައިގެންނެވި ކަންކަން ނުވަތަ މައްސަލަތައް ވެސް މަދެއް ނޫނެވެ.\nރައީސް ސާލިޙްގެ ސަރުކާރަށް މިވީ ކުޑަ މުއްދަތުގެ ތެތޭގައި އެމަނިކުފާންގެ ސަރުކާރާ ބެހޭ ގޮތުން އެންމެ ގިނައިން ދައްކާ އެއްވާހަކައަކީ ސަރުކާރުގެ ސްލޯކަމުގެ ވާހަކައެވެ. ތަރައްގީގެ މަޝްރޫޢުތައް ނިހިނގާ ކަމުގެ ވާހަކައެވެ. ރައްޔިތުންގެ މަޖިލީޙުން މިއަހަރަށް ފާސްކޮށްދިން ބަޖެޓަށް ވީނުވީއެއް ނޭނގި ހުސްވި ކަމުގެ ވާހަކައެވެ.\nކޮންމެއަކަސް މި ހިޔާލުގައި ސަރުކާރުގެ ސްލޯކަމުގެ ވާހަކަ މަޝްރޫޢުތައް ނުހިނގޭ ކަމުގެ ވާހަކަ ބެޖެޓަށް ވީނުވީއެއް ނޭނގި ހުސްވި ވާހަކަ ދައްކާކަށް ނެތީމެވެ. އޭގެ ބަދަކުގައި ފެންނަމުންދާ އެހެން މަންޒަރެއްގެ ވާހަކަ ހިއްސާކޮށްލާނަމެވެ.\nރައީސް އިބްރާހިމް މުހައްމަދު ސާލީޙް ދިވެހިރާއްޖޭގެ ވެރިކަމުގެ ތަޙުތާ ހަވާލުވެވަޑައިގެންނެވީ ޖަޒީރާވަންތައް ރާއްޖެއެއް ތަރައްގީ ކުރުމުގެ ކޮންސެޕްޓެއް ހިއްޕަވައިގެންނެވެ. ނަމަވެސް ރައީސް ސާލިޙްގެ ޖަޒީރާ ކޮންސެޕްޓް ތަންފީޒް ކުރުމުގައި ނުވަތަ ތަންފީޒް ކުރަމުންދާ މިންވަރާއި ބެހޭ ގޮތުން ރައީސް ސާލިޙް ފިޔަވައި އިތުރު އެހެން ބޭފުޅަކަށް ބުނެދެވޭ މަންޒަރެއް ނުފެނެއޭ ދެންނެވުން ދޮގަކަށް ނުވާނެއެވެ. ބައެއް ކަންކަން ހިއްސާކޮށްލާނަމެވެ.\nރައީސް ސާލިޙް ވެރިކަމަށް ވަޑައިގެންނެވިތާ މާގިނަ ދުވަހެއް ނުވެ އެމަނިކުފާނަށް ކުރިމަތިލައްވަން ޖެހިވަޑައިގަތީ ވެރިރަށް މާލެއަށް ދިމާވި ފެނުގެ ކާރިސާއެވެ. އެ ކާރިސާގައި ރައްޔިތުންނަށް ލިބުނު ގެއްލުންތަކާއި ކުރިމަތިވި މައްސަލަ ހައްލު ކުރެއްވުމުގައި އެންމެ ކުރީ ސަފުގައި ހުންނެވީ އެމަނިކުފާނެވެ. އެވަރަކުން ފުދުނީއެއް ނޫނެވެ. ފެން ހިންދުމަށް ބޭނުން ކުރާ ސާމާނުގެ މައުލޫމާތާއި ކުރަމުންދާ މަސައްކަތުގެ މައުލޫމާތުވެސް ކަމާއި ގުޅުންހުރި ބޭފުޅުންނާއި މުއައްސަސާތައް ގާއިމް ކުރެވިފައި ވަނިކޮށް އެކަން ވެސް ކުރައްވަން ޖެހުނީ ހަމަ އެމަނިކުފާނަށެވެ. މުއައްސަސާތައް ހިންގަވަން ތިއްބެވި ވެރިނަށް ނުވަތަ ބޭފުޅުންނަށް މައްސަލަތަކާއި ބެހޭގޮތުން މީޑިއާތަކުން އަމާޒްކުރާ ސުވާލުތަކަށް ޖަވާބް ނުދެވުމުގެ ނަތީޖާއަކަށް ވެގެންދެނީ ރައީސް ސާލިޙް ގައުމް ހިންގެވުމަށް ކުރައްވާ މަސައްކަތްޕުޅު ހުއްޓަވާލެއްވުމަށްފަހު ވަޒީރުންނާއި އެހެން ބޭފުޅުންގެ ދިފާއުގައި ނިކުންނަވަން ޖެހިވަޑައިގަތުމެވެ. ދިފާޢަށް ކުޅުއްވަން ޖެހުމެވެ.\nރާއްޖޭގެ އެތައްހާސް ރައްޔިތުންގެ ކަންބޮޑުވުމާއި ރުޅިވެރިކަން އަމާޒްވެގެން ދިޔަ އެހެން މައްސަލައެއް ނުވަތަ ހާދިސާއެއް ހިއްސާކޮށްލާނަމެވެ. 1988 ވަނަ އަހަރު ރާއްޖެއަށް ކުރިމަތިވި އުދުވާނީ ހަމަލާގެ މޭސްތިރި ބާޢީ އަބްދުﷲ ލުތުފީ ފިލައިގެން ލަންކާގައި ހުންނަ ދިވެހި އެންބަސީގައި ހުރިކަން ފަޅާއެރުމުން ދެން ކަންކަން ވެގެން ދިޔަ ގޮތާއި ސަރުކާރުގެ ތެރެއިން މައްސަލައާއި ގުޅޭ ގޮތުން މީޑިއާތަކަށާއި އާންމު ރައްޔިތުންނަށް މައުލޫމާތު ފޯރުކޮށް ދިނުމުގައި އަމަލު ކުރި ގޮތް އެއީ ލަދުވެތި ޒިންމާދާރުކަން ކުޑަގޮތެކެވެ. ލުތުފީ ފިލިގޮތާއި އެންބަސީއަށް ވަތް ގޮތް ސަރުކާރުގެ ތެރެއިން އެކިއެކި ބޭފުޅުން ވިދާޅުވަމުން ގެންދެވީ އެކިގޮތަށެވެ. ދެއްވަމުން ގެންދެވީ އެކިއެކި ތާޜީހްތަކެވެ. ފެންނަމުން ދިޔައީ މައްސަލައިން ރެކިވަޑައިގަންނަވަން އުޅުއްވި މަންޒަރެވެ. އެންމެފަހުން ބާޢީ ލުތުފީ ރާއްޖެ ގެނައުމުގެ މައްސަލައިގައި ރައްޔިތުން ރަތަށް އެރުމުން ކަންވެގެން ދިޔަގޮތާއި ސަރުކާރުން ކަން ކުރަން ނިންމާފައިވާ ގޮތާއި މިނޫންވެސް މައްސަލައާއި ގުޅުންހުރި ހުރިހައި މައުލޫމާތެއް މީޑިއާތަކަށާއި ރައްޔިތުންނަށް ދެއްވަން ޖެހިވަޑައިގަތީ ހަމަ ރައީސް ސާލިޙްއަށެވެ. ފޮރިން މިނިސްޓަރުގެ ބޭނުމެއް ނެތެވެ. ދެންވެސް ތިއްބެވި ބޭފުޅުންގެ ބޭނުމެއް ނެތެވެ.\nއޭގެފަހުން ދެން ދިމާވި މައްސަލައިގައި ކަން ހިނގާދިޔައީވެސް ހަމަ މިދެންނެވި މަގުންނެވެ. ނޫސްވެރިޔާ އަހުމަދު ރިލްވާން މަރުގެ މައްސަލައިގައި ކޮމިޝަނުން ތައްޔާރުކުރި ރިޕޯޓް ލީކްވެ އޭގެ ސައްހަކަން ގެއްލޭ ހިސާބަށް ދިއުމުން އެ މައްސަލައިގައި ވެސް ކަން އޮތް ގޮތާއި ސަރުކާރުން އަމަލު ކުރާނެ ގޮތް ހާމަކޮށްދެއްވަން ޖެހިވަޑައިގަތީ ހަމަ ރައީސް ސާލިޙްއަށެވެ. ރިޔާސީ ކޮމިޝަންގެ ބޭނުމެއް ކޮބައިތޯއެވެ؟ ފްލެޓްގެ ކަންކަން ހައްލު ކުރުމަށް އެކުލަވާލި ކޮމެޓީއާއި އެސެޓް ރިކަވަރީ ކޮމިޝަންގެ ހާލަކީ ވެސް ހަމަ މިއީއެވެ. މި ކޮމިޝަންތަކުން ކުރާ މަސައްކަތްތަކުގެ މީޑިއާއަށް ހިއްސާ ކުރައްވަން ޖެހިވަޑައިގަންނަވަނީ ހަމަ ރައީސުލްޖުމްހޫރީއްޔާއަށެވެ.\nދެން އޮތީ ސަރުކާރުން ކުރިއަށް ގެންދާ މަޝްރޫޢުތަކުގެ ވާހަކައެވެ. މުއައްސަސާތަކުން ކުރާ މަސައްކަތްތަކުގެ ވާހަކައެވެ. ސަރުކާރުން ހަފްތާއަކު އެއްފަހަރު ނުވަގަޑި ސައެއް ބާއްވާއިރު ސަރުކާރުން ކުރިއަށް ގެންދާ މަޝްރޫއުތަކާ ގުޅޭ މައުލޫމާތު މީޑިއާތަކާ ހިއްސާ ކުރުމަށް މުއައްސަސާތަކުގެ ވެރިން ތިބެނީ ނުކުޅެދިފައެވެ. ނޫސްވެރިން ކުރާ ސުވާލުތަކަށް ޖަވާބް ނުދެވޭތާ ފެންނަމުންދާ މަންޒަރަކީ ކުރީގެ ސަރުކާރުން ނެއްޓެން ނޭނގިގެން އުޅޭ މަންޒަރެވެ.\nއެންމެ ފަހުން ސަރުކާރުން ކުރިއަށް ގެންދާ ޕްރޮޖެކްޓްތަކާއި ބެހޭ ގޮތުން ވެސް މީޑިއާތަކަށާއި ރައްޔިތުންނަށް މައުލޫމާތު ހިއްސާ ކުރައްވަން ހަމަ ޖެހިވަޑައިގަތީ ރައީސް ސާލިހްއަށެވެ. ފުކެއް ބޮޑުވަރު އެހެން ނޫންތޯއެވެ. އެހެން ކަމުން އަޅުގަނޑަށް ސިފަކުރެވެނީ ރައީސް ސާލިހު އަކީ ވަން މޭން ޝޯ ކުޅުއްވާ ބޭފުޅެއްގެ ގޮތުގައެވެ. އެމަނިކުފާނު އދ.ގައި ތަގުރީރުކުރެއްވުމަށް ހަމަޖެހިފައިވަނިކޮށް ހެންވޭރު ބޮޑު ހުޅުގެ ކާރިސާގައި ސާބިތުކަން ދެއްކެވިއެވެ.\nހަމަ ފުރާވަޑައިގަތުމާއެކު އެއް މުއައްސަސާ އަނެއް މުއައްސަސާ ބޮލަށް ޒިންމާ ޖަހަމުން ދިޔައެވެ. އެމަނިކުފާނު އެނބުރި ވަޑައިގެން ގުދަންތަކުގައި ތަޅު އަޅުއްވައި މީހުން ދިރިއުޅޭ ސަރަހައްދުން ބޭރުކުރާ ހިސާބަށް އަދި ދާނެއެވެ. ރައީސުލް ޖުމްހޫރިއްޔާ ގުދަންތަކުގައި ޑީ ތަޅު އަޅުވައި ތަޅުދަނޑިފަތި ހިއްޕަވައިގެން މަގުމަތީގައި އުޅުއްވަންޖެހިވަޑައިގަތުމަކީ ރައްޔިތުން ބޭނުންވާ ގޮތެއް ނޫނެވެ. ވެރިކަމަށް އަހަރެއްވާން ބާކީ އޮތީ ދޮޅުމަސް ދުވަހެވެ. ރައީސް ސާލިހު އެވެ. ހުރިހާ ކަތުރު ފަނިތަކަށް ބޭސްޖަހައި ސާފުކުރައްވާށެވެ. އެހެން ނޫނީ ބައި ކޮޅަށް ގޯލް ވަންނަމުންގޮސް މުބާރާތުގެ ތަށި ދެވަނަ ފަހަރަށް ކާމިޔާބު ކުރުމަށް ދަނޑުމައްޗަށް ނިކުމެވަޑައިގަންނަވާއިރު މި ކަތުރުފަނިތައް ޓީމްގައި ހިމަނުއްވަގައިގެން މަނިކުފާނަށް ރޭހުގެ ފަހަތުން އެއްވަނަ ލިބުމަށް ދިވެހި ރައްޔިތުން ނޭދެއެވެ. ދިފާއުގަ ނުކުޅުއްވައި ކަތުރު ފަނި ފިލުވާށެވެ!


Aadheehthain feshigen Bidheysee Work Permit dhookuranee\nރާއްޖޭގައި އުޅޭ ބައެއް ބިދޭސީން ބަންގްލަދޭޝް އަށް ފުރުވާލަނީ: އަލުން ވޯކްޕާމިޓް ދޫކުރުން އަންނަ އާދީއްތާގައި ފަށާނެ -- ފޮޓޯ: މޯލްޑިވިއަން\nރާއްޖޭގައި މަސައްކަތް ކުރާ ބިދޭސީންގެ ވޯކްޕާމިޓް ދޫކުރުން އާދީއްތަ ދުވަހުން ފެށިގެން ހުޅުވާލަން އިކޮނޮމިކް މިނިސްޓްރީން ބުނެފި އެވެ.\nއިކޮނޮމިކް މިނިސްޓްރީން ބުނީ މިދިޔަ މަހުގެ 31 ޖަނަވަރީ ގައި ގެޒެޓް ކޮށްފައިވާ ރާއްޖޭގައި ބިދޭސީން ވަޒީފާ އަދާކުރުމާބެހޭ ގަވައިދު 15 ވަނަ މާއްދާ ބުނާ ގޮތަށް އަންނަ އާދީއްތަ ދުވަހުން ފެށިގެން ވޯކް ޕާމިޓް ހުއްދަ ދޫކުރަން ފަށާނެ ކަމަށެވެ.\nވޯކް ޕާމިޓް ދޫކުރާނީ ބިދޭސީންގެ ވެރިފިކޭޝަނެއް މިނިސްޓްރީން ފުރިހަމަ ކުރުމަށް ފަހު އެވެ. ވެރިފިކޭޝަން ފުރިހަމަ ކުރުމުގެ އިންތިޒާމް ހަމަޖެހިފައިވަނީ އެކްސްޕެޓް ސިސްޓަމެއް މެދުވެރިކޮށެވެ.\nވެރިފިކޭޝަން ފުރިހަމަ ކުރަން އެޕޮއިންޓްމެންޓެއް ހެދުމަށްފަހު ވަޒީފާ ދޭ ފަރާތް ނުވަތަ އެ ފަރާތުން އައްޔަން ކުރާ އެހެން ފަރާތަކުން ބިދޭސީން ހުރަވީ ބިންޑިންގައި ހުންނަ އެމްޕްލޯއިމަންޓް ރަޖިސްޓްރޭޝަން ސެކްޝަނަށް ގެންދަން ޖެހެ އެވެ.\nބިދޭސީން ރާއްޖެ އެތެރެވާ ދުވަހުން ފެށިގެން، ވޯކް ޕާމިމިޓް ހޯދަން އޮންނަ މުއްދަތު ހަމަވަންދެން ކޮންމެ ދުވަހަކު ވެސް ވެރިފިކޭޝަގެ ހިދުމަށް ދޭނެ އެވެ.\nއިކޮނިނޮމިކް މިނިސްޓްރީން ދާދިފަހުން ވަނީ ރާއްޖެ އަންނަ ބިދޭސީން ވޯކް ޕާމިޓް ހޯދުމުގެ ކުރިން ހައްދަން ޖެހޭ ވޯކް ޕާމިޓް މެޑިކަލް އެގްޒަމިނޭޝަންގެ ހިދުމަތް ހަދައިދޭ ފަރާތްތައް ރަޖިސްޓްރީވާން ވެސް ހުޅުވާލައިފި އެެވެ.\nމެޑިކަލް އެގްޒަމިނޭޝަންގެ ހިދުމަތް ހަދައިދޭ ފަރާތްތަކުން މިނިސްޓްރީން ކަނޑައަޅާ އިންތިޒާމެއްގެ ތެރެއިން މެޑިކަލް ރިޕޯޓް މިނިސްޓްރީއާ ހިއްސާ ކުރަން ވެސް ޝަރުތުތަކުގެ ތެރޭގައި ހިމެނެ އެވެ.\nމެޑިކަލް އެގްޒަމިނޭޝަންގެ ހިދުމަތް ހަދައިދޭ ފަރާތްތައް ރަޖިސްޓްރީވާން ބޭނުންނަމަ ރަޖިސްޓްރީވާން ހުށަހަޅަން ޖެހޭ ފޯމް ހުށަހެޅުމަށް އިކޮނޮމިކް މިނިސްޓްރީން ވަނީ އެދިފަ އެވެ.\nރާއްޖޭގައި ބިދޭސީންގެ މަސައްކަތު ބޮޑު އާބާދީއެއް އުޅޭއިރު، މީގެތެރޭގައި ގާނޫނީ އެއްވެސް ލިޔެކިއުމެއް ނެތި އުޅޭ މީހުން ގާނޫނުގެ ތެރެ އަށް ވެއްދުމުގެ މަސައްކަތްތަކެއް އިކޮނޮމިކް މިނިސްޓްރީން ވަނީ ފަށާފަ އެވެ. ބިދޭސީން ގަވާއިދުގެ ތެރެއަށް ފައްތަން ފެށި ޕްރޮގްރާމްގައި މިހާތަނަށް 41000 ބިދޭސީއަކު އަމިއްލައަށް އެދިގެން ރެޖިސްޓްރީ ވެފައިވާ ކަމަށް ސަރުކާރުން ބުނެފައި ވެއެވެ.\nބިދޭސީން މިނިސްޓްރީ އޮފް އިކޮނޮމިކް ޑިވެލޮޕްެމަންޓް އިންޑިއާ + ބަންގްލަދޭޝް


Allied ge "Roadhamha Roahjaa" campaign in motor third party heyo aguthakeh gai | Jazeera\t"ރޯދަމަހާ ރޯއްޖާ" ކެމްޕެއިނުން މޮޓޯ ތާރޑްޕާޓީ ހެޔޮ އަގުތަކެއްގައި - Jazeera\nއެލައިޑްގެ "ރޯދަމަހާ ރޯއްޖާ" ކެމްޕެއިނުން މޮޓޯ ތާރޑްޕާޓީ ހެޔޮ އަގުތަކެއްގައި\nއަޒްލިފާ އަބްދުﷲ April 27, 2021 70 views0\nއެލައިޑް އިންޝުއަރަންސް ކުންފުނީގެ ރަމަޟާން ޕްރޮމޯޝަން "ރޯދަމަހާ ރޯއްޖާ" މި ޕްރޮމޯޝަނުގެ ދަށުން އަލަށް މޮޓޯ ތާރޑް ޕާޓީ އިންޝުއަރަންސާއި ތަކާފުލް ނަގާ ފަރާތްތަކަށާއި ޕްލޭން އައު ކުރާ ފަރާތްތަކަށް ވަރަށް ހާއްސަ ޑިސްކައުންޓަޑް އަގުތަކެއް ކަނޑައަޅައިފިއެވެ.\nއެލައިޑުން ބުނިގޮތުގައި "ރޯދަމަހާ ރޯއްޖާ" ޕްރޮމޯޝަންގައި ސައިކަލަކަށް ތަރޑް ޕާޓީ ކަވަރޭޖް ހޯދުމަށް ހޭދަވަނީ އެންމެ 140 ރުފިޔާއެވެ. އަދި4ފުރޮޅުލީ އުޅަނދެއް ނަމަ، 475 ރުފިޔާއެވެ.\nމީގެއިތުރުން އެހެނިހެން އުޅަނދުތަކަށްވެސް އެލައިޑުން ވަނީ ޑިސްކައުންޓަޑް ރޭޓްތައް މިޕްރޮމޯޝަނުގައި ލިބޭނެ އިންތިޒާމް ހަމަޖައްސާފައެވެ.\nމި ޕްރޮމޯޝަނުގައި ބައިވެރިވުމުގެ ފުުރުސަތު ކޮންމެ ފަރުދަކަށްވެސް ހުޅުވާލެވިފައިވެ އެވެ. އަދި މިޕްރޮމޯޝަން އަގުތަކުގައި ޕޮލިސީ ނެގުމަށް އޮންލައިން ވަސީލަތްތައް އިހުތިޔާރުކުރުމުގެ އިތުރުން އެލައިޑުގެ ކަސްޓަމަރ ފްރަންޓް އޮފީހަށްވެސް ލިބިގެންދާނެކަމަށް އެ ކުންފުނިން ބުންޏެވެ.\nމޮޓޯ ތަރޑް ޕާޓީ އިންޝުއަރަންސަކީ އެކްސިޑެންޓެއް ކުރިމަތިވާ ހިނދު ތިންވަނަ ފަރާތަށާއި އެފަރާތުގެ އުޅަނދަށް ލިބޭ ގެއްލުންތަކަށް ބަދަލު ލިބޭނެހެން ފަރުމާކުރެވިފައިވާ ޕޮލިސީއެކެވެ.\nކޮންމެ އުޅަނދަކަށްވެސް ނެގުން، ސަރުކާރުން ލާޒިމްކޮށްފައި މިޕޮލިސީއިން މުޅި މުޖްތަމައުއަށް އޭގެ ފައިދާ ކުރެއެވެ. މާނައަކީ، އެކްސިޑެންޓަކާއި ކުރިމަތިލާ ހިނދު ދެފަރާތުން ޕޮލިސީ ނަގާފައި ވާނަމަ، ދެފަރާތަށް ލިބޭ ގެއްލުމަށްވެސް ބަދަލު ކަށަވަރުވެގެންދެއެވެ.\nމިޕްރޮމޯޝަނާއި ގުޅޭގޮތުން އެލައިޑުން ބުނީ މިޕްރޮމޯޝަނަކީ މަގުމަތީގެ ރައްކާތެރިކަމަށް ބަލައިގެން ދުއްވުމުގެ މުހިންމުކަމާއި ރައްކާތެރިކަން ޔަގީންކުރުމުގެ މުހިންމުކަމާއި ބެހޭގޮތުން ހޭލުންތެރިކުރުމުގެ ނިޔަތުގައި ފެށި ކެމްޕެއިނެއްކަމަށެވެ. އެގޮތުން މިކެމްޕެއިން މެދުވެރިކޮށް ރައްޔިތުންނަށް މިމެސެޖު ފޯރުކޮށްދެވޭނެ ކަމަށް އުއްމީދުކުރާ ކަމުގައި އެކުންފުނިން މައުލޫމާތު ދެއްވައެވެ.\nމީގެ އިތުރުން، ރަމަޟާން މަހަކީ ނިސްބަތުން މަގުމަތީގެ ތަފާތު އެކްސިޑެންޓްތައް ގިނަ މަހެއްކަމުން، މިފަދަ ކަމެއް ހިނގާ ވަގުތުގައި ވެސް ލިބޭ ގެއްލުން ކުޑަ ކުރުމަށް އެހީތެރިވެދިނުމަށް ފެށި މަސައްކަތެއް ކަމުގައި އެލައިޑުން ފާހަގަ ކުރެއެވެ.\n"ރޯދަމަހާ ރޯއްޖާ" ކެމްޕެއިނުން މޮޓޯ ތާރޑްޕާޓީ ހެޔޮ އަގުތަކެއްގައި


ADDU BAHUN: Hingafele mikamai visnalaah.! – adduLIVE\nހިނގަފެލެ މިކަމާއި ވިސްނަލާއް.!\n1 Jan 07, 2021, 10:14 އަބްދުﷲ ޖަޒްލާން\nއައްޑޫލިންކު ރޯޑު، ފޮޓޯ: އަޒީމް ނަޖުމީ\nއަފިންނަކީ އެސް މިކޯ ތަންދޮރަ އެނގި ދުނިޔެ ހިނގާލެކާއި އެއްތެތި އޮޅުން ފިލާވަރަށް ރޯފަލައި އަދި ތަފާތު ވަސީލަތްތަކާއި އެނުނަސް އެހެން ގޮތްތައް ކަން ކަން ހިގާގޮތް އެނގޭ މީހާ.\nއަފިރިންގެ މި އަތޮޅަކީ އަސް ނިލާހިކަސް ފާހަގަވޭ ކަންކަން ތާރީޚީ ގޮތުން ހިނގަފެއިވޭތާން. ބައިނަލްއަގުވާމީ ގޮތުނަސް އަދި ރާއްޖޭގެ ތާރީޚީ ނަޒަރަކުން ބަލާފެހޭ އަސް. އިނގިރޭސިން ގެ ދުވަސްވަރި އަފިރިން ބައެއް މީހުންގެ ކާފާމެން ފަދަ މީހުން ގަމި އިނގިރޭސިންގެ ތަންތަނި ވަޒީފާ އަދާކެރުމުގެ އެތެރެ ހިނގަފެއިވޭ ހާދިސާތަކުގެ ވާހަކަ ދުވަހަށް ހަނދާނުން ނިފަލާހެއް. އެކޯ ކަދުން އަފިރިންގެ ތެރެއިން މީހާ ދަސްކޮށްގަތާ ވިޔަފާރިކެރަށާއި މެހެންގޮސް ތަފާތު ޚިދުމަތްތަކުން ލާރި ހޯދާނެ އުކުޅުތައް. އެކަމަކި އަސްލު ހަގީގަތި އަފިރިންގެ ރަށުން މިކޯ މިކަހަލުގެ ކުލަވަރަށް ތެބެ ފެނެއި އެންމެ ހިތްހަމަޖެހޭ ވަރަށް؟\nއައްޑޫ އަތޮޅަކީ މި ރާއްޖޭ އަސް އޮތް އެންމެ ބޮނޑަ އަތެޅެތަކުގެ އެތެރެއިން އެއް އަތެޅެ. އެގޮތުން މި ދިގި ހިތަދޫ އިން ގޮސް ގަމާއި ހަމާށް މީ މިއަތެޅެ އެންމެ ބޮނޑަ އެއް ސަރަހައްދު. މީ އެއްލެހެކި އެސް ސިޔާސީ ވެގެން ވަކި އަތަކަށް ޖެހިގެން ބާކިންގެ ދިފާއުގައި އެސް އަދި ބާކިން ކުށްވެރިކެރާށަސް ދައްކާ ވާހަކާއްނުން.\nއެކަމަކި އަފިރިންގެ ރަށި އެއާޕޯޓް އަށް އަލަށް މިރާއްޖެއިނަސް ބޯޓަށް ޖެއްސިކޯ އަދަ މިތާން ޖައްސަނީ ހައިއްކަ ބޯޓު އެކަމަކި ރާއްޖެ ތެތިބިއޭ އެހެން އެއާޕޯޓް ދެވާލަކި އެތައް ޕްރައިވެޓް އަގަބޮނޑަ ޖެޓް ޖައްސާތަންތަން. ރަށްރަށުން ލިބޭއްޖެހޭ އާއްމު ވަސީލަތްތަކަސް އަފިރިން ރަށުން ލިބޭށީ ވިންދި ވިންދަށް.\nއެހެން ބޭނާއްމިޖެހޭ ސަބަބުގެ ކުދު މިސާލަކަށްބަލާފެހޭ މިރަށި މަގަތަކަށް ބަލަމާ. ޒުވާނުންގެ ހިތްހަމަޖެހުމަށް ހަދަފެއި ތިބި ޔޫތް ސެންޓަރަ ތަކަށްބަލަލަމާ. ތަނަކި އެއްތަށް ހަލާކި ވީފެހޭ ހަފްތާއްވޭތާން އެތަނަކުން އެލިބޭއްޖެހޭ ޚިދުމަތަށް ނިލިބޭހެއް. މީ އަސް އެކަމަކި ބޮނޑަ ސިޓީއަށް.\nދެން ނަސީބަކުން އެތަށް އަހަރަތަކަށްފަހަށް ބައިނަގުވާމީ ބަނދަރަށް ރަށި އެޑަފެއި އާއްމުންނަށް ފާއިދާއްތެބެވެއި. އެކަމަކި ދެންތިބޭ އެހެނިހެން މުހިއްމު ކުދު ކަންކަން މިއޮންނެއި ބުރުއަރަފެއި. ރަށި ތިބޭ މެދެ މިންވަރި މީހުންނަށް އާމްދަނީ ލިބޭނެ ގޮތްތައް ފޯރާ މީހުން ޖެހޭއްހޯދައިދޭ އެވެންރިންގެ ފޯރުކަންތެރިވަރަކުން. އެކަމަކި އަފިރިން އަތޮޅެ ގިނަމީހުން މިކަލަސް ބަލަނީ ގޮސް މާލޭއިން ތަންކެޑައްލިބޭތޯ.\nއެތަނި ބާޒާރަ މައްތަށާއި މަޖީދީ މަގި ތިބި ފިހާރަތަކަށް ބަލަލީމެއި ފެނޭނެއި ގިނައިން އައްޑޫ މީހުންތަންތަން. އެކަމަކި އެދުވެހި އަފިރިން އަމެއްލާ އަފިރިން ރަށްތަރައްގީކޮށްގެން މިތަން ބިނާކެރި އެއްތެއްނާ މިކޯ އެއްކަލަ މާލެއަށް އެހެން މީހުން ގޮސް ވިޔަފާރި ފައްޓާއޭ އުސޫލުން އޭނެއި މިރަށަށް. ކަންކަން ހިނގާތަން ފެނޭއްފެއްޓިމެއި ކޮންމެ ބާކިންނަސް ބޭނުންވޭ ހަމަ މިރަށި އަސް އެވެރިންގެ ތަންތަން ހުޅުވާއް. ބިންބޮނޑަ އެންމެންނަށަސް އެނގޭތާން މީ. ގާބިލުމީހާ ތެތިބިއެ ކަންކަން ވޭފެންވަރުގެ.\nރަށަކި އުމްރާނީ ތަރައްގީ އަށް އެންމެ ބޮނޑަ އެއް މަސައްކަތައް ކެރާއްޖެހޭނެއި އެރަށަކި ދިރިވޭނޑޭ ރައްޔިތުން. ސަރުކާރު އަހައްމިއްޔަތު ކެރުމާއި ސަރުކާރަށް ކަންކަމަށް ބާރައެޑުމުގެ އިތިރިން އަފިރިން އަމެއްލާށަސް ވޭހެއް ކަންކަން ކެރާއް ބައެއްކަންކަން. އޭގެ ހެއްކަށް މިސާލަކަށް ކަނބިހާ ބީޗް އަކީ އެސް.\nކޮންމިޔެސް އެހެކާ އިސްނާގެން އެންމެން އެއްބާރުލުންދެރެގެން ކެރާއް ފެއްޓިމެއި ސަރުކާރަށް މަޖުބޫރުވޭހެއް އެކަމަށް މަގަ ފަހިކޮށްދޭއް. އެއްލެހެކި އެސް ސަރުކާރުގެ މަސްއޫލިއްޔަތާއި ޒިންމާތަކުން ސަރުކާރު ބަރީއަތްކޮށްފެއި ވާހަކަ ދައްކަނީއައް ނުން އެކަމަކި ގިނަ ކަންކަން މިއޮންނެއި ނިވެ ސަރުކާރަށް ބަރޯސާވެގެން ތިބިމެއި.\nރާއްޖެ އެހެން ރަށްރަށި އެސް އަމެއްލަ މީހުން ނުކުމެ ކެރާ ކަންކަން މާ ބޮނޑަށަސް އެރަށަކި ތިބޭ ރައްޔިތުން ބަލަގަނުތާ. މާ ހިތްގައިމު. އަފިންނަސް ވެނީ މަޑަމަޑުން އެ ވިސްނުމާއި ފިކުރުގެ ދަށުން އެންމެން އެކެތިގަނޑަކަށްވެގެން އަފިރިންގެ މިރަށާއި އަތެޅަށް ކަންކަން ކެރާއް.\nމާބައިވަރަ ފާއިސާ އާއި ލާރި އައްނެތަސް އެންމެން ކެރާކަމަކި ވަސީލަތްތައް ހޯދާށާއި ބޭނުންވޭ ކަންކަން ވެވޭ ވަރުގެ އެ ގާބިލްކަން ހިށި އެ ފެންވަރުގެ މީހާ މިރަށި ރައްޔިތުންނަކީ.\nމޮލަކި ބޭފުޅަކާ ސައިކަލަށް ހެދިކޯ އޭއަސް ހަމަ މިއަތެޅަށާއި މި ރާއްޖެއަށް ލިބެނެ ފަޚުރަށް. މިފަދަ ކަންކަމުން ނަމޫނާ ހޯދަގެން އަފިންނަށް ވޭނެ ކަންކަން ތިބޭހެއް. ހޯދައި ވިސްނަގެން ފިކުރުކެރާ ބާކިންނަށް ފެނޭނެ ކިތަންމެ މަގަތަކާއި ގޮތްތައްވޭހެއް.\nއެހެންކަމުން އުއްމީދަކީ އަފިންނަސް ކުރިއަށް މުސްތަގުބަލި އަމެއްލާއް އަމެއްލަ ރަށް ކުރިއެރުވޭނެ ގޮތްތަކަށް ހޯދައި ބަލާހެއްކަމަށް. ނިވޭނެ ކަންކަމުގެ ވާހަކާއް ނުންކަންމީ އެންމެންނަށަސް އެނގޭހެއް ރާއްޖޭ ތާރީޚަށް ބެލިމެއި އަސް. އަދި މީ ޓެކްނޮލޮޖީ އެއި ވަސީލަތްތަކާއި އަދި މައުލޫމާތު ބޭނުންވަރަކަށް ހާސިލް ވޭނެ އެތައް ގޮތަށް އޮތް ޒަމާނާއް. އެންމެންނަށް މިމޭރުމުން ކުދުކޮށް ހަމަޖެހިގެން ވިސްނަލީމެއި ކަންކަން ވޭއްފައްޓާހެއް. ޔަގީން.


India ge gaidheeaku mobile phone eh dhiruvaalaifi\nއިންޑިއާގެ ގައިދީއަކު ފޯނެއް ދިރުވާލައިފި\nއިންޑިޔާގެ ތިހާރު ޖަލުގައި ހުރި މީހަކު މޯބައިލް ފޯނެއް ދިރުވާލައިގެން ހާލު ބޮޑުވެ ހޮސްޕިޓަލުގައި އެޑްމިޓް ކޮށްފި އެވެ. އެމީހާ ފޯނު ދިރުވާލީ ޖަލުގެ ގޮޅިތައް ފާސް ކުރަން ޖަލު ބަލަހައްޓާ އޮފިސަރުން ވަނުމުންނެވެ. އެ ފޯނަކީ ޖަލަށް ވަގަށް ވައްދައިގެން އުޅޭ ފޯނަކަށް ވާތީ ފޯނު ފެނިދާނެ ކަމުގެ ބިރަށް އެމީހާ ފޯނު ދިރުވާލީ އެވެ.\nތިހާރު ޖަލުގެ ޑީޖީ (ޕްރިޒަން) ސަންދީލް ގޮއެލް އިންޑިއާގެ ނިއުސް އެޖެންސީއަކަށް ދެއްވި އިންޓަވިއު އެއްގައި ހުކުރު ދުވަހު ވިދާޅުވީ މި މަހުގެ ފަސް ވަނަ ދުވަހު އެ ޖަލުގައި ހުރި މީހަކު މޯބައިލް ފޯނެއް ދިރުވާލާފައިވާ ކަމަށެވެ.\nއެމީހާ ފޯނު ދިރުވާލީ ޖަލުގެ އޮފިޝަލަކު އެ މީހާ ފާސް ކުރަން އަންނަން ފެށުމުން ފޯނު ފެނިދާނެތީ ބިރުން ކަމަށް ވެސް ޑީޖީ ވިދާޅުވި އެވެ.\nއެމީހާ ވަގުތުން ހޮސްޕިޓަލަށް ގެންގޮސް ފަރުވާ ދޭން ފަށާފައިވާ ކަމަށާއި އޭނާގެ ހާލު ގޯސްވަމުން ނުދާ ކަމަށް ވެސް ސަންދީޕް ވިދާޅުވި އެވެ. ނަމަވެސް އަދިވެސް ފޯނު އޮތީ އެމީހާގެ ބަނޑުގަ އެވެ. ފޯނު ނެގޭތޯ ޑޮކްޓަރުން މަސައްކަތް ކުރަމުންދާ ކަމަށް އޭނާ ވިދާޅުވި އެވެ.\nދުނިޔޭގެ އެކި ހިސާބުތަކުގައިވާ ޖަލު ތަކުގައި ވަރަށް ތަފާޓު ހާދިސާތައް ކޮންމެ ދުވަހަކުހެން ހިނގަ އެވެ. އެގޮތުން ޕެނަމާ ޖަލެއްގައި މިދިޔަ އަހަރު ހިނގި ހާދިސާއެއްގައި ބުޅަލެއް ލައްވާ ޖަލަށް ޑްރަގް ސްމަގްލް ކުރަން ގައިދީންތަކެއް މަސައްކަތް ކޮށްފައި ވެއެވެ.\nޑްރަގްތައް ރައްކާ ކޮށްފައި ހުރީ ބުޅަލުގެ ކަރުގައި އައްސާފައިވާ ފޮތިގަނޑެއްގަ އެވެ. ބުޅާ ވަދެގެން ދަނިކޮށް ހުއްޓުވައި ޖަލު އޮފިސަރުން އެ ސޮރު ފާސް ކުރުމުން މަސްތުވާ އެއްޗެތި ވަނީ ފެނިފަ އެވެ. މި ޖަލަކީ 1700 މީހުން ތިބޭ ޖަލެކެވެ.


އެމްޑީޕީގެ ސީދާ ހަރަކާތް ފޯރިއާ އެކު ކުރިޔަށް – Maldivian Democratic Party\n11 ޖުލައި 2012\nއެމްޑީޕީގެ ސީދާ ހަރަކާތް ފޯރިއާ އެކު ކުރިޔަށް\nއެމްޑީޕީން ފަށާފައިވާ ސީދާ ކުއްލި ހަރަކާތް މިއަދު ވެސް ރީފްސައިޑް ކައިރީގައި ވަރަށް ފޯރިއާ އެކު ކުރިޔަށް އެބަދެއެވެ.\nއިއްޔެ މެންދުރުފަހުން ފެށިގެން ރޭގެ ފަތިހާ ހަމައަށް މި އިހުތިޖާޖު ކުރިޔަށް ގެންދިއުމަށް ފަހު އިހުތިޖާޖީން ވަނީ މިއަދު ހެނދުނު އަނެއްކާ ވެސް ފޯރީގައި އިހުތިޖާޖުކުރަން ފަށާފައެވެ. މި އިހުތިޖާޖުގައި މީގެ ކުޑައިރުކޮޅެއް ކުރިން އެމްޑީޕީގެ ރިޔާސީ ކެންޑިޑޭޓް ރައީސް ނަޝީދު ވެސް ބައިވެރިވެވަޑައިގެން ބައިވެރިންނާ މުޚާތަބުކުރައްވައި ވާހަކަފުޅުދެއްކެވިއެވެ. އަދި އެމްޑީޕީގެ ކުރީގެ ޗެއަރޕާސަން މާރިޔާ ދީދީ އާއި އެމްޑީޕީ ޕާލަމެންޓްރީ ގްރޫޕްގެ ބައެއް އެހެން މެންބަރުން ވެސް ވާހަކަފުޅުދެއްކެވިއެވެ.\nރޭގެ އިހުތިޖާޖުގައި6މީހަކު ހައްޔަރުކޮށްފައިވާ ކަމަށް އެމްޑީޕީގެ ވެބްސައިޓަށް ވަނީ މައުލޫމާތު ލިބިފައެވެ. އޭގެ ތެރޭގައި އެމްޑީޕީގެ ޕާލަމެންޓްރީ ގްރޫޕްގެ2މެންބަރުން ކަމަށްވާ ދިއްދޫ ދާއިރާގެ މެންބަރު އަހުމަދު ސަމީރު އާއި، މިލަންދޫ ދާއިރާގެ މެންބަރު އަލީ ރިޒާ ވެސް ހައްޔަރުކުރިއެވެ. ނަމަވެސް އޭގެ އިރުކޮޅެއް ފަހުން އެ2ބޭފުޅުން ވެސް ވަނީ ދޫކޮށްފައެވެ.\nމި އިހުތިޖާޖުގައި އިންސާފަށް ލޯބިކުރާ ހުރިހާ ފަރާތަކުން ބައިވެރިވުމަށް އެމްޑީޕީން ގޮވާލާފައިވާ އިރު، މިހާރު ވެސް ރާއްޖޭގެ އެކިކަންކޮޅުތަކުން ގިނަ އަދަދެއްގެ ބަޔަކު ވަނީ އެމްޑީޕީގެ ސީދާ ހަރަކާތުގައި ބައިވެރިވުމަށް މާލެ އައިސްފައެވެ.


BREAKING: Mash'hooru Ilmuverin Dr. Shaheem Endorse Kurahvaifi - Vaguthu\nމަޝްހޫރު ޢިލްމުވެރިން, ޑރ. ޝަހީމް އެންޑޯސް ކުރައްވައިފި\nޑރ.މުހައްމަދު ޝަހީމް އަލީ ސައީދު – ފޮޓޯ: ވަގުތު އިމޭޖްސް\nކުރިއަށް އޮތް ރިޔާސީ އިންތިޙާބުގައި ޕީޕީއެމްގެ ފަރާތުން ވާދަކުރައްވާ ރައީސް ޔާމީންގެ ރަނިންގ މޭޓަކަށް ކަނޑައަޅުއްވާފައިވާ ޑރ. މުޙައްމަދު ޝަހީމް އަލީ ސައީދަށް، ރާއްޖޭގެ ގިނަ އިލްމުވެރިންތަކެއްގެ އެންޑޯސްމަންޓް ލިބިވަޑައިގެންފިއެވެ.\nގިނަ އިލްމުވެރިންތަކެއް، ޑރ. ޝަހީމް އެންޑޯސް ކުރައްވާފައިވާކަން ހާމަކުރައްވާފައިވަނީ މިހާރު ކުރިއަށްދާ ޕްރެސް ކޮންފަރެންސް އެއްގައެވެ. އެހެންނަމަވެސް، އެއީ ކޮން އިލްމުވެރިންނެއްކަމެއް ހާމަކޮށްފައި ނުވެއެވެ.\nމާދަމާގެ ވަގުތެއްގައި ޑރ. ޝަހީމާއެކު، ޢިލްމުވެރިން، ޚާއްޞަ ޕްރެސް ކޮންފަރެންސް އެއް ބޭއްވުމަށްވަނީ ހަމަޖެހިފައެވެ.\nމީގެ އިތުރުން ރައީސުލްޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމުގެ ފަހަތްޕުޅަށް ރާއްޖޭގެ ޢިލްމުވެރިން އަރައިވަޑައިގަތުމަށް ގޮވާލާ މިރޭ ޝަހީމްވަނީ ޓްވީޓެއް ކުރައްވާފައެވެ.\nއެޓްވީޓުގައި ޕީޕީއެމްގެ ރަނިންގ މޭޓު ވިދާޅުވެފައިވަނީ ރާއްޖޭގެ ހުރިހާ ރައްޔިތުންނާއި އިލްމުވެރިންނާއި ޒުވާނުން އަދި އަންހެނުންވެސް، އެއްބައިވުމަށްފަހު، ރައީސް ޔާމީނަށް އިންތިޙާބު ކާމިޔާބުކޮށްދެއްވުމަށް މަސައްކަތް ކުރަން ޖެހޭކަމަށެވެ.\n"ރައީސް ޔާމީންގެ ފަހަތްޕުޅުގައި ދިވެހި އެންމެހައި ރައްޔިތުން އެއްބައިވަންތަވެ، ޢިލްމުވެރިންނާއި ޒުވާނުންނާއި ޤައުމުގެ އެންމެހައި ކަނބަލުން މި އިންތިޙާބު ފުރަތަމަ ބުރުން ކާމިޔާބު ކުރުމަށް މަސައްކަތް ކުރެއްވުމަށް އެދެން." ޑރ. ޝަހީމް ވިދާޅުވެފައިވެއެވެ.\nRaees Yaamin ge fahaypulhuga dhivehi emmehaa rayyithun ebbaivanthave, ilmuverinaai zuvaanunaai qaumuge emmehaa kanbalun mi inthikhaab furathama burun kaamiyaabu kurumah masakkay kurehvumah edhen. pic.twitter.com/bB5JrwKc7U\nޖުލައި 8, 2018 01:20\nކަޑައޭ މަގޭ ދެން ވޯޓެދެންނުދެނަން ޕީޕީއެމްކަށް\nޖުލައި 8, 2018 08:09\nކަލޭ ހީ ކުރީ ތިމަރަފުށީ މުސްތަފާ ކަމައްތަ ޕޕމ ރަނިން މޭޓަކައް ހުންނާނީ. ޕޕމ އައް ތާޢީދު ކުރާ މީހެއް ނަމަ ސަހީމު ހުރެގެން ވޯޓް ނުދޭނެ މީހަކު ނުހުންނާނެ. ސުކުރިއްޔާ ރައީސް ޔާމީން\nޖުލައި 8, 2018 08:53\nތިމާ އެކަނި ބޭނުންވާ ގޮތަށް ވާންޖެހޭހެ.\nޖުލައި 8, 2018 01:27\nمرحبا ޑޮކްޱަރ ސަހީމް،\nޖުލައި 8, 2018 02:20\nއިންތިޚާބު ކާމިޔާބު ކުރާނެކަން ވަރަށްޔަގީންކަމާއެކު ޕީޕީމެންބަރުން ބުނާތީއިވޭ, ދެެންކީއްވެ މިހާވަރަށް މިތެޅިބާލަނީ? ؟؟؟\nޖުލައި 8, 2018 12:35\nގަދަ އަޅާ މަސައްކަތް ކުރުމަކީ މުއުމިނުންގެ ސިފަޔެއް.\nޖުލައި 8, 2018 14:32\nތެޅި ބާލަނީ ކީ ނޫން، އިންތީހާބަށް ރަނިންގ މޭޓް އެއް ހޮވީ، ކެމްޕޭން ކުރަނީ، މެނިފެސްޓޯ ކަރުބުޑުގަ ތާޝިވުން، ރަނިންމޭޓް ހޯދާ ހޯދާ ނުފެނުން، ދެން ވާންވި ގޮތެއް ނޭނގުން މަށް ކިޔަނީ ތެޅިބޭލުން .... ދެންއަތްޖަހާ\nޖުލައި 8, 2018 02:27\nދޮކްޓަރުން އާންމުކޮށް ބަގާވާތް ކުރާކަމަށް ތާރީޚް ހެކި ދޭ!!\nޖުލައި 8, 2018 02:28\nމަރުހަބާ ޑޮކުޓަރު ޝަހީމު ވަރައްރަގަޅު ނިންމެވުމެއް އުފާކުރުން ހައްގު.\nޖުލައި 8, 2018 05:44\nފާޅުގައި މުންކަރާތްތަކަށް އަރަމުންދާ ފަރާތްތަކާގުޅޭއިރު\nއަޅުގަނޑު ހައިރާންވެއްޖެ ކޮބައިބާލިބިފައިވާ ޢިލްމަކީ؟؟\nޖުލައި 8, 2018 10:58\nދެން ކަލޭތިތެލި ބާލަނީ ލާދީނީ މުރުތަދު އަންނި ފަހަތުން ދޯ\nޖުލައި 8, 2018 06:01\nދީނާ ގައުމަށް އިހްލާސްތެރި ތެދުވެރިއަކަށްވާނެކަމަށް އުއްމީދު ކުރަން\nޖުލައި 8, 2018 06:10\nފައިސާއަށް ބޫތުކައިފަ ނުތިބޭނެ ދީނީ\nޢިލްމުވެރިން. ޢިލްމުވެރިންގެ ލިސްޓުން ތީނަ އުނިކުރަން ގޮވާލަން.\nޖުލައި 8, 2018 07:09\nސަމީރު..... ކަލޭ ތީކުރިންވެސް ޕީޕީއެމްއަށް ވޯޓް ދޭން ނިންމައިގެން ހުރި މީހެއް ނޫން..\nތިކަހަލަ އެތައް މީހެއް\nޖުލައި 8, 2018 07:47\nއަނިޔާވެރި ވެރިޔަކު އިޞްލާޙް ކުރުމުގެ ބަދަލުގައި އޭނަގެ ދިފާޢުގައި ޑރ. ޝަހީމް ނިކުމެވަޑައި ގަތުމުން އަޅުގަނޑަށް، ދޭހަވަނީ ޑރ. ޝަހީމްގެ އިޚްލާޞްތެރިކަމެއް ނެތްކަމެވެ. ސިޔާސީ މަޤާމު ބޭނުންނޫންކަމަށް ވިދާޅުވެ އިސްލާމިކް މިނިސްޓަރުކަމުން އިސްތިޢުފާ ދެއްވާފައި ވުމުންނެވެ. ޑރ.ޝަހީމްގެ ބަސްފުޅާއި ޢަމަލު ދިމާނުވާކަމެވެ.\nޖުލައި 8, 2018 08:05\nމަރުހަބާ ޑރ.ޝަހީމް މަގޭ ފެމެލީގެ ވޯޓް ރައީސް ޔާމީން ޑރ.ޝަހީމް 2018\nޖުލައި 8, 2018 08:21\nމަރުޙަބާ ޑރ ޝަހީމް،\nމިކަމުންވެސް ރައީސް ޔާމީން ދީންދެކެ ވެވަޑައިގަންނަވާ ލޯބި ހާމަވޭ\nތިއީ މިވަގުތު މިރާއްޖޭގައިތިއްބެވި އެންމެ ޤާބިލް ބޭފުޅުން ތެރެއިން އެއްބޭފުޅެއްކަމަށް ދެކޮޅުހަދާނެ ޖާގަޔެއްނެތް، ޕީޕީއެމް އަށް ލިބުނު ވަރަށްބޮޑު ކުރިއެރުމެއް\nޖުލައި 8, 2018 08:59\nމިހާރުވެސް މިޤައުމުގަ ނައިބުރައީސަކު ހުރެޔޯ. އެއީ ކީއްކުރާ މަޤާމެއްބާ! ޝަހީމް އެމަޤާމަށް އައުމަށްވުރެ ޤައުމަށާއި ރައްޔިތުންނަށް މުހިންމީ މިހާރުވެސް ހުރިގޮތަށް އިސްލާމިކް ޔުނިވަރސިޓީގައި ހުންނެވުން.\nޖުލައި 8, 2018 09:00\nތިޔަ ބުނާ އިލްމުވެރީންގެ ލިސްޓެއް ނާރުވާ ތިވާހަކަ ގަބޫލެއ ނުކުރަން.. ތިޔައް މިޒަމާނުގަ ކިޔަނީ ފޭކު ނިއުސްއޭ.. މިކޮމެންޓު ޖަހައްޗޭ......\nޖުލައި 8, 2018 09:02\nއެއީ ޝަިޚް ސަމީރި، ޙަސަން މޫސާ ފިކުރީ، ޢަލީ ޒާހިރު، ޝައިޚް ޢަބްދުﷲ، (ޖަމްޢިއްޔަތުއް ސަލަފް)\nޖުލައި 8, 2018 09:17\nމަރުހަބާ ޑރ.މުޙައްމަދު ޝަހީމް ޢަލީ ސައީދު... އިންޝާﷲ މި އިންތިހާބް ރައީސް ޔާމީން އާއި ޑރ.މުޙައްމަދު ޝަހީމް ޢަލީ ސައީދު އަށް ކާމިޔާބުވާނެ.\nޖުލައި 8, 2018 09:18\nނުދޭނަށްވޯޓެް ޔާމީނަކީ އަނިޔާވެރިއެއް ގައްދާރެއް\nޖުލައި 8, 2018 09:23\nﷲ އަށް ހަމްދާ ޝުކުރު. ރައީސް ޔާމީނާ ޑރ. ޝަހީމް ދިވެހި ރައްޔިތުން ނަށްޓަކާ ތިޔަ ކުރައްވާ މަސައްކަތަށް ހެޔޮ ރަހްމަތް ލައްވާށި. އާމީން.\nޖުލައި 8, 2018 09:29\nއިންޝާ ﷲ ހުރިހާ ކަމެއްވެސް ވާނީ ރަނގަޅަށް. 1 ފެބުވަރީގެ ހަިޖާނުން ގައުމު ސަލާމަތް ކޮށްދެއްވީމަ ރައީސް ޔާމީނަށް ވަރަށް ބޮޑަށް އިތުބާރު ކުރެވިއްޖެ. ޢެކަހަލަ ކޮންމެ ރޭވުމެއް ނާކާމިޔާބު ކުރުމުގެ ޤާބިލުކަން ދެއްވާށި. އާމީން\nޖުލައި 8, 2018 11:43\nޖުލައި 8, 2018 14:03\nކީކޭ ދެންބުނާނީ ދޯ!!


Visaanulai Dhivehinah Thailand ah dhevey goiy hamajahsaifi\nތައިލަންޑުގެ ވަފްދާއެކު ޝާހިދު ބައްދަލުކުރައްވަނީ. -- ފޮޓޯ: ފޮރިން މިނިސްޓްރީ\nދިވެހިން ވިސާއާ ނުލައި ތައިލެންޑަށް ދަތުރުކުރެވޭ ގޮތް ހަމަޖައްސައިފި އެވެ.\nފޮރިން މިނިސްޓަރު އަބުދުﷲ ޝާހިދު މިއަދު ކުރެއްވި ޓްވީޓެއްގައި ވިދާޅުވީ، އަންނަ މަހުގެ 14 ވަނަ ދުވަހުން ފެށިގެން ދިވެހި ރައްޔިތުންނަށް ތައިލޭންޑަށް ވިސާ ނުލައި 30 ދުވަސް ވަންދެން މަޑުކުރެވޭނެ ކަމަށެވެ. އެކަން އެގައުމުގެ ސަރުކާރުން ހަމަޖައްސާދީފައިވާ ކަމަށެވެ.\nއެކަމާ ގުޅޭގޮތުން އެންމެ ފުރަތަމަ މަޝްވަރާ ކުރައްވާފައިވަނީ އާޖެންޓީނާގެ ބިއެނަސްއައިރީޒްގައި ކުރިއަށްދިޔަ އދ. ގެ ސައުތު-ސައުތު ކޯޕަރޭޝަންގެ ދެވަނަ ހައި-ލެވެލް ބައްދަލުވުމުގެ ހަވާސާގައި އެވެ. އެ ބައްދަލުވުމުގައި ފޮރިން މިނިސްޓަރު އަބްދުﷲ ޝާހިދު ވަނީ ތައިލަންޑުގެ ވަފްދާއި ބައްދަލުކުރައްވައި ދެ ގައުމުގެ ގުޅުން އިތުރަށް ހަރުދަނާ ކުރުމާއި ގުޅޭގޮތުން މަޝްވަރާ ކުރައްވައިފަ އެވެ.\nރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގެންނެވިފަހުން އަވަށްޓެރި އިންޑިއާއާއެކު ވެސް ވަނީ ވިސާގެ ލުއިތަކެއް ހޯއްދަވައި ދެއްވައިފަ އެވެ. އަދި މެލޭޝިއާގައި ދިރިއުޅޭ ދިވެހިންނަށް ވިސާގެ ލުއިތަކަކާއި ގުޅޭގޮތުން ޝާހިދު ވަނީ ދާދި ފަހުން އެ ގައުމުގެ ސަރުކާރާއެކު ވެސް މަޝްވަރާތަކެއް ކުރައްވައިފަ އެވެ.


Maafushi Jalu gai hamanujehun hingi massala dhanee balamun: HRCM\nމާފުށި ޖަލުގައި ހަމަނުޖެހުން ހިންގި މައްސަލަ ދަނީ ބަލަމުން: އެޗްއާރުސީއެމް\nމާފުށި ޖަލުގައި އިއްޔެ އޮފިސަރުންނާއި ގައިދީންނާ ދެމެދު ހަމަނުޖެހުން ހިނގި ކަމުގެ ރިޕޯޓެއް ލިބިފައިވާ ކަމަށާއި އެ މައްސަލަ ބަލަމުން ގެންދާ ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް) އިން މިއަދު ބުނެފި އެވެ.\nޖަލު ބަންދުގައި ތިބޭ ގައިދީންނަށް ދޭ ބޭސްފަރުވާގެ ހިދުމަތާ މެދު ހިތްހަމަނުޖެހިގެން ގައިދީންތަކެއް އިއްޔެ އިހުތިޖާޖުކޮށް، އެ ތަނަށް ދިނަ އޮފިސަރުންގެ ގަޔަށް ފެން ޖަހައި ގޯނާކޮށް ހެދި ކަމަށް މައުލޫމާތު ލިބެ އެވެ. އަދި ޝަރީއަތް ނިމެންދެން ބަންދުގައި ހުރި މީހަކު އޮފިސަރެއްގެ ގަޔަށް ހަމަލާ ދިނުމުން ދެ މީހުންގެ މެދުގައި ހަމަނުޖެހުމެއް ހިންގި ކަމަށް ވެ އެވެ.\nމި މައްސަލައާ ގުޅޭ ގޮތުން އެޗްއާރުސީއެމްއާ ސުވާލު ކުރުމުން އެ ކޮމިޝަންގެ މީޑިއާ އޮފިޝަލް ވިދާޅުވީ އެފަދަ މައްސަލައެއް ކޮމިޝަނަށް ރިޕޯޓް ކުރެވިފައިވާ ކަމަށާއި އެ ކޮމިޝަނުން މައްސަލަ ބަލަމުންދާ ކަމަށެވެ. އެއީ ބަލަމުންދާ މައްސަލައަކަށްވާތީވެ އިތުރު ތަފުސީލެއް އެޗްއާރުސީއެމް އިން ނުދެ އެވެ.\nމާފުށި ޖަލުގައި ހަމަނުޖެހުމެއް ހިނގި ކަމުގެ އަޑު ފެތުރިފައި ވަނިކޮށް، ކޮމިޝަނާ އޮފް ޕްރިޒަންސް އަބްދުﷲ މުނާޒް ޓްވީޓެއް ކުރައްވައި ވިދާޅުވީ ގައިދީން ވެސް ޖަލު އޮފިސަރުންނަށް ގޯނާ ކުރުމަކީ ހިނގާ ކަމެއް ކަމަށެވެ. ކަރެކްޝަންގެ އަމާޒަކީ އެފަދަ ގައިދީން އިސްލާހު ކުރުމާއި އޮފިސަރުންގެ ރައްކާތެރިކަން ކަށަވަރު ކުރުން ކަމަށް ވެސް މުނާޒް ޓްވީޓްގައި ވިދާޅުވެފައިވެ އެވެ.\nއެކަމަކު މާފުށި ޖަލުގަ އިއްޔެ އެފަދަ ހަމަނުޖެހުމެއް ހިނގި ކަމެއް އަދި އެއްވެސް އޮފިސަރަކަށް ނޫނީ ގައިދީއަކަށް އަނިޔާ ލިބިފައިވާ ކަމެއް މުނާޒު ވިދާޅެއް ނުވެ އެވެ. މި މައްސަލައާ ގުޅިގެން މުނާޒާއި ކަރެކްޝަންސްގެ އިތުރު ބަހެއް ލިބޭ ގޮތް ވަނީ ނުވެފަ އެވެ.\nމޯލްޑިވްސް ކަރެކްޝަނަލް ސާވިސް އެޗްއާރްސީއެމް މާފުށީ ޖަލު + ކުށްކުރުން\nއެޗްއާރުސީއެމުން މަސައްކަތްކުރީ ހަގީގަތް އޮޅުވާލަން: މުނާޒު


Teacherun ge conference ah 87 karudhaas, Emme gina karudhaas hushahelhee Hithadhoo School in | Mihaaru\nޓީޗަރުންގެ ކޮންފަރެންސަށް 87 ކަރުދާސް، އެންމެ ގިނަ ކަރުދާސް ހުށަހެޅީ ހިތަދޫ ސްކޫލުން\n04 ސެޕްޓެމްބަރ 2019 - 13:04 14 comments\nއައްޑޫ ގައި މިއަދު ފެށި ފަސް ވަނަ އިންޓަނޭޝަނަލް ޓީޗާސް ކޮންފެރެންސަށް 87 ކަރުދާސް ހުށަހަޅާފައިވާ ކަމަށް ނޭޝަނަލް އިންސްޓިޓިއުޓް އޮފް އެޑިއުކޭޝަން (އެންއައިއީ) އިން ބުނެފި އެވެ.\nމިއަދާއި މާދަމާ ހިތަދޫ ގައި ކުރިއަށް ގެންދާ ޓީޗަރުންގެ ކޮންފެރެންސަކީ އެންއައިއީ އާއި އިނގިރޭސި ވިލާތުގެ ކެމްބްރިޖް ޔުނިވަސިޓީ ގުޅިގެން ބާއްވާ ހަރަކާތެކެވެ.\nހިތަދޫ ޝަރަފުއްދީން ސްކޫލްގައި ކުރިއަށް ގެންދާ ކޮންފަރެންސްގައި ތައުލީމީ ދާއިރާއާ ގުޅުން ހުރި އެކި ކަހަލަ ކަންކަމަށް ހާއްސަ 87 ކަރުދާހަކާ ބެހޭ ގޮތުން މަޝްވަރާ ކުރަން ނިންމި ނަމަވެސް، ކަރުދާސް ހުށަޙަޅަން ހުޅުވައިލި ފުރުސަތުގައި 100 އަށް ވުރެ ގިނަ ކަރުދާސް ހުށަހެޅި އެވެ. އަދި ކޮންފަރެންސަށް 98 ކަރުދާހެއް ފައިނަލް ކުރި އެވެ.\n" A teacher can inspire learning and raiseastudent's achievement. In fact, if we recall our past, among our own teachers at school we remember one or two teachers who madeagreat difference in our lives. These are the teachers who made us what we are today." @aisthly pic.twitter.com/GtGP75HaNi\n— Ministry of Education (@EducationMV) September 4, 2019\nއެކަމަކު، ބައެއް ކަރުދާސްތައް ހުށަހެޅި ފަރާތްތަކަށް ކޮންފަރެންސްގައި ބައިވެރިވެވޭ ގޮތް ނުވުމުން ކޮންފަރެންސް ތެރޭގައި މަޝްވަރާ ކުރަން ނިންމާފައި ވަނީ ޖުމްލަ 87 ކަރުދާހަކަށެވެ.\nމީގެ ތެރެއިން އެންމެ ގިނަ ކަރުދާސް ހުށަހެޅީ ކޮންފަރެންސް ކުރިއަށް ގެންދާ އައްޑޫގެ ސްކޫލްތަކުންނެވެ. އަދި އެއް ސްކޫލަކުން އެންމެ ގިނަ ކަރުދާސް ހުށަހެޅީ ހިތަދޫ ސްކޫލުންނެވެ. އެއީ 13 ކަރުދާހެވެ\nނަމަވެސް އެންއައިއީން ބުނީ އެންމެ ގިނަ ކަރުދާސް ހުށަހެޅީ އައްޑޫން ކަމަށް ވަކިން ހައިލައިޓް ކުރަން ބޭނުންނުވާ ކަމަށެވެ.\n"އެހެންވެ އެބައި އަހަރެމެން ހަގީގަތުގައި ކައުންޓެއް ނުކުރަން. މީގައި މުހިއްމު ކަމަކީ ކޮންފަރެންސްގައި ބައިވެރިވާ ހުރިހާ ފަރާތްތަތަކެއް ވެސް އެއް ހަމައަކުން ބަލައިގެން ކޮންފަރެންސް ކުރިއަށް ގެންދިއުން،" ކޮންފެރެންސްގެ ކޯޑިނޭޓަރު ޝުހުދާ ރިޒްވާން ވިދާޅުވި އެވެ.\n"މީގައި ބައިވެރިވާ ހުރިހާ ފަރާތްތަކަކުން ވެސް ވަރަށް މުހިއްމު ޕޭޕަރުތަކެއް ހުށަހަޅާފައި އެބަހުރި."\nކަރުދާސް ހުށަހަޅާފައިވާ ދާއިރާތަކުގެ ތެރޭގައި އެންމެ ގިނައިން ހުރީ ކަރިކިއުލަމް އިމްޕްލިމެންޓޭޝަނާއި ކަރިކިއުލަމް ރިލޭޓެޑް ޓީޗިން އާއި ޓީޗާސް ޕްރޮފެޝަނަލް ޑިވެލޮޕްމަންޓް އަދި އިންކްލޫސިވް އެޑިއުކޭޝަން ފަދަ ދާއިރާތަކާ ގުޅުން ހުރި ކަރުދާސްތަކެވެ.\nމި ފަހަރުގެ ކޮންފަރެންސްގައި 250 މަންދޫބުން ބައިވެރިވާ އިރު، އޭގެ ތެރޭގައި މެލޭޝިއާ، ސިންގަޕޫރު، އިންޑިއާ، ސްރީ ލަންކާ، ޕާކިސްތާނު އަދި އިނގިރޭސި ވިލާތުގެ ތައުލީމީ ދާއިރާގެ މީހުން ހިމެނެ އެވެ.\nދެ ދުވަހުގެ މުއްދަތަށް ކުރިއަށް ގެންދާ ކޮންފަރެންސްގެ ތެރޭގައި ވަރަށް ގިނަ ހަރަކާތްތަކެއް ކުރިއަށް ގެންދަން ވަނީ ރާވައިފަ އެވެ. އޭގެ ތެރޭގައި ކަރުދާސްތަައް ހުށަހެޅުމާއި ޕެނަލް ޑިސްކަޝަންތަކާ އެކު، ތައުލީމީ ދާއިރާއާ ގުޅުން ހުރި އެކި ކަހަލަ މައްސަލަތަކަށް ވާހަކަ ދައްކައި ހިޔާލުބަދަލު ކުރުން ވެސް ހިމެނެ އެވެ.\nމިއަދު ފެށީ ޓީޗަރުންގެ ކޮންފަރެންސްގެ ތެރެއިން.\nޓީޗާސް ކޮންފަރެންސަކީ ކިޔަވައި ދިނުމުގެ ފެންވަރު މަތިކޮށް، ދިމާވާ މައްސަލަތައް ދެނެގަނެ އެ ކަންކަމާ މެދު ފުޅާ ދާއިރާއެއްގައި މަޝްވަރާ ކުރަން ބާއްވާ ހަރަކާތެކެވެ. ޓީޗަރުންގެ ކޮންފަރެންސް އެންމެ ފަހުން ބޭއްވީ 2017 ގަ އެވެ. ހަތަރު ވަނަ އެ ކޮންފަރެންސް ގައި 220 އަށް ވުރެ ގިނަ މީހުން އެ ފަހަރު ބައިވެރިވި އެވެ.\nއިތުރު ލިޔުންތައް ސ. ހިތަދޫ އައްޑޫ ތައުލީމް ކެމްބްރިޖް ޔުނިވާސިޓީ


2020 ވަނައަހަރު ސްކޫލުގެ ޕްރިންސިޕަލް ހުންނަވާނެ ގެއެއް ކުއްޔަށް ހިފުން\nމި އިޢުލާންވަނީ 21 ނޮވެންބަރު 2019 1357 ގައި ބާތިލް ކުރެވިފައެވެ.\n2020 ވަނަ އަހަރު ސްކޫލުގެ ޕްރިންސިޕަލް ހުންނެވުމަށް ގެއެއް ކުއްޔަށް ހިފުމާއި ގުޅޭ\nމިސްކޫލަށް3ކޮޓަރި ނުވަތަ2ކޮޓަރީގެ ގެއެއް ނުވަތަ އެޕާޓްމެންޓެއް ކުއްޔަށް ހިފަން ބޭނުންވެއްޖެއެވެ.\nމިތަނަކީ3ކޮޓަރި ނުވަތަ2ކޮޓަރި ( ކޮޓަރީގައި ފާހާނާހުރި ) ސިޓިންގރޫމާއި، ބަދިގެ އަދި ގެއަށް ބޭނުންވާ ފަރުނީޗަރާއި ކައްކާގޭސްއުދުން އަދި ހިފާގެންގުޅޭ ތަކެތި ހަމައަށްހުރި ގެއެއްކަމުގައި ވާންޖެހޭނެއެވެ. ކަރަންޓާއި ބޯފެން ފަދަ ވަޞީލަތްތައް ގެއިން ލިބެން ހުންނަންޖެހޭނެއެވެ.\nއަންދާސީ ހިސާބު ހުށައެޅުމާއި ބަލައިގަތުން\n2019 ނޮވެމްބަރ 21 ވާ ބުރާސްފަތި ދުވަހުގެ 13:00 އަށް\n(މަޢުލޫމާތު ސާފުކުރުމަށް ހަމަޖެހިފައިވާ ދުވަހަކީ ރަސްމީ ބަންދު ދުވަހެއްގެ ގޮތުގައި ނިންމަވައިފި ނަމަ، ދެން އެންމެ ފުރަތަމަ އަންނަ ރަސްމީ ދުވަހެއްގައި މަޢުލޫމާތު ސާފުކުރުން އޮންނާނެއެވެ)\n2019 ނޮވެމްބަރ 27 ވާ ބުދަ ދުވަހުގެ 11:00 އަށް\nމަޢުލޫމާތު ސާފުކުރުމަށް ހާޒިރުވާ ފަރާތްތަކުން ދިވެހި ރައްޔިތެއްކަން އަންގައިދޭ ކާޑު ހިއްޕަވައިގެން ވަޑައިގަތުމަށް ދަންނަވަމެވެ. މަޢުލޫމާތު ސާފުކުރުމަށް ވަޑައިނުގަންނަވާ ފަރާތްތަކުގެ އަންދާސީހިސާބު ބަލައިގަނެވެން ނޯންނާނެ ވާހަކަ ދެންނެވީމެވެ.


PPM, PNC coalition ge adviser ge magaamah Dr. Shaheem hama jassaifi | Wathan.mv ޕީޕީއެމް، ޕީއެންސީ ކޯލިޝަންގެ އެޑްވައިޒަރގެ މަޤާމަށް ޑރ. ޝަހީމް ހަމަޖައްސައިފި | Wathan.mv\nޕީޕީއެމް، ޕީއެންސީ ކޯލިޝަންގެ އެޑްވައިޒަރގެ މަޤާމަށް ޑރ. ޝަހީމް ހަމަޖައްސައިފި\nއިދިކޮޅު ޕީޕީއެމް/ޕީއެންސީގެ އެޑްވައިޒަރެއްގެ ގޮތުގައި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު އެނބުރި ސިޔާސީ މަސައްކަތަށް ނިކުމެވަޑައިގެންފި އެވެ.\nދެހާސް އަށާރަ ވަނަ އަހަރު ބޭއްވި ރިޔާސީ އިންތިހާބުގައި ޕީޕީއެމްގެ ކެންޑިޑޭޓު އަދި އޭރުގެ ރައީސް އަބްދުﷲ ޔާމީން އަބްދުލްގައްޔޫމުގެ ރަނިންގް މޭޓެއްގެ ގޮތުގައި މަސައްކަތް ކުރެއްވި ޑރ. ޝަހީމް ވަނީ އެ އިންތިހާބަށް ފަހު، އޯގަނައިޒޭޝަން ފޯރ އިސްލާމިކް ކޯޕަރޭޝަން (އޯއައިސީ)ގެ ސެކްރެޓަރީ ޖެނެރަލްގެ އެޑްވައިޒަރުގެ މަގާމާއި ހަވާލުވެވަޑައިގަތް ރާއްޖެ އިން ބޭރަށް ދިރިއުޅުން ބަދަލުކުރައްވާފަ އެވެ.\nނަމަވެސް ދެ އަހަރަށް ފަހު ޑރ. ޝަހީމް އެނބުރި ރާއްޖެ ވަޑައިގަތް އަނެއްކާ ވެސް ސިޔާއީ މައިދާނަތް މިއަދު ވަނީ ނިކުމެވަޑައިގެންފަ އެވެ.\nއިދިކޮޅު ޕީޕީއެމް/ޕީއެންސީގެ އޮފީހުގައި މިއަދު ބޭއްވި ރަސްމިއްޔާތެއްގައި އެ ދެޕާޓީގެ އެޑްވައިޒަރުގެ މަގާމަށް ޝަހީމް ވަނީ އައްޔަނު ކުރައްވާފަ އެވެ.\nއެ މަގާމަށް ޑރ. ޝަހީމް އައްޔަނު ކުރެއްވިކަން އިއުލާން ކުރެއްވުމަށްފަހު ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވީ، އިދިކޮޅު ޕްރޮގްރެސިވް ކޯލިޝަންގެ އެޑްވައިޒަރަކަށް އަބްދުއްރަހީމް އައްޔަނު ކޮށްފައިވަނީ ދެ ޕާޓީގެ ލީޑާރޝިޕުން ނިންމައި ކައުންސިލުގެ ތާއީދާއި އެކު ކަމަށެވެ.\n“މިއަދަކީ އަނެއްކާ ވެސް އަޅުގަނޑުމެންގެ މަސައްކަތަށް އިތުރު ކުރިއެރުމަށް ލިބިގެން ދިޔަ ދުވަހެއް. އިނގިވަޑައިގަންނަވާނެ ގައުމު މިއަދު މިއޮތް ހާލަތުގައި ޑރ. ޝަހީމް ފަދަ ބޭފުޅަކު އަޅުގަނޑުމެންގެ އިސް ސަފުގައި މަސައްކަތް ކުރެއްވުމަށް ނިކުމެވަޑައިގެންނެވުމަކީ އަޅުގަނޑުމެންގެ މަސައްކަތަށް ލިބުނު ވަރަށް ބޮޑު ކުރިއެރުމެއް،” އަބްދުއްރަހީމް ވިދާޅުވި އެވެ.\nއެ ބައްދަލުވުމުގައި ވާހަކަ ދައްކަވަމުން އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް)ގެ ކުރީގެ ޗާންސެލަރު ކަން ވެސް ކުރެއްވި ޑރ. ޝަހީމް ވިދާޅުވީ، ރައީސް ޔާމީން އަކީ އޭނާއަށް ވަރަށް ހެޔޮ ރަނގަޅު ބޭފުޅެއް ކަމަށާއި އެހެން ކަމުން އެހެން ބަޔަކާއި އެކު ސިޔާސީ މަސައްކަތް ކުރުމަށް ޒަމީރު ނޭދޭ ކަމަށެވެ.\n“އަޅުގަނޑު ތިބޭފުޅުންނާ މި ގުޅުނީ އެއްވެސް ހާލެއްގައި ވަކި މަގާމަކަށް. އަބްދުއްރަހީމް އަޅުގަނޑަށް އެޑްވައިޒަރުކަން ހުށަހެޅުއްވީ. އަޅުގަނޑު އެޑްވައިޒަރުކަން ބޭނުންވެގެން އަބްދުއްރަހީމަށް ދަންނަވައިގެން ނޫން،” ޑރ. ޝަހީމް\nއޭނާ ބޭނުންވަނީ ޕީޕީއެމް/ޕީއެންސީގެ މެންބަރުންނާއި އެކު ދެމިހުންނަންކަން ފާހަގަކޮށް ޑރ. ޝަހީމް ވިދާޅުވީ، ރާއްޖެ އިން ބޭރުގައި ދިރިއުޅުއްވިއިރު ވެސް ރައީސް ޔާމީންގެ ދިފާއުގައި ސޯޝަލް މީޑިއާގައި އަޑު އުފުއްލަވާފައިވާނެ ކަމަށެވެ.


މަގާމް އޮތް އޮފީސް\nމުކުރިމަގު ސްކޫލް / ލ.ގަން\n-/5610 ރުފިޔާ (މަހަކު)\n-/2000 ރުފިޔާ (މަހަކު)\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުސޫލުން ބޭސްފަރުވާގެ ޙިދުމަތް\nދިވެހިރާއްޖޭގެ ޕެންޝަނާއި ބެހޭ ޤާނޫނުގެ ދަށުން ލިބިދޭ ޕްންޝަން ކޮންޓްރިބިއުޝަން\nސިވިލް ސާރވިސް މުވައްޒަފުންނަށް ހަމަޖެހިފައިވާ އުޞޫލުން ރަމަޟާން ޢިނާޔަތް\nސަ.ޕޯޓިންގ ކޯ އެލަވަންސް: 700 ރުފިޔާ\nމަޤާމުގެ މަސްޢޫލިއްޔަތާއި ވާޖިބްތައް\n- ކައުންސިލް ޕްރޮގްރާމް ރޭވުމާއި، އެ ޕްރޮގްރާމްތައް ހިންގުމާއި، އެކަމާއި ގުޅުންހުރި ހުރިހައި ރެކޯޑްތަކެއް ބެލެހެއްޓުން\n- ކައުންސިލް ބޭނުންވާ ދަރިވަރުން ފާހަގަކޮށް، އެ ދަރިވަރުންނަށް ކައުންސިލިންގ ދެވޭ އިންތިޒާމް ހަމަޖެއްސުމާއި، އެދަރިވަރުނަށް އަންނަ ބަދަލް ދެނެގަތުމާއި، ކައުންސިލިންގ ޕޮލޯއަޕް ހެދުން.\n- ދަރިވަރުގެ ނަފްސާނީ ، ޖީސްމާނީ، އަޙްލާޤީ މައްސަލަތަކާއި ގުޅިގެން ޓީޗަރުންނަށް ހުށަހަޅާކަންތައް ބަލައި، އެކަންކަމުގައި އެފަދަ ކުދިންނާއި ޓީޗަރުންނަށް އެހީތެރިކަން ދިނުން.\n- ނަފްސާނީ ދުޅަހެޔުކަމުން ބޭނުންވާ މަޢުލޫމާތު ހޯދައި، ދަރިވަރުންނަށް ފޯރުކޮއްދިނުން\n- ސްކޫލްގެ ފަރާތުން ފާހަގަކުރާ ދުވަސްތަކާއި، ހަފުލާތަށް މަޤާމްގެ މަސްއޫލިއްޔަތާ ގުޅޭގޮތުން ސްކޫލުން އެދިއްޖެ ކޮންމެ ވަގުތަކު އެއްބާރުލުމާއި އެހީތެރިކަން ދިނުން\nކައުންސިލިން ނުވަތަ ސައިކޮލޮޖީ އާއިގުޅޭ ތައުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ޙާސިލްކޮއްފައިވުން\nމަޤާމްގެ ދާއިރާތައް – ކައުންސެލިންގ\nތަޢުލީމީ ރޮނގުތައް – 1. ކައުންސެލިންގ\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓް www.csc.gov.mv އަދި މި ސްކޫލްގެ އޮފީހުން ލިބެން ހުންނާނެއެވެ).\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ، މުއްދަތު ހަމަނުވާ، ކާޑުގެ ދެފުށުގެ ލިޔުންތައް ފެންނަ، އަދި ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއްް.\n4. ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން މީއްލުމާމެދު އިއުތިރާޒެއް ނެތްކަމަށް، ވަޒީފާ އަދާކުރާ އޮފީހުން ދޫކޮށްފައިވާ ލިޔުން.\n5. ލިބިފައިވާ ތަޢުލީމީ ސެޓްފިކެޓްތަކުގެ ކޮޕީ:\n(ހ) މޯލްޑިވްްސް ކޮލިފިކޭޝަން އޮތޯރިޓީން ފެންވަރު/ލެވެލް ކަނޑައަޅާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓްފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަ ކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި ޤަބޫލު ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކޮށްފައިވާ ލިޔުމުގެ ކޮޕީ.\n(ށ) މަތީ ތައުލީމު ދޭ، ރާއްޖޭގެ މަރުކަޒަކުން ދޫކޮށްފައިވާ ތައުލީމީ ސެޓްފިކެޓުތަކާއި ޓްރާންސްކްރިޕްޓްގެ ކޮޕީ؛ ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީ.\n6. ވަޒީފާގެ މަސައްކަތުގެ ދާއިރާއާ ގުޅޭ ކުރުމުއްދަތުގެ ކޯސްތަކާއި ތަމްރީން ސެޓްފިކެޓް ތަކުގެ ކޮޕީ.\n(ހ) ދައުލަތުގެ މުއައްސަސާއެއްގައި ނުވަތަ ސަރުކާރު ހިއްސާވާ ކުންފުންޏެއްގައި ވަޒީފާ އަދާކޮއްފައިވާ ވަޒީފާ، ވަޒީފާ އަދާކުރި މުއްދަތާއި، ވަޒީފާގެ މަސްއޫލިއްޔަތު ބަޔާންކޮށް އެއޮފީހަކުން ދޫކޮއްފައިވާ ލިޔުން.\n(ށ) އަމިއްލަ ކުންފުންޏެއް ނުވަތަ އަމިއްލަ އިދާރާއެއްގައި ވަޒީފާ އަދާކޮއްފައިވާނަމަ އަދާކޮއްފައިވާ ވަޒީފާ، ވަޒީފާ\nއަދާކުރި މުއްދަތާއި ، ވަޒީފާގެ މަސްޢޫލިއްޔަތު އަދި މަސައްކަތް ކޮއްފައިވާ ތަނުގެ މުވައްޒަފުންގެ އަދަދު ބަޔާންކޮށް އެއޮފީހަކުން ދޫކޮއްފައިވާ ލިޔުން ، ނުވަތަ ވަޒީފާ އަދާކުރިގޮތް އަންގައިދޭ ރެފަރެންސް ޗެކް ފޯމް\n- ޙާސިލް ކޮއްފައިވާ ތައުލީމާއި ތަމްރީނަށް ބަލައިގެން\n- ޤާބިލްކަން ކަށަވަރުކުރުމަށް އިންޓަރވިއު ކޮއްގެން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 04 ވަނަ ދުވަހުގެ 14:00 ގެ ކުރިން، މުކުރިމަގު ސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށް ބަލައިގަނެވޭނެއެވެ. އީމެއިލް ކުރައްވާނީ [email protected] އަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއިއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާތިލު ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ، 2019 ޖުލައި 07 އާއި 10 އާއި ދެމެދުގެ ތާރީހެއްގައި ލ. ގަމު މުކުރިމަގު ސްކޫލުގައެވެ. ވުމާއެކު މި ވަޒީފާއަށް ކުރިމަތިލާ ފަރާތްތަކުން އެތާރީޙްތަކުގައި އިންޓަރވިއުއަށް ޙާޟިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ ޝަރުޠު ހަމަވާ ފާރާތްތަކުގެ އަދަދު 10 އަށްވުރެ ގިނަނަމަ، ތައުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތް ސޯޓްލިސްޓް ކުރެވޭނެއެވެ.\nމި ޢިއުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 7970739 އަށެވެ. އީމެއިލް ކުރާނީ [email protected] އަށެވެ.\nސުންގަޑި: 04 ޖުލައި 2019 1400